
An LXXIV 
IL 


STROLIC FURLAN 


pal 


1993 


1992 
Societat Filologjche Furlane 
UDIN 


In cuviartine: 
orloi di arint, cun figuris, de famèe Zannier “Pezzete” di 
Clausiet. 


Lis riproduzions sul imprin dai més ‘a son spieli dal "Museo 
dell'Arte e Civiltà Contadina” di Andreis. 

Il servizi par dutis lis fotografiis di chest Strolic al è di Ric- 
cardo Viola. 











1993 


de vignude di Crist 


IL 1993 AL RISPUINT: 


- al 6706 dal Circul Julian: 

- al 2746 de fondazion di Rome: 

- al 5752 dai Ebreos; 

- al 1371 dai Maometans; 

- al 2174 de fondazion di Aquilèe. 


FIESTIS VARIABILIS: 

- la Cinise (24 di fevràr): 

- Pasche (11 di avril): 

- la Sense (23 di maj); 

- Pentecostis (30 di maj); 

- Santissime Trinitat (6 di jugn); 
- Corpus Domini (13 di jugn). 


FIESTIS DI PRECET: 

- dutis lis domèniis; 

- il prin dal an; 

- la Pifanie: 

- la Madone di avost (15 di avost); 

- Fieste dai Sanz (1 di novembar); 

- la Madone di dicembar (8 di dicembar); 
- Nadal (25 di dicembar). 


FIESTIS NAZIONALS: 
- La Liberazion (25 di avril); 
- Fieste dal Lavôr (1 di maj). 








Preambul 


Nuje ce fâ: a di cun sincerität ce che si pense si ri- 
scje di jéssi capiz mal; a mend il müs pe glazze si 
riscje un zopedon o une sbarade. 

Inalöre il Strolic, par cjapä il troi ch'al mene sul 
dür, nol stä in fidanze di profetä sec opür tampie- 
ste, ben o malan: al declare nome, cun dut il so 
cognossi, che 'lèmiòr sudä che tossi. 

Ma al cunfide di jenträ inmò te polse des zornadis 
pal calmirá il colm de anade. Bàstial chel ch'al è 
stat dit? Sunaile, semai, a chei ch'a jan scrit! 


* IL STROLIC * 

PRINDALAN 
5. Basili il Grant 
5. GJENOEFE 


S. Ermis 

S. Melie 
PIFANIE 

S. Lucian 

S. Severin 

S. Julian 

S. ALDO RIMIT 


S. Paulin di Aquilèe 
S. Modest 

S. Ilari vescul 

B. Duri di Pordenon 
S. Maur abât 

S. Marcel pape 

S. ANTONI DAL DESERT 


S. Prische 

S. Mario 

Ss. Bastian e Fabian 

S. Gnés vergine 

S. Vicenz 

S. Merenziane 

S. FRANCESC DI SALES 


Conversion di S. Pauli 
Ss. Tito e Timoteu * 

S. Anzule 

S. Tomäs di Aquin 

S. Costant 

S. Martine 

S. ZUAN BOSCO 








Scjatulis di len, cul cuviercli intajät, e stamps pal 
butir. 











NUTE, LA SPIARIE 


«A’ son rivadis lis Asinis!». Cussi a’ vosarin 1 
fruz bande cjase quant ch'a vioderin compari, vi- 
studis di scür, strassinant il lôr barel, Vire e Nute. 

«Cjoh, e’ an nasat ancje chest an fin lassu il for- 
ment palomp!», al disè riduzzant il vieli Cjandit 
intant ch'al gramolave alc di cene. E disint cussi, 
al pensave a dòs robis: ae sodisfazion di viodi in- 
grumât sot i vòt il risultàt di fadiis e di speranzis 
di més in ca e al sparagn di fature dai siei tal sese- 
la e tal ingruma la siale e il forment. 

Sul inprin lis feminis di cjase si smaraveavin: 
«Poh, cemùt?» e po, pensant al jutori ch’a pode- 
vin vé ancjemò: «Di bon!», stant che oramai di 
spiariis si viodevin ogni an di mancul. 

* * * 


I agn di prin no si saressin dadis di meravèe. 
Lis spiariis si presentavin, tòr San Pieri, sot ore di 
cene in cinc o sîs su la puarte: «Buina sera! Viso 
bisugna di nö par sesela?» E chel salüt al jere la 
maniere par ricjatàsi, par mangjà insiemit, par 











cumbinä ancje ché volte. Dal rest seselä in com- 
panie al cunvignive a duc’: chei di cjase no nome 
a’ sparagnavin fature, ma a’ viodevin - parie — 
disbratat il lavör dal racolt par no cori ıl riscli di 
viòdilu dissipat de tampieste o de sbave (a’ vevin 
ben inimenz la “sbave di Sant Ermacure”!); lis 
asinis a” podevin strissinasi a cjase 1 lòr barei in- 
colms di balzüi, che po a’ varessin ben lòr provio- 
dût a scomaju o a batiju, lassù. 

La dai Cjandiz a' jerin dibot di cjase, Vire e 
Nute: ogni an, su la stagjon, a' capitavin li. E an- 
cje se a’ vignivin cun altris tre o quatri comaris (e 
no duc’ i agn i cjamps a’ butavin ben), i Cjandiz 
no fasevin di mancul di tignilis a durmi dutis sul 
toblàt par podè lassalis insiemit; e soredut no fa- 
sevin di mancul di tignî a vore lis dös cugnadis. 
Chés altris a’ podevin là a seselà tai cjamps des 
fameis dongje, stant che plui o mancul dutis — 
une volte — a’ bramavin di vé sul colm dai lavörs 
un jutori. e se proprit l'anade no jere buine, `e vo- 
leve di che lis spariis a’ saressin tornadis “su la 
mont" cun tune barelade di mancul... 

Mancumäl che par solit lis asinis a’ rivavin a 
meti adun tanc’ di chei balz di no riva a fâju stà — 
nancje ben in cöl — sul barel, ni sul lòr ni sun chel 


des borghesanis; e cussi a’ vevin di lassäju in de- 
puesit — ben leäz cui bleons di sac - ta l'arie di 
qualchi famée buine. E i Cjandiz `e jere une di 
ches. «Nus ai tigniso a mens fint quant ch’o tor- 
nin?». «Poh, no ueliso?» `e jere la rispueste. Cun- 
difat nissun olsave tocjä un spi. 

Finide la vore de stagjon, lis spiariis a’ tornavin 
a cjase cul lòr barel ben incolmenat e magari la 
setemane daspò a’ jerin di gnüf te basse par cjoli 
chés altris cjamis. 

Il saludasi tra montagnolis e tavielanis tal ultin 
viaz al jere une promesse di tornà a viodisi, ancje 
se ogni volte tal cür di ogni asine `e balinave la 
speranze di no vé plui bisugne. 

E in efiez al jere di sgrisuläsi a cjapa su il barel, 
lassä 1 fruz — magari apene slatäz — par quindis 
vine’ o plui dis, la famèe, la mont e sbrissa ju in 
planure cun tune talpinade di uns doi dis. Laju la 
vite 'e semeave mancul sfadiose cun duc’ chei 
biei cjamps e chés bielis braidis! `E semeave, ma 
no jere vere: ancje chei lajü a’ vevin di la pal 
mont, tant che i lòr omps. Ancje 1 Cjandiz a’ ve- 
vin ben quatri fradis tal forest: tre vie pa l'Italie e 
un in France. Lis dös asinis lu savevin; duc a’ sa- 
vevin dut di une famèe e di chè altre. Massime lis 

feminis a’ sameavin dibot di parintat. 

Par chel l'an di prin, tal saludasi pal ultim viaz, 
ai Cjandiz ur displasè di sinti che Nute, la plui 
"zovine, no sarès plui tornade: `e sarès lade in 
France par tornä a fa famèe lavie cul omp e cui 
fruz. Lui la spietave dopo in ca, ma lavie la vite `e 
jere dure e implanta una famèe al jere un intric; 
ma cumò lui al veve cjatät un puest bon e sigür 
tune feriere... Cussi `e veve contat Nute, magari a 
blecs e a vös basse, tant che si cenave. 

I Cjandiz a’ vevin scomenzät a volé ben massi- 
me a ché femine cussi sudizionose e cussi precise. 
Tal cjamp `e leve indenant cu la sesule, tant ch'al 
fos un plet di ort, svelte e puntiliose. E` faseve 
biei balzui che po lis Cjandidis a” metevin in cro- 
sete o in tamosse, se jere siale. E quant che la int 
si preparave par torna a cjase o `e polsave sul ca- 
ligo dal misdi te ombrene dai morars o dapit dai 
rivài, Nute — glotude chê bocjade e dat un gluc al 
maerli di aghevin ’e jere la prime a tornä sul sese- 
ladiz a racuel 1 spis lassäz te premure di tajá e di 
ingrumä. E nissun al veva alc ce dî: i spis bando- 
naz a’ jerin di chei che ju cjatavin. E jé in “cjata- 
ve, tant che qualchi omp, un pöc par invidie un 
pòc par amirazion, j diseve riduzzant: «O Nute, 





viso semenät daspò di nö». Ma Nute no rispuin- 
deve, 'e faseve muse di ridi ancje jé e `e continua- 
ve a spiula, magari fint ore di cene, ancje ta chei 
altris cjamps, in companie di sò cugnade. 

Si fermave un lamp nome par tirasi indaür ıl 
fazzolet di cjäfe par sujasi il zarneli dal sudör che 
j spissulave dilunc la muse ... fin sui spis. Ma jé `e 
pensave nome a fá-sú macez, ai siei fruz e ... al so 
omp. Il sgrasaja matucel des cialis al semeave 
stuzzigäle a fâ ancjemò plui in premure. 

Ancje Vire j deve sot al lavòr, paraltri jé no 
abadave a fâ i balzüi o i macez cussi ualifs. «Tant 
— "e diseve — po al ven dut batùt!». Jé `e veve la 
lenghe plui svelte, “plui sclete”, `e precisave jè. 
Par chel qualchi Cjandide, j murmujave daür: 
«Vele, Vire, la sbire!». 

Al jere biel sot sere, par lör dös, vıodi sul cjar 
tal tornä a cjase il grumut dai macez di spis don- 
gje ai “l6r” balzùi di forment o di siale. Si podeve 
save tropis cumieriis fatis: tantis cumieriis, tanc 
balzüi. Cussi `e jere l’usance. 


* * * 


Ma quant che chel an i Cjàndiz a’ vioderin 
compari ancje Nute, a’ restarin scaturiz. Dibot - 

a di la veretät — nancje no la cognosserin cun chel 
fazzet neri che 1 taponave dut il zarneli. «Poh, 
Nute, no veviso di jessi in France?». 

Jê no rispuindè, `e sbassa il cjäf. Alore Vire `e 
disè: «`O sin ca ancje chest an parceche i nestris 
omps no an vude fortune: il gno alè malat e il 
so... nol è plui!». La viele Cjandide `e olsä di no- 
me: «Jentrait!». 

A cene la none Vigje, ancjemo ingropade, e 
parferi un stramaz aes dös cugnadis sul cjast, ma 
Nute no volè savent: "`e veve miór stà sul toglät 
cun chés altris dös paesanis, come simpri. 

Ma ta chel an Vire e Nute a’ levin a cjase lör 
cun qualchi balzül in plui; e si che la stagjon no 
jere stade des mior... 


* k * 


I agn di dopo ni Vire ni Nute no comparirin 
plui tai cjamps daì Cjandiz; e tal pais s’ın viode- 
vin spiariis simpri plui da ràr. Man man che i 
omps restäz a’ imparavin a fasi il falzet cul arc e 
cu l'armadure e a seselá cun chel o adiriture cu la 
machigne, no si sintî la dibisugne des asinis. 

Qualchidune "e compari in timps di uere, ma 
nome par spiulä, no par fa balz. Po plui nissune. 


'E jere finide une ete! 


* k * 


Paraltri te cjase dai Cjàndiz, massime su la sta- 
gjon, `e restâ a dilunc il ricuart des spiàriis, di 
Nute: Nute, la asine ch’e faseve macez di spis tant 
ch’a fossin macez di rosis... 


LUZIO PERES 


Impinions 
Ogni volte che si fevele dal timp si vorès, forsit, fe- 
velà di alc altri. 





La òdula 


lò no suoi pi 

lò che a cianta la òdula 
sul fa de l'alba 

limpida. 

Fin ch'al fâ di, 

da un sièl forèst, me uardin 
altis li’ stèlis 

ta la not sensa luna 

e Sensa vòus. 

Là no suoi pi, 

ma pur a cianta la òdula 
alta tal sièl, par sempri. 


(furlan di Cordenons) RENATO APPI 

«Articui» di arint 


Il Strolic, torzeonant ae sò maniere, al rive sim- 
pri a intopasi tun ingredei ch'al invuluzze gri- 
gnèi di ingen antic. 

Cheste volte 'and'a becolaz dentrivie une ricol- 
te dula che l'arint al a ingjavat opür pinelát lis 
formis di «articui», par müt di di, di ogni sorte. 


Ve' alore il toc mezan di une cartagloria dal 
'700, chés tabelutis ch'a insuazin su l'altar 
Scrituris liturgichis de messe e soredut il ‘‘Glo- 
ria in excelsis", tai timps indaúr. 
Sotvie la riproduzion dal cjantonut di un gra- 
dual. 

Jo soi pratic di dutrina, 

I Pai quasi duta a man; 


A favelà cun roba buina 
Al è content encja Siör Plevan. 


e? 

“LUCESSEC NIL ”O” 


In tun paîs dal Friùl che no puès di parvie ch’al 
è ancjemö vif chel ch'e mi a contade chiste storiu- 
te vere, che jo `o ai un frègul sistemäde a gno 
mut, tal "40 “e rivarin une sdrumie di cartulinis di 
precet. Duc’ i "zovins `e forin clamaz a meti la di- 
vise, cjapa-su un fusilat dal "15 e vie al front. 

Cussi j capitä ancje a Ermes, fi dal plui grant 
contadin dal puest. 

*Magjnasi la preocupazion dai soi di cjase: pore 
che j sucedi alc, e mal cu lis voris te stale, taı 
cjamps, perceche Ermes al jere un lavoradòr di 
prime categorie. 

Prin ch’al partissi, lis racomandazions: «sta 
atent di no fati mal, vuarditi dal frèt, lontan des 
compagniis, ocjo ‘es feminis...» e vie discorint. So 
pari j metè dis francs tal sachetin de gjachete e, 
cjapanlu a brazzecuel, j disè sotvös: «jo no le viot 
biele. `O vuei savé ce ch'al nas la ch'e tu vas... 
scrivimi dut...». 

Ermes, ch’al fo mandat in Grecie, al taca a scri- 
vi come un danat contant lis veretaz che le censu- 








re militar regolarmentri j tajave cun tun segno ne- 
ri tant che lis sos letaris 'e someavin chés ch'e le- 
vin di mode in ocasion di cualchi disgrazie in fa- 
mèe. 

Al vé ancje rognis cul Comant parvie ch'al 
manda a saluda amis ch’e vevin 1 nons des isulis e 
des citás che, l'Italie, 'e veve cjapat tun'atre gue- 
re: Candia, Egeo, Atene, Pireo. 

Il pari di Ermes si stufa di no capi ce ch'al su- 
cedeve al front e al scrive in bon talian dòs perau- 
lis claris: «Dimmi come stanno le cose laggiù, 
perché cassù no si capis niente». Firmät: “to pa- 
ri”. Il scrit di Agnul al veve il savör dal proclame. 
No savint come passà le censure il zovin al pensà 
di scrivi par furlan sledrosät: «Naf e terf. Luces- 
sec nil `o» (Fan e frèt, `O lin a cessecul). 

Ma i censörs `e jerin furbos e atenz come volps. 
No capint nuje `e cancelavin dut e Ermes al fo 
clamat un'atre volte a rapuart. Al cjapa une bui- 
ne lavade di cjäf come ch'e si dis e une tirade di 
orelis tant fuarte che al decidè di faje in barbe al 
so comandant e ae censure. 

Infati te letare ch’al scrivè a cjase daspò cjapa- 
de che decision `e fevelave dome di cjamps e vacis 
e tal jenfri al metè dös peraulis che so pari graziät 

de vuere dal “18 al capi subite: «culi no si sape 
plui, `o vin tacat a svangja». Difati cuanch'e si 
svangje si va... indaur a diferenze di cuanch’e si 
sape... 

Ermes al tornà de Grecie, al fo mandat in Rus- 
sie e ancje di la al riva a scapoläle. Cumò al à set- 
tan’agns e passe e cuanch`e mi cjate par strade mi 
salude: «Atu tacät a svangja...? utu ch’o vegni a 
dätj une man...?». 

Biadäz. Pecjät che omps come Ermes a’ deven- 
tin vecjos. 


GIANNINO ANGELI 

I frus dal zöuc dal cuc 


Indulà sonu scundüs 

ta li’ plèis da la not 

i frus dal zòuc dal cuc? 

No cörinu 

ta li’ plantis di vit 

tal borascian a spinghinäsi 
ta la tromba dal fen, 

no viòdinu 

il catüs incocalit 

il timit ris 

i nemài ch'a rumiéin, 

no pausinu 

cul cöur in gola 

a la conta ch'a finis 
...Vincisinc... vinciséis... vincisièt...? 


No svudlinu a diliberàsi? 


O si làssinu ciapá? 


(furlan di San Vit dal Tiliment) BEPI MARIUZ 

«Articui» di arint 


Bussul da l'aghe sante, lu clamin a Buje; majerli 
e magarli, ma ancje segjel o secjel e buciulut in 
Cjargne; sigluta Cordenons e ... vie indenant. 
Dutcas, in glesie o in cjase, riclam pal segno di 
cròs, come ch'a palesin chesc' tre ““bussui”' 
(dal '700) di divignince cjargnele. 


«E no'n veis tocjat 
uéi tal magarli, fion!» 


"S" 























Vee de Epifanie 


Sore il Pic’ Cjavàl 

la miege lune alte 
imbrugnade 

'e poche sul nül cinise 
par fäsi un slambri 
ch'al podi 

passa für 

a di chel scampanota 
di gjonde 

ch'al nus conte 

ch'a nus fa torna 
canalis... 

A scjaldási 

tor a tor 

dal pignarül, 

'zujá 

e sudá. 

A füc distudät 

cori a cjase 

e cjatä te taule 
blancje di varechine 
une fete di pinze 
'zale e di ogni gust. 


OVIDIO COLUSSI 

S. Nocent 

Madone Cereole 

S. Blâs 

S. Gjlbert abät 

S. Aghite 

Ss. Martars gjaponês 

S. RICART RE 


S. Jaroni 

S. Polonie 

S. Scolastiche 

Madone di Lourdes 

S. Lalie 

S. Anselm B 
S. VALANTIN 


S. Faustin 

S. Juliane 

Siet Sanz Fondadórs 
S. Simeon vescul 

S. Conrät 

S. Dele 
S. LEONORE REGJNE & 


Catedre di S. Pieri 


S. Cesar 

S. Sandri patriarcje 

S. Gabriel de Dolorade 
le DI CORESIME 








Un «scartäz» pe searzadure de lane. 








“PARZ” DI NIMIS 


Al ploveve ch'al jere un biel pòs di dis. Duc si 
lagnavin dal timp... 

Setimo di Cjalminis ur diseve: “Lassait ch'al 
plovi! Alè miör che al plovi cumò plui prest che 
quan'ch'aladi vigni soreli!”. 


* * * 


La Onorine `e à tentát di copäsi (almancul cus- 
si `e conte la int). 

Le àn cjatade tal miez dal Cornap, te aghe fin 
tal cuel, cu la ombrene viarte sul cjäf, stant ch'al 
ploveve, par no bagnasi 1 cjavei... 


* * ok 


Meni Vasut e Dario Manzoc e” jèrin laz atòr 
pal mont a fâ un gir. In-t-une plazze di Addis 
Abeba ur va dongje un forest, al cjale Meni e j 
dis: “Parlez vous français?” Meni lu cjale e j dis 
di no. “Sprechen sie deutsch?” Meni al mene il 
cjaf. “Do you speak english?” Al continue a bati 
chel altri, ma Meni nissun lu volte: “Po nòo!...” 

Chel altri al ringrazıe e al va. | 
Dario ch’al veve viodüt e sintüt dut j dis a Me- 

ni: “Biel ch’al sarès, Meni, savê lis lenghis!” E | 

Meni: “Parcè? No ätu viodüt? Chest an’ saveve 

| tre, ce àjal cumbinät cun me?”. 


# E 


Une ’zovine ’e va in becjarie là di Rinaldo e j 
| domande `e frutate che servis al banc: “Dami, 
par plasé tre bistechis di tachin”. Che altre j ri- 
| spuint: “Mi displas, ma vué lis vin nome di din- 
di". “Alore nuje, 'o tornarài un'altre volte”. 


# * ¥ 


“Sastu Tite, — j dis la femine — ’o ai stat là dal 
dentist, e mi à dit che par meti a puest la bocje mi | 
| van quindis milions”. Lui al alze 1 vôi e al ri- l 
spuint: “Prove pense cetant a lunc che tu puedis | 
| Vivi cun quindis milions di panade”. 


* * * 
Bepo Bastian e Mabile, un 100 e chê altre 96 
ains. 
La fie, uniche, no maridade, ju assist. `E à ancje 
jé une biele etat: 74 ains. 

Bepo e Mabile a’ disin simpri: “”O prein Diu 
che nus `e lassi! Cui nus assist se no?”. 
* * * 


l! plevan al spieghe ai fruz che vué `e je la fieste 
di chei doi Sanz di piere ch’a son sul altàr: “Un al 
è San Pieri e lu cognossés parcech’al a lis clafs n 
man; ala lis cläfs par viarzi o siarä la puarte dal 
Paradis. Alore, nò ’o disin che, subit muarz, `o 
vin di presentàsi devant di lui ch'al é su la puarte 
a viarzi...”. 

Un frut al salte-sù a domanda: “E se si romp la 
claf?”. E chel dongje, subite: “No viostu ch'and'a 
dós!”. 

# + * 


Pieri Valent al passe vulintir il timp tal so ort. 
Une di lu cjati ch’al gjave jarbe cun chés sós ma- 
nonis come palotis. “Ben po, Pieri, no ai mai vio- 
dút a gjavä jarbe cun tante sgrimie — j dis. E lui: 
“Mi semee di gjaväj i cjavei `e mé Onorina”. Alè 
separát de femine, e jo, alore: “Meni, ce distu? 
No sastu che une femine si pués pacále al massim 
cun tune rose...”. E lui: “Baste ch’al séi un gjraso- 
lo!”. 

Pre Flavian al jentre a Cergneu li di une vielu- 
te: "Cemüt vàdie?", j domande. E je: “Mal ve”: 
mi dal dute la brazzadure daür, i 'zenöi e la cervi- 
cal, no viodial ce timp?... E in plui `o ài la diabete 


di fa...?”. E jé: “Ala reson! Baste la salüt!”. 


+ + * 


Tune classe des mediis, il predi al spieghe ai 
frutaz l'impuartanze dal prea: “Nol baste prea 
doi minüz a binore e doi la sere!”, al dis. J do- 
mandin: “E trop si äjal di prea?” E lui: “Bisugne 
Il prea simpri!”. E po, voltansi viars chel ch'al veve 

fate la domande, al ’zonte: “Vincjecinc oris su 
vincjequatri!”. Il frutat, ingussit: “Cemút fasio 
oi Il so compagn di banc, ch’al è un babio, j dà 
une pocade cul comedon e j rispuint lui: “Facil, 
| tu jevis un’ore prime”. 


E * x 


Simpri chel predi, a Tälie la Burine che j son 
muarz doi fradis: “Ancje a ti t'ind'e tocjadis von- 
del" “Eh si lafe”, `e rispuint. “Preistu?”, al fas il 
predi, cirint un mdt di confuartale. E je: “O prei, 

che mi a lade su e po...” Il predi j dis: “Eh, ce àe ` 





e `o blestemi”. E chel: ““Zòvial blestemá?”. E 
ché: *"Zovial preá?”. 


Domandis e rispuestis: 

“Ese sane?”; “Dio, e puarte un fas di fen bes- 
sole”. 

“Ése ben pojade?”; “E je fie sole!”. 


,* 


“Ése onorade?”: “... vondel...”. 


* * * 


Nini al è lät là dal barbir. Finide la vore, al do- 
mande ce ch’al à di pajâ. “Tredismil”, j rispuint 
il barbir. E lui: **Viót, però, par chei quatri cjavei 
ch’o ài, tu varessis di fâmi un scont”. E il barbir: 
“Scont? Ben domandati di plui, `o varès vit... 
Propite, di tanc’ pòs che tu'nd'as, tu no tu sas ce 
fature ch’o fas par la a ciriju!”. 


* * * 
Un di Nimis j à fat zercjà il so vin a un amì. 


Chel j dis: “Ma al sa di suro!”. E lui: “Lasse in 
bande il suro, dimi s'al e bon!”. 

Bruno Fari al à fat, te vite, duc’ i mistirs. A un 
che j à domandät ce mistir ch’al fas j à rispuindüt: 
“Jo ‘o ài fat di dut, mi mancje dome di fâ un frut”. 

Dongje di lui al jeri Perin, il so nevodut, e chel 


une cjalade al vieli e al rispuint: “Il mistir ch'al 
jÎ fas il nono”. “Ma qual mistir?” — al insist chel. 
| Eil frut: “Chel ch’al fas cumò: il pensionat”. 


* * + 


Cjalant par daür une bionde di Torlan ch'e cja- 
mine, j domandi a ’Sualt: “Secont te, parcé, tal 
'cjaminá, pèndije di une bande?”. E lui: “Parce- 
ich’e je frujade dome di une bande”. 





PRE PAPIN 

j fas: “E tu, ce fasarastu di grant?”. Il frut al dà ` 








«Articui» di arint 


Un tropüt di crös ch'a contegnin fruzzons di re- 
liquiis; ché plui grande, in len di bòs cun intòr 
lis lamutis d'arint. 


Benedet il non di Jesus, 
Benedet il Redentor, 
Benedeta la Madona 
Ch'a é la mari dal Signór. 


Mari mé, Signor judaimi, 
Ce murós mi véso dat? 
Mi e colät in ta cinise 
No mi è mai plui jevat. 


tas 

TARGHIS E FEMINIS 


Une volte lis unichis targhis ch’a si cognossevin 
a’ erin chés che si doveve meti su ciars e su care- 
tis, pajant une tasse come il bol pa biciclete. 

Quan’che al s'ciadeve l'an e si doveve meti la 
targhe gnove, Tere un grant sacramentá da part 
dai contadins, simpri a curt, in chei agns, di pa- 
lanchis di ogni genar. 

Cumo, invezzi, otri a lis targhis di machinis, 
motocicletis e tratórs l'é un grant merciat di tar- 
ghis, clamadis di ricognossinze. 

Se a un, che dopo vé finit di lavora, justamentri 
al va in pension, si dai une targhe. Se al capite 
qualchi incuintri tra sorestans di pais diviars, 
scambio di targhis. Ai fondadòrs di associazions 
di ogni tipo, targhis specials. Quan’che un al ten 
un discors, une targhe: se al fas une sunade, si tar- 
ghe ancie chel. 

Se al presente qualchi ‘mostre, al si lu targhe 
par ben. E targhe al prin e cussi a l’ultin e, natu- 
ralmentri, targhis par tantis atris ocasions e me- 
riz. 

A no è famèe che su qualchi mobil di ciase ’a 
no vedi esponude qualchi diambar di targhe. 

A’ vignara une di che qualchidun al inventara 
la mode di piciasi intòr ıl cuel, o su la schene, lis 


son passas di quan'che a si targavin ciars e care- 
tis, pa stradis a' laran targadis lis personis! 


* * * 


Une biele clape di 'zovins migeòs, subite dopo 
l'ultime uere, a’ jèrin solis cori, naturalmentri in 
biciclete, par dutis lis sagris da taviele. 

Squasi duc’ si rangiavin vonde ben cu’ lis fanta- 
tis, nome un di lôr, un ciart Michêl, pur no jes- 
sint par nuje brut, nol podeve mai cjatá une ’zo- 
vine par sè. 

Une gnot d'istât, tornant in trop di une sagre, 
| Michèl, che ancie in ché sere al jere lat in blanc, 
al dis: 

“Sintit, duc’ a’ fevelin che, par vie che in uere 
a’ son muars tane’ 'zovins. ogni omp al à camò a 
| so disposizion siet feminis”. 

“Ma, sacrament, - al conclút cun rabie Michèl 
bh = cui isal chel ch’al à cutuardis?”. 


` (furlan di Migèe) ALDO GALLAS 

targhis ricevudis, cussi, dopo tanc’ agns che a’. 

Al Rosarı deı Paganı 


Vergine: AlRosariaunaun 
Coro: la Madona de San Brun 


V: San Brun in conpanıa 
C: al Rosari vu, Maria 


V: Al Rosari a doi a doi 
C: la Madona sta con noi 


V: Con not in conpania 
C: al Rosari vu, Maria 


V: Al Rosari a tre a tre 
C: la Madona de San Tomè 


V: San Tomè in conpania 
C: al Rosari vu, Maria 


V: Al Rosari a quatri a quatri 
C: la Madona dei Santi Martiri 





V: Santi Martiri in conpania 
C: al Rosari vu, Maria 


V: Al Rosari a cinc a cinc 
C: la Madona de San Valantin 


V: San Valantin in conpania 
C: al Rosari vu, Maria 


V: Al Rosari a seis a seis 
C: la Madona de Sant'Agneis 


V: Sant'Agneis in conpania 
C: al Rosari vu, Maria 


V: Al Rosari a siet a siet 
C: la Madona de San Benedet 


V: San Benedet in conpania 
C: al Rosari vu, Maria 


V: Al Rosarı a uot a uot 
C: la Madona de San Jop 


V: San Jop in conpania 
C: al Rosari vu, Maria 








V: Al Rosari a nouf a nouf 
C: al Rosari dal Signour 


V: Signour in conpania 
C: al Rosari vu, Maria 


V: Al Rosari a deis a deis 
C: al Rosari de Sant'Agneis 


V: Sant'Agneis in conpania 
C: al Rosari vu, Maria 


V: Al Rosari a undis a undis 
C: la Madona del De Profundis 


V: De Profundis in conpania 
C: al Rosari vu, Maria 


V: Al Rosari a dodis a dodis 
C: la Madona de ora pro nobis 


V: Ora pro nobis in conpania 
C: al Rosari vu, Maria. 


(cjapade-su tal 1963 da G. di Ragogna a Cordenons) 

ANIBALE 


Quanch’o jeri pizzule, 'o vivevi tun paisut ri- . 


dint e für di man, squasıt dismenteat te planure 
furlane. 

L'unic contat, l'unic leam cu la citat, 'e jere 
une coriere ch`e passave dòs voltis in di: la mati- 
ne par la a Udin, la sere par torna a cjase. 

Par agnorums il sofer al fo simpri chel e si cla- 
mave Anibale. 

AI faseve dut lui: al guidave, al sbusave i biliez, 
al consegnave la pueste, i pacs, ma ancje al cjaca- 
ruzzave cu la int. Si informave de salut e al conta- 
| ve dutis lis ultimis gnovis de cität. 

In chei agn jo `o lavi a scuele, "es elementars e, 
come duc i fruz, mi plaseve plui "zuja che studiä. 

Ma une biele di, la mestre mi clame für par in- 
| terogami in storie. 

“Chi era Annibale?”, mi domande. 
E jo: “È quello della corriera!". 


MARIE VULINE TENTOR 

VEDUIS 


Tal ar ch’al fas ogni di pai païs dal Friül, di 
une ostarie in ché altre, o miör di un ambient pu- 
blic a chel altri, parvie che in di di ué ancje la vie- 
re ostarie furlane si è adatade es modis forestis e 
si è mudade o j an mudat il non in Bar o altri 
(Snack Bar, Public House, Old Pub e vie inde- 
nant), quan’che adiriture no je stade trasformade 
in tune pizzerie cun tant di fòr a lens, un miò co- 
gnossint, che di mistir al fas il rapresentant o il 
furnidôr di bevandis rizzercjadis, an viót e a’n’ 
sint di ogni color. ““Za timp — al contave dis in- 
daür — biel co stavi spietant di fä une biele conse- 
gne di Glen Grant in tun local ae periferie di 
Udin, `o scoltavi la mari dal paron dal ambient, 
siore Ide, pluitost anzianote ma ancjmò plene di 
grinte, ch’e fevelave cun tun siorut, jentrat cujet, 
sul misdi, a bevi un taj al banc”. 

“Po satu Pieri che Gjri nus à lassáz?”, j dis la 
Ide. 

“Tas, lu äi savüt cumò denant, che m'al à dite | 
sô cugnade Melie”. 

= سا مم یت کی 


“Ben, Pieri, mi6r cussi sätu! Pluitost che pati 
tant a di lunc come il mio, o come chel di Melie. 
o come chel di Marine, o come chel di Luzie, o 
come chel... Ma viöt tü, cinc sürs chés lì e dutis 
cinc vèduis...”. 

“Eh, Ide, si dis pir che il mont al è des femi- 
nis!”. 

“Si, si, Pieri. Tú no tu ás chei problemas chi. 
che no tu sês maridät, e no tu às feminis!”. 

“E je vere, Ide, Però mi sa che chei che le an. 
s'a vuèlin restà vedui in "zornade di uê, e an di 
copále!”. 


EDDY BORTOLUSSI 

«Articui» di arint 


Une «tiarzine» di otön indarintät prontäde par 
pojäsi sui bastons «cimirs» (statuine cimiere), 
venastäj par mövisi sicu une presentazion al 
templi: San Simeon e la profetesse Ane, a dre- 
te e a zampe de Madone cul Bambin, pronz a 
jentra te rapresentazion de nestre memorie re- 
ligjose. 

Parsorevie golainis di ornament pal cuel e ma- 
gari, pai pindui di miluz ingranat, cu la speran- 
zie de buinesorte. 


nr 

RECUART DI PRIMO CARNERA 
(In tal 25° an da la muart) 


A’ son tàncius 25 ains. 

Ma no tàncius da riva a distudä il ricuärt... 

Sot da la pinsilina da la stassiòn, la fassa di sin- 
dic leada ben, in mies di duta ché 'zentóna vignu- 
da a rissèvi Primo Carnera ch’al tornava da la 
Merica, jo 1 eri suturnu e squasin avilit. 

Il sighès e il ridi da la "zent a’ nol rivava a giavami 
il marùm ch’i vevi dentri. 

I sarätu, Primo, coma in chel an, 1959, ch'i ti 
ai judat in stassiòn a Bruxel? E che par rispùndi 
al me maraveät, maravea di joditi ulì tal forest: 
“Mandi, siôr Primo”, tu 1 ti mi as dat una mana- 
da in ta li spalis, disint cun ché tò vous ’zöndara: 
“Cui sotu?”. 

E jo, squàsin cun riguàrt, a contäti ch'i eri 
di Ciasarsa, ch'i conossèvi Farcüt tò amic ch’al 
ti veva dat tancius sacs di blava durant la gue- 
rà... 

“Furlàn?”, 

“Furlan”. 
“E di furlans...lassa stà il siór”, e 1 ti mi as salu- 
` dat strensinmi la man. Che strenta che i mi la re- 
| cuardarai par in vita! E ades, coma i saratu? 
| “Mal”, al mi à rispundùt il colega-sindic di Se- : 
H quals. 
| T sivilá da li ròdis dal treno, a’ nol rivava a cu- 
| jèrsi il fâ fiesta da la ’zent: “Viva Primo: ben tor- 
` nàta ciasa: viva il campiòn dal mont...”. 
. Chel sigá al si a sonciàt a colp, quant che un 
` seòmo, grandòn, magri coma un stec, al si a pleat 
in davant par podei rivâ a passâ fora di chê puar- 
| ta, massa pissula, dal ültin vagon. 
Fèr, coma un Crist in cròus, a fadia, al à tirât 
sà chel stec di bras tant lunc e movinlu, al sercia- 
va di tajâ l'aria freida dal situ ch’al era plombàt 
| in ta la stassiòn. 
| C'un sfuars pi grant dal Tò i soi rivat sot dal 
vagòn, a dati il benvignut. 

E li Tos lagrimis, ch’a no si jodèvin, sintat in ta 
“la birussèla a scoltami, a’ erin, fòrsit, pi gràndis | 

da li mès, ch’a si li jodèvin. Finit il mè discors 

(fals: “I ti vedaras: in ta li tòs aris: in tal tò | 
MI Pais...), iti as soflàt four dal gargat un grassis ch'a 

nol pandèva emossiòn. (La tò fuarsata...). 





















3] 





E la fila di machinis ch' Ti compagnävin a Se- 
quals, par me, al era un scuminsiä il Tò funeräl. 
Ch’i vin fat qualchi setemana dopo. 


O. COLUSSI 


Impinions 
L'unic dové ch'o vin viars la storie al è chel di tor- 
nâ a scrivile. 

S. Guste a 

S. Secont martar 

SAN JACUN DI UDIN 


Un letör al a scrite une letare par di che il Cu- 
mun di Udin al à fat ben a dispuesta chel marcjät 
de sabide inviät "za qualchi an te vie Liruti, ch’e 
je masse strete, e duc’ pò daj reson, co j 'e a 'za 
dade cul so proviodiment ancje il Cumun stes. 
Ma po chel letör al tache a fevelä di plazze San 
Jacun, e li il so resonament al sune di rot. 

Seneòs di viodi la citat simpri plui biele, signo- 
ril e di bon acèt, chel letòr al si sbroche: “Parlia- 
mo del salotto di Udine; diciamo qualcosa del 
gioiello della citta: piazza S. Giacomo. Da molti 
anni dico a me stesso: ma guarda che peccato! 
Questa perla meravigliosa di Udine trattata in 
questo modo, con baracche sbrindellate e caden- 
ti, assolutamente antigieniche (abbiamo visto tut- 
ti i giganteschi topi all’atto della rimozione) e con 
ombrelloni da spiaggia; il tutto forse risalente ai 
tempi di Napoleone. Che pena vedere questo 
spettacolo... A nessuno viene in mente che tale 
sistemazione è semplicemente miserevole e non 
degna di una città che ha ospitato 1 Mondiali di 

calcio?” (Gazetin, 15.X.1992). 

Cui “Mondiali di calcio”, no si vadial für dal 
semenat? No si capis ce rapuart ch’a puèdin vé cu 
la “signorilitat” de citàt, che chel siôr al puarte 


ch'e a vinzüt l'Italie, a’ tòrnin iniment lis bra- 
ghessutis tricolòrs e, cun dut il rispiet pal patrio- 
| tisin de tifosarie scalmanade, chel nus a parüt 
propit un signal de mancjanze total di finezze. 

Po, al merte marcät che par “‘salotto” al è stat 
tignüt simpri, de bande de stampe come de impi- 
nion publiche, Marcjät vieri, e seancje il Marcjat 
enùf al pò mertà chê definizion, si trate simpri di 
| doi marcjäz. In propuesit, j úl metüt ben in lûs il 

fat che propit dai marcjäz a’ son nassudis lis ci- 
taz. Cheste `e je storie che duc’ sa. Fintremai che 1 
sorestanz — imperadòrs, res, duchis, o ce altri — no 
concedevin a un borc di implantä un marcjät, 
chel borc nol deventave cität. Il marcjat, po, alè 
simpri stät marcjat, e al € restät tal, massime tes 
citäz antighis che j tègnin a mantignilu e a esibilu 
tanche un document vif de lör storie: vif cun duc’ 
‘i colôrs des verduris, des pomis, des cjárs e dai 
pes, di ogni sorte di marcanzie. Te plazze di San 
Jacun. valadi tal Marcjät gnüf, si vendeve di dut, 

tant: anzit, se si pense ai "Mondiali" d'inchevolte ` 


>» di AA A mic | 





für che pòs gjenars, come - si lej su “Udine nel 
secolo XVI”, dal Battistella — “1l vino, la paglia, 
le legne ed altre materie ingombranti”. Il vin sı lu 
vendeve te “Piazza del Vino”, che vué si clame 
Piazza Libertà. 

Chel letör al fevele come se nol saves che chés 
altris citàz, plui antighis e plui impuartantis di 
Udin, a’ tegnin cont i lörs marcjäz miör di nö. E 
ancje chei marcjaz a’ son - ch’al è natural - tal 
cür de cität, ch’e je cressude atòr di lòr. E al è pà- 
rie natural che propit tal lüc dai edifizis e dai mo- | 
numenz plui impuartanz, si esprimi ché vite in- 
grumade, svareade, spontänie e pärie teatral, le- 
gre e fantasiose. Ae int j plas di lâ al marcjat, e 
ancje Udin al veve te plazze di San Jacun un 
marcjät biel e vivarös come chei di Padue e di Vi- 
gnesie, tant par fa doi nons impuartanz. Cumò in 
ché nestre plazze si a dome problems, e lis bara- 
chis mo su mo ju dal pedrat, oben in miez di la- 
vörs in cors, a’ son dutis sberlufidis e disgustadis. 
Salacòr a’ varan viodüt qualchı “topo gigante- 
sco” tanche King-Kong'cun tun ombrenon di 
spiaze dal timp di Napoleon. Ma inchevolte fun- 
zionavino lis spiazis cui ombrenons? 

'O podin dome ricuardase la nestre plazze vive, 

che no veve plui, tal nestri timp, i “zavatini ei 
tacconari” sot de colone di Marie Vergjne, ma 
ben `e a simpri vudis lis mulieres revendiculae 
che — al dis il Battistella — inchevolte “si doveano 
mettere con le venditrici di frutta e d'ortaggi sotto ` 
il portico, verso la contrada di Rialto: tre quadra- 
ti della piazza erano riservati ai contadini per il 
mercato delle granaglie, altri ai rivenditori di tela, 
di grassi, di scarpe e cosi via”. Cun qualchi dife- 
renzie tra 11 Cincent e vué il marcjät al reste sim- 
pri chel, co dal 1542 si fevele di disposizions a ri- 
| vuart di “scanni, banchi e baracche... ceste, casse 
| e barili...”. 

| Cetant ch'o voressin che ché plazze li, cu la 
| biele fazzade blanche de glesie ch'e risalte sul fons 
| rossit des cjasis ch'e à daursi e ch'e gjolt di duc’ i 
puartis ch’e a dulintòr, `e tornas a vé une vite 
mancul tormentade di cumò! Si sa ch’e je une 
| plazze di citát, ma “e figure culi tra 1 país parce- 
ch'e parten a duc’ i nestris pais, ae vite dal popul. 
`E je une plazze di marcjät, ma la sò impuartan- 
zie no je plui comerzial. Ancje 1 treséfs di Nadal, 
valadi i “presepios”, cul lör dulintör popolät di 
| pastórs, ma ancje di femenuzzis cui cjaldirs, arte- 
| sans e altris lavorenz cui lórs impresc’, si pò di 


| 

che a’ revöchin propit il marcjät: dome che lenti- 
la la vite si ale te gnot e no te di. Ma chest al pò 
juste volé significa che j úl scombatút tal scùr par 
risultà tal clar. 


LELO CJANTON 


Impinions 

L'egoisim nol consist tal vivi come che nus par, 
ma tal pratindi che chei altris 'a vivin come che 
nus par a nò. 


60 








Calòu di primavera 


L'ultima neif 

ch'a si discrosta e si disfas 

a diventa ché pissangala no tòrgala 
ch'a si ingròpa e si disgròpa 

prin da sfracaiässi 

söra ché clapadòria taronda e lissa. 
'A sumèa 

chei fii sutii 

sul ciaf di chel candi 

Jas a rissòs, 

ch'i diventa d’aur 

cuan' ch'al prin soréli 

al zuoia a “tiringando” fra di lour 
cun l'aria dispitósa di banòra. 


(furlan di För di Sore) ARMANDO CLERICI 


tórgala 2 sporcje 
"tiringando " ="zuja di platasi 

«Articui» di arint 


La Päs, taulute di bussä tes solenitäz de sante 
mari glesie, vie pe messe e ancje co si jere tal 
banc nuvizzäl. 


«Spendey per la tavolo d'arigint soro indaura- 
do de dar la pas, chu ió comperai de Gabriel 
filg del Bul d'Udin ... march. di soldi 8 e sol. 
116». 

(Glemone, 1389) 


wh 

CUI SA PARCE... 


... la int ai cjans ur met nons curz e pratics, co- 
me PUC', DOG, FULL, RAS; e pai fruz, che tu 
as di clamaju plui dispes (e no nome tu, ma la pa- 
rintat, i amis, la mestre, il plevan e tante altre int 
che no à timp di piardi) `e tire-für nons cumpli- 
caz come GIANPIERLUIGI, PIERFERDINAN- 
DO, ANNAMARIACARLA, ... 


... un burlac’ ch'al fas un pestefruzzèsi clamilu 
“FORTUNALE”: no saressjal plui just clamalu 
“DISGRAZIALE””... 


.. une maludizion furlane `e augure: “Che ti 
colassin duc’ i dinc’, mancul che un!” Vadi par- 
ceche in plui di no podè mangja tu as di prova 
ancje il mal di dinc”?!... 


... di un ch'al a une mentalitat “viarte” si dis 
ch’al è “ACUTO”, e di un ch'al a une vision 
“strete” des robis si dis ch'alè “OTTUSO”: ma 
cui cjantons no isal l'incontrari?!... 


... quanche tu rumiis uns quatri coculis e a un 

ciart pont tu ti disis: “Cumò vonde: l'ultime, e 
dopo vonde!”, ti capite propit ché ranzide che ti 
ruvine la bocje!... 


... apene finidis lis elezions a’ spessein a menä- 
vie lis gabinis. Dal moment che aromai lis scuelis 
a’ covèntin plui par votä che par studia, no si ca- 
pis parceche no lis lassin fissis. Si sparagnares un 
lavör (che in Italie chel “public” al coste un voli 
dal cjäf) e lis mestris — tra une votazion e chealtre 
- a’ podarèssin doprälis par picja il capot!... 


... Se un "zovin al è für cul cjaf si dis ch’al è “ne- 
| morát””; se j capite a di un vecjo al è “arterioscle- 
rotic”. Mah! Mi sint tant “nemorát”... 


| 
| 


LUIS MESTRONI 

IL BARBE DI ROME 


Rosute `e veve sintút a fevelä ogni tant in cjase 
dı un barbe ch’al steve a Rome, pitör famös, ch’al 
leve a ruba tai salotos de capitäl. A’ disevin pro- 
pit cussi, a ruba. Ma ce olevial di? Chest ca al jere 
il prin fradi di so pari, ma nol jere fi di none Lus- 
sie: venastai di un’altre femine parvie che il nono 
si jere maridat dös voltis. Insome, al jere un fradi- 
lastri di so pari. Une robe dificil di capî par Rosu- 
te, ancje parceche lui si faseve clamà cul cognon 
de mari che lajù al jere famös,al deve prestigjo: il 
non di une imprese “fornitrice della Real Casa”. 

Il barbe no si jere mai fat viodi, né al veve scrit, 
ma 1 fradis culì, dute puore int, a’ disevin: “Chel 
ve’ si scompon daür di nö, lui che tai salotos di 
Rome al và a ruba!”. E Mafalde, la femine di Tu- 
ro ch'e viodeve plui lontan di duc”: “Ancje il non 
de famèe al a rifudat! Cuissà ve’ cemüt ch'a son 
lis robis!”. E dut parvie che 1 fradis Buratin culi in 
Friùl a’ jerin puore int cui mistîrs balarins dal 
sartör, al barbîr, al zòvin di buteghe e duc’ suna- 
dörs di armoniche e liron sui breärs dulintör se- 

cont la dibisugne. 

Ma cul timp e cu la uere, Turo il pari di Rosu- 
te, al veve fat plui che ben cu la sô buteghe ch'al 
jere un bazar di mudandis e mais e cjalzus di lane 
e di coton e creps di ogni fate come rainis e bocai 
a la furlane. Tant ch'al mandave atòr la reclam di 
licuidazions a zopedon e duc’ a comprä te sò bu- 
teghe che si clamave “Al risparmio”. 

Cumò ch’a vevin fat un franc, fate-sü la cjase e 
ben furnide, ur jere vignude ché curiositat: di la a 
Rome a cjatà chest pitör famös. E une di Mafal- 
de, ch’e jere la plui critiche e di sigür la plui cu- 
riose, 'e montave sul treno par là a cognossi chest 
famös cugnät. 

No lu vessie mai fat! Cjatade finalmentri la cja- 
se für di man, un stabil di modon lunc e stret co- 
me une stale, al veve nome un stanzon la che il 
pitòr, invecit che cuadris, al piturave tabelis par 
nogozis e cartei. Cjamare, cusine e cesso, al jere 
dut tun cjanton daür di une tende e une miserie 
` che nol veve nancje i pirons par puartäsı la robe 

in bocje. E po ce robe, se nol veve nancje 1 plaz! 
| Insome, magari cussinò, Mafalde `e veve viodüt 
| just co "e diseve cuissà cemüt ch'a stan lis robis. 
Senze discori po de femine di chest famòs cugnät, 

une uampe grande e gruesse, senze dinc', dute 
sgjavelade, ch’e fevelave un talian che nissun ca- 
pive cu la vös scjafojade tal fun dal spagnolet. 

Mafalde, dute sot sore, no si jere fermade plui 
di doi dis e une gnot. Ur veve comprade un pocje 
di robe come patatis, pan e biei bocons di cjar, 
tant par ch'a tirin indenant, po 'e veve spesseat a 
montä sul treno par torna a cjase sò. 

AI pitör j jere stàt vonde par nasà la situazion. 
La cugnade `e jere elegantine e plene di bêz; e Tu- 
ro, par chel che si visave lui, al jere simpri stat il 
fradi plui mujestri. Di frut se j domandave un ca- 
rantan j al prestave vulintir: e in place j faseve di 
pal par che lui al robas lis carobulis te barache de 
vecje Mulisite. No saressial il cas, dopo tant timp, 
di fâ un salt in Furlanie, che forsit cumò lassu si 
cjate un biel sta? 

Intant a so fradi Turo j mandave une cartuline 
a colörs dal Colosseo cun daür une firme ch’e se- 
meave un svöl di zore spaventade. 

E une biele di Rosute ti viöt capitä in cjase 
chest barbe di Rome che jé, puore frute, `e crode- 
ve come duc’ i pitòrs che si rispiete: un zòvin 
sgjavelon rizot e la pavée tal golet de cjamese. In- 
vecit al jere un vecjo spelat cu la crodie come ro- 

seade dai cjans, ı dinc’ di un verdulin schifös e, 
tal fevelä, la ghenghe romanesche, une bätule 
ch’al saveve dut lui. 

Ur veve dite ai fradis ch'al jere di passaz, ch'al 
leve a Cortina a cjata une s6 amie in vacanzis e 
che culi al sarès tornät apene ch’al podeve. 

Mafalde ' diseve riduzant: “Alèvignit a viodi 
trop che si pò molzi!”. E Turo che nol veve cro- 
dit a ce che j veve contät dal viaz di Rome: “Tu, 
femine, tu sés la mari de malfidenze!”. 

Ma no jerin passáz doi més, ai prins di setem- 
bar ve’, che chel di Rome, stazät di persone ce- 
müt che Turo al steve di cjase, al rive un'altre 
volte. 

"Par fermámi un biel póc" ur veve dite” Ma 
dulà mo, li di Tite, di Jacum o di Cisio ch'a vevin 
ingrumát nome miserie? Eh nó al diseve il pitór, 
“a Turo e Mafalde no pues fàj un dituart; e Rosu- 
te po, ché frute che une di o ché altre j fasarai il 
ritrat”. 

A proposit di piture, ur regalave un cuadri dai 
soi, puartát te valís, une nature muarte, un vás di 
rosis. “Une robute di nie” ur veve dite. Turo al 
restave ingusit e cjalanlu, j diseve `e femine: “Tu 
sés tú, parone che tu fevelis di tabelis e di carte- 

lons”. Ma jé `e veve fat fente di nie par no piardi 
peraulis. 

Turo intant al mostrave il cuadri ai sôi clienz: 
“Gno fradi” al diseve “il pitòr di Rome”. 

Fintremai che siór Nardin, diretòr de scuele di 
disen, j veve dite: “No viodistu, Turo, ch'e je une 
oleografie di un pitör famös fate a machine, di 
ches ch'a tegnin-sù il lunari? Di to fradi culi `e je 
nome la firme. Anin po Turo, svèiti!”. 

Turo al jere restät mal une vorone e al veve da- 
de l’incariche a so copari Milio ch’al leve di spes 
a Rome, di dä un cuc di plui bandis, di spulginä 
la int di laju. E Milio un pòc dopo, j diseve che 
so fradi laju, altriche a ruba tai salotos! Al jere 
cuasi un barbon, un diaulat, un bondinie: che 1 
furlans de capital a’ jerin stufs di prestäj bèz che 
nol veve mai tornaz e che se vevin tasüt, al jere 
nome pe famèe. 

Intant culi, passe un mês e passe ancje doi més, 
al rive il moment che Turo, uzat de femine, j dis 
für dai dinc' a chest omp: 

“Alore, fradi, a Rome no tu tornis plui? E la tö 
femine laju!”. 

E lui: “Eh, ché ve’, si rangje dibessole”. 

Ma Turo no si ferme li. Une matine, il pıtör al 

veve la vaine di no jevä prime des undis, lui e 
Mafalde, decidüz a socälu pardabon e di brut, j 
preparin la valis cui soi pezoz sul pat des scjalis. 
Co finalmentri chest ca al jes de cjamare sosse- 
dant, al dis cun maravèe: “Orpo, fantaz, isal rivat 
cualchidun?”. E lôr doi in coro: “Eh nò, ninin, 
cumò tu sês tu che tu vas viel”, 


ALAN BRUSINI 


| Impinions 
L'omp interessát al è une persone ch'e cognos il 
| presit di ogni robe e il valór di nissune. 

Butui di viarte 


Tal ort ( Juste 

dai nonos in chel 

a’ cüchin ch'e s'inculuris 
cidins di vert 

i bütui la prime fuée...). 


de viarte. 


(Siums 
verdulins 
dal timp...) 


Corint 

tal ort 

dai nonos 

i fruz 
a'spalänchin 
ridint 

il puartel! 


E. BOR TOLUSSI 


Renzo Codognotto: Primavera in Friuli. 

Mieze etät 


Di frut, 

chei sui quarante 

cul viviit stampät in muse 
par mè jerin faz-fúr, 
bielzä cul pit te buse. 

Po, brusát tant che fusete 
il marilamp de verde etat 
cun lancür, cun rabie, pore, 
mi scuvierz biel e madtir. 
Ma eco la sorprese: 
padindz i gnarz e ï vuès 

e il borez dentri i zurviei 
cujetät al par dai sens, 
senze fotis e morbin 
cjape pit un vivi clip 

e bonät, dolz, setembrin, 
ch'al regale dis plui biei 
dai burlaz di zöventüt. 


DIEGO CINELLO 

«Cracele» (scarazzule) di 'zirá in genoglon. 











LA VIERE SALE DI BAL 
“ROTONDE” 


Prime di ultime uere a Udin a’ jerin tanc’ 1 


puesc’ dulà che si balave. Oltri ai fiestins prıväz M 


che si fasevin in cjase, dula che ognidun al puar- | 
tave alc di bevi e si balave cul gramofono, ancje | 
al teatro Puccini a” fasevin la Veglia Azzurra, la 
Veglia della Stampa, il Veglione Mercurio e tanc' 
altris. 

Il velion da l’ultin di carneväl al finive quan- 
ch'e sunave la cjampane dal Domo e a’ lävin a 
cjapa la cinise. 

| predis a’ jerin contraris ai bai, in tun paisut de 
Cjargne il plevan nol jere lät a benedi la cjase di 
un uardean di une sale di bal. 

Il pape Pio X al veve conseat di bala la furlane 
e nò i “poco costumati balli moderni”. 

A Udin a’ jerin salis di bal dulà che si balave 
ogni domenie come la Rotonde, l'Olimpie, il 
Giorgini, il Peoceto, il Pino Solitario o Mastello 
di Sangue, sore nomenât cussi parvie di une cur- 

'tissade dade di un Otello a un smafar. 

Strani che cumò che il bal al è plui libar e che 
lis fantatis e 1 fantaz e` an plui libertät e comodi- 
tat di movisi, culi a Udin no son puesc’ dula la a 
bala. 

Cui miei amis ’o lavi a la Rotonde a pit o in 
tram. 

Il lüc al jere in Vial Vignesie a man zampe, 
prin dal puint sul Cormòr daür dal distributòr di 
benzine, il stabil alèancjemò li. 

Di domenie si partive di Plazze Vitorio tor lis 
dòs dopo di misdi cul tram che si fermave propit 
di front; in biciclete no si lave quasi mai, si riscja- 
ve di fâse roba, il tram al jere lunc e blanc, lu ve- 
| vin comprat a Gurizze di seconde man, in ché ci- 
tat a’ vevin bielza l'autobus. 

Nô fantaz si jere vistüz in maniere sportive: la 
gjachete, bragons a la sbof, la prime golarine, la 
cjamese cul golet dûr, i cjavei cu la brilantine e 
tal sachetin de gjachete il fazzolet ricamät pleät e 
tignüt fèr dal “fermo” de pene stilografiche par fa 
viodi che si jere studenz. 

Lis fantatis cu la cotule fin al "zenoli, lis cjalzis 
cu la rie, la cjamesute colorade, la colane di perlis 
matis e simpri i recjns, i cjavei tajàs a la garsòn, a 

mascjo vie, oben cu lis strezzis lungjs, qualchidu- 
ne `e veve la prime permanent spirtade. 

Lis fantatis a” rivavin simpri in grop compa- 
gnadis des maris o di agnis vedranis e di fradis 
gjelòs. 

La sale di bal de Rotonde `e jere propit taron- 
de, `o podin là a viodile, 'e je ancjmò la. 

A chei timps no si pajave ıl biltet par jentra, si 
pajave dome se si balave: un bal cinquante cente- 
sins, tre bai un franc; ancje in ché volte a’ davin 
tre par doi! 

Quanche il bal al finive, par fâ puest ai gnüfs 
balarins ch’a vevin pajät prime, a’ tiravin une 
cuarde di traviars de piste ch’e divideve chei ch'a 
vevin "za balät cun chei ch'a vevin di bala. 

Laju in fons de sale al jere il palc de orchestre 
cul piano a code simpri fis; a’ lavin e vignivin doi 
violins e une armoniche pai tangos e bolzaris, doi 
saxofonos pai one-step e fox-trot, dòs trombis pe 
musiche foreste, une ghitare e mandulin pes cjan- 
tis napoletanis, il liron par da il timp e la batarie 
par fa casoto. . 

Qualchi volte si sintive une musiche gnove e 
l'assolo, lis clamavin varıazıons: al jere qualchi 
militâr di passaz, professôr dal strument, alore la 

int 'e fermave di bala e batint lis mans `e cridave: 
- Bus... biis... —. 

Il mestri Degano al faseve l’animatör, il presen- 
tatör, al fevelave cul public domandant ce musi- 
chis ch’a preferivin, al scomenzave a fasi strade il 
‘nait club’. 

No jerin microfonos, in ché volte cui ch'al 
cjantave al podeve falu dome cu la sô vôs. 

Al plan disore si podeve viodi benon atôr 67 
chei ch’a balavin a bas come in tune fuesse, tun 
grant cjadin. 

Di solit disore a’ jerin lis maris, lis sürs plui 
pizzulis, lis vedranis e chés che no olevin o no 
podevin bala; cheste int ’e jere li di uardie ai ca- 
poz, a lis ombrenis, borsetis, scarpis: si parceche 
lis feminis si mudavin cu lis zavatis plui comudis 
par balä, di parsore a’ tignivin di voli lis fantatis 
ch’a balavin in sale; al jere dut un uardeä. 

Apene che si jentrave tal local, di front dal ces- 
so, 'e jere une stanzeute dulà ch’a vendevin gazo- 
sis coloradis, sinalco, pöc vin, parceche no si pa- 
reve bon a balä cu la spusse di vin tal flat; licörs 
nuje, no vevin il permes; se si rivave a buinore si 
podeve bevi une buine cjcolate, parceche finit il 
seglot puartät di cjase dal paron nol podeve fanti 

altris stant che li nol jere il füc. 

Cul cop al tirave für dal seglot trente cjcaris di 
cjcolate cjalde e al diseve che il zucar al fäs colä i 
dinc”...; in ché stanzeute a’ vendevin caramelis di 
duc’ 1 colòrs e savörs di une marche sole: Coleva- 


ti. Chestis caramelis a' jerin di forme oval, a riis, | 


siaradis a man di dös bandis e sul ôr a’ vevin di ca 
e di là stampäz 1 colörs de bandiere italiane. 

Il cavalir Colevati al veve la fabriche des cara- 
melis a Vat, al capitave ognitant te sale e di par- 
sore al butave ju caramelis a slac intant che l’or- 


cheste 'e sunave: “Le caramele Coleva-ti-ti sono 


buone e son per tu-ti-ti...”. 

A cui ch’al jere a bas lıs caramelis j rivavin tal 
cjaf come claps e s’a colavın par tiare a’ vegnivin 
masanadis di chei ch'a balavin; cheste propagan- 
de `e jere fate in timp di Carneväl ancje tai pais, 
reclams di une volte, faz a la buine, ma ch'a jen- 
travin...tal cjäf. Propagande direte...! 

Lis cjanzons d’inchevolte a’ jerin: “Pino solita- 
rio, Zingaro nero, Tecla, Donna Clara, Reginella 
campagnola, Valencia, Ramona”, nol mancjave 
mai: “Tu mi piaci cosi senza odor di coti, Violino 
zigano”, e di für vie qualchi volte “Tiger rag, 
Stormy weather”, a’ jerin cjantis forestis e no je- 

rin tant preseadis dai capos di inchevolte. 

Si balave e si fevelave par talian, su par jü si di- 
seve: 

- Si diverte? - Jê `e rispuindeve: 

- Si 

- Èsola? 

- Nò 

- È di Udine? 

- Si 

- Posso accompagnarla dopo? 

- Non so... 

Si davisi dal lei a disesiet agn! 

Al scomenzave a fevela l'omp par prin, s'e sco- 
menzave jé no jere serie, se si faseve un altri bal il 
discors al lave indenant: 

— Dove va a scuola? 

- Nò, sono impiegata. 

Tantis voltis `e veve i dêz des mans come murel 
di lujanie, plenis di polez par vie dai plaz ch’e la- 
vave. 

Intant l'orchestre `e tacave: “Valencia, dolce 
terra che ti afferra con mille seduzion... para - 
papa - papa - papa...” e subit daür il coro: - Tu 
ses stade massariate, tu sês stade a lava plaz e cui 
ustu che ti cjoli? Florean chel dal Palaz?!? 

Qualchi volte si podeve cjapäj la man di scuin- 
don e se jé ’e faseve bon ti diseve ancje dulä spie- 
tale tal doman. La di dopo tu lavis, apene vignüt 
für di scuele, a l'apuntament, jé no jere... o forsi 
"e jere platade cu lis amiis a ridi; tu la viodevis la 
domenie dopo, par svindic no tu j lavis dongje e 
nancje no tu la saludavis, cussi come ch’e jere 
nassude une simpatie, cussi `e murive. 

Qualchi fantate `e faseve la scontrose quanche 
si lave a domandaj di bala. 

- Permette un ballo? - Si diseve botonansi la 
gjachete. 

- Grazie — `e rispuindeve — Sono impegnata -. 

Alore nô: - Mi dia la bolletta del Monte di 
Pietà che vado a disimpegnarla —. 

Opür `e diseve: 

— Grazie sono occupata -. | 

E nö: - Come 1 cessi? Libero o occupato? — 
Chest rifudä nus faseve deventà trisc’. 

In ché sale di bal si nulive ognisorte di pro- 
fums, deodoranz no esistevin, si misturavin tra di 
lòr: Soire de Paris, Notte di Venezia, Violetta di 
Parma, Giacinto innamorato, Tabacco di Harrar, 
cipria Petalia, ché che il so reclam al diseve: — In 
quella sera che ballai col principe lui fu conqui- 

stato anche dal mio profumo — e cui profums si 
misturave ancje il bonodör dal sudör. 

I plui rafinäz a’ metevin, quanch’a balavin, tra 
la sò man e ché de dame un fazolet di müt che jê 
no sintis il slicjot dal sudör. 

A lis siet di sere al finive dut cu la sigle: — Se tu 
sapessi mamma come rimbomba la musica Mar- 
cotti alla Rotonda, e duc’ a’ 'zontavin: stupit, ma- 
caco cinquante al bal... 

E si lave a compagnä lis fantatis dal moment e 
cun lòr i nestris siums, i nestris pinsirs che si ju 
meteve vie pe domenie dopo. 

Rita, Gjovane, Marie, Ines, Luzie, Fides, An- 
gjeline, Luciana, dopomai maris, nonis, dula se- 
so? Si visaiso ancjemò? 


SERGIO VISENTIN 

«Articui» di arint 


E culi-ret pardabon articui di arint a trops: un 
cucjarin insiorät di figuris sbalzädis, clavutis 
(une raretat, va e no va, in chel metal) par scri- 
tòri o traclut, e un bussulut par essenzis di 
sprofum opür di... spirit. 

«Pugnut, traclut, cassele, 

il prin ch'al fevele 


une tirade di orele». 
(filastrocje pai fruz) 


“ge 

Filusufie di mus 


Tal fresc dal cjöt pacjfie distirät, 

al fas la polse un biel purcit nostran. 
Cucant par sot de puarte, al à lampät 
un mus a lavorá come un sotan. 


Cjamát di pés, sudät, sporc di pantan, 
in vite só al à nome tribulát 

chel puar mus; e al à patide fan 

par tant che chel purcit al à pacját. 


"Tu, cjár ami, no tu as capit la vite; 
- dis il purcit - viót me: cence fadie 
di blave ogni di plene une cite!” 
Alore il mus, fermansi a tirá flát, 

j dis a chel purcit che nol fas nie: 


"No tu ses chel - mi pár - da l'an passät!”. 


L. MESTRONI 





MEDEO E LIS CESPIS FURLANIS 


Medeo al è stât a vore in Svizare une vite. E cu- 
mò culi in pension no si cjate tant ben parvie che 
ca, al dis lui, alèdut piés di la vie. 

“Parfin lis pomis" al dis, “come cjariesis, peru- 
cis, cespis. Atu di meti lis cespis di Svizare!”. 

Une di passant pe strade, al si ferme ret il curtil 
di Boscan a cjaläsi un biel cespar cjamät di cespis. 
Al dis: “No son come chés la vie, ma insome par- 
. cè no lis tiraiso ju?”. Alore Boscan j prospete la 
| scjale par ch'al monti sul len. Ma Medeo j dis 
sdegnät: “Ce ce, scjale”. E cu lis sos manonis j da 
une sdramassade al len di fâ pore. 

“O conti la mularie jo” al dis Medeo, “cemut 
no vegnino a mangjalis chestis cespis? Massepas- 
süz, eco ce ch'a son!”. 

Apene plombadis lis primis cespis, Medeo j da 
un’altre sdramassade al len. 

Ma propit in chel al cole di une glove di ramaz 
un modon tiràt-sù la sere prime de mularte dal 
pais. E al puör omp il modon j cole propit sul 
zarneli là che j fòs une ceve tra i vôi di fâ pore. 

Alore Boscan, ch’al è un grant tireboris, un mata- 
ran, j sberle: “Atu viodüt Medeo ce razze di ce- 
spis ch’o vin culi? Nancje di meti cun chês de Svi- 
zare!”, Ma a Medeo par un pèl no j ven un imbast 
e al scuen sentälu su la bancje e faj impacs di 
aghe frescje su la muse par ch'al torni di ca. 


GRAZIANO PONTELLI 


Impinions 
L’uniche maniere par deliberäsi di une tentazion 
'e je ché di lassási cjapä dentri. 

MIDISINIS 


Sunte Venturusse, che nus a lassäz qualchi timp 
indaür, juste sui otante e indurmidide tal so jet, co- 
me ch’a si dis par furlan co un no si jeve plui la ma- 
tine dopo, ’e veve une presince di spirt e une grinte 


| (salacôr ereditade, ma dal sigür ancje svilupade atör 


pal mont, indula ch'e veve vit stat cul sio omp in 
diviars lücs) ch’e ti lassave dispès a bocje viarte o 
adiriture t'e taponave a secont dai cas. “Ah, jé fions 
-'e contave une di sô fie Franca, che je di agnoruns 
aromai a vore in Svuizzare - no si piardeve mai cu 
la lenghe. E nancje nol jere pericul ch’e saltas une 
'zornade di sta cence fuma. Ben o mal ch'e ves vüt, 


il so pachet di spagnolez, “nazionai sempliz" di 
i quant ch'e jere tornade in Italie, 'e veve di fassal für 


duc’ i dis. Po juste pòs dis prime ch'e mancjas j vevi 


| dite: Mame, tu sês stade dal miedi chealtre di, ti ae 


dat alc di cjoli, qualchi midisine? E jé: po no no fio- 
ne, al à dite lui ch’o pues continuà simpri cun ches. 
No covente cambia marche!”. 


E. BORTOLUSSI 

Gnot parone 


Al plüf. 
L'aiaròn 

al stravinte 

sul barcon 
ch'al vai. 

E somèin 
d'arint 

lis gotis 
lusignadis 

dal lampiôn. 
Un lamp, 
smamit, | 
al ven, al va 
scuasi spaurit. 
Cumö nol tone 
e la gnot 

le fas di parone. 





FOSCA ZILLI 








LA FRUTA DI “CILITI” 


I vecius la viòdin anciamò coma la fruta di “Cili- 
ti”, il sindacalist di San Vit ch’al si bateva pai conta- 
dins tai ains sübit dopu la guera. Ma 1 zòvins la co- 
gnòssin pi pal so ufissi di consulent dal lavoru. O pi 
che altri pal so gust di vias in tiaris lontanis, enfri pò- 
pui strogòs. Duncia, la Maria Paula si era mituda 
cun tuna so compagna di vintura, di non Carla, a zi- 
ra tan regions da l'India bandonadis da Diu. Seciadis 
dal soreli, mangiadis da li moscis, cujartis di cragna, 
bivint aga cui viars, li do’ fantatis si erin riduzudis 
pelagrosis squasit coma chè puora zent. Alora, a’ si 
decidin di mola dut e sciampä ta la sitat pi vissina. 
A’ rivin ta un paisut e a’ saltin di ligria jodint `na pi- 
sta par aparechios in tiara batuda. A’ van sübit a in- 
formasi. Un uminut scur e tranquil a ghi spiega ch'a 
pòssin parti l'indoman par Bombay, cu la Compa- 
nia ch’a gestis l'Aeropuart e ch’a si clama Vayudut. 

“E, no po, Carla - a’ dis Maria Paula - s'a va ju 
dut, jo uli no monti, j torni a piè!”. 


B. MARIUZ 





«Articui» di arint 


Scarpute puartereliquiis, bocetute (cun tocuz 
di mariperle) par bonodör e un pindulant dula 
meti, ognitant magari, sclesis di ricuarz: une 
striche, un zuf, un striez minudin... 


— Amör gno, indula vastu? 
— More mé, jo vöi soldat. 

— Amör gno, mi scrivarastu? 
— More mé, la libertat. 


O ce biel mazzet di ròsas 
Di sessanta mil colörs. 

'A mancjava una sola 
Par furni il gno murös. 


"S 

Il siun dal vint 





Il vint ch'al sofla 

cul so musu trasparint, 

ch'al volarès gambiä, 

cu li' so peraulis 

di aria, il mar smanióus 

in blava, la tiara grisposa 

in nulis di bombas, 

stassera propitu a no si dä pas, 
al spoca fluns di aria cialda e freida 
pai paeis e li’ sitàs 

induà ch'a s'ciàmpin i òmis 
cuma furmiis... 

Doma striis, però, al trova 

tal so cori: pièris, socs, claps 
incolas tan stradelütis grisis... 

Il vint stassera al si insumiea 

di gambiä il mont, ma il mont 
al s'insumiea di gambia il vint... 


(furlan di Bagnarole) GIACOMO VIT! 

| L'ambient de farie, cu' «la fòla» 


IL POLIGLOT 





A Guriza, almanco cussi mi disin, sotto la defon- 
ta, si fevelavin un grun di lenghis, e sara stät ancıa 
vera, par chei pòs, par no di pocissins, che vevin 
studiät, ma pal popul no jara proprit cussi. Il furlan 
saveva la so lenga e naturalmentri il talian; il sloven 
la stessa roba, ancia se a tanc’ di chisc’ si podeva 
zontagi il furlan, che lor son plui puartas a impara 1 
lengaz; qualchidun, chei che vevin fat il soldat par 
qualchi an tai tanc’ pais da l'Austria, si veva impa- 
rat ancia la lenga dal puest ma, si capis, rivavin im- 
para alc dome chei che ti vevin l'inclinazion. 

Un biel quadri da la situazion da la cität lu ja fat 
il Carl Czörnig, storic che vigniva da la Boemia, tal 
so libri “Górz Oesterreich's Nizza” (Guriza la Niz- 
za austriaca), vignüt für a Vienna tal 1873 che dis, 
tal capitul su la nazionalität, a pagina 32 dal volum 
tradusüt dal Ervino Pocar: «...Chista distribuzion 
somea un poc diferenta se-la si basa su la lenga di 
solit fevelada. Ca salta ancimò plui tai voi o, mior, 
ta uarela, la lenga italiana pura che `l è fevelada da 
duta la int studiada e a ven, in devant, ancia la to- 





descja, lenga che ı sorestanz doprin in ta conversa- 
zion. La cognossinza dal todesc °l è difonduda tra i 
talians aculturäz tal stes müt che la int todescja, re- 
sidenta, sa il talian. Se uarin fä un calcul, o contä lis 
robis plui in detäi, disarin che la nobiltät, i impie- 
gaz e 1 militars (insieme cui forestiers), e chei che la- 
vorin ta industria, doprin preferibilmentri il todesc, 
mentri tal zir dai afàrs, chel dai sorestans e tai servi- 
zis publics in gjenar si usa il talian, ma ta conversa- 
zion di famea, parfin dai talians studiâz e dai slo- 
vens che stan di ciasa in citât, duc' insieme cul po- 
pul bâs, si usa il dialet furlan, mentri il sloven `l è 
fevelât sol fur dal pomeri da la citât. In ogni câs po- 
cis son lis citäz come Guriza, dulà che ı aculturäz 
podin fâssi capi in doi o tre, anzit, parfin in quatri 
dialez e di dopraju». 

Ma tornant ta nostra conta, par fâ viodi che “lè 
vera se che jai dit in prinzipi, disarai che me pari 
Vitorio, fí di gurizan furlan e di mari slovena, save- 
va il furlan, il sclafe il talian e, ancia se ti veva fat il 
militar, prima in Galizia, ta Polonia austriaca e do- 
po a Graz, tal ospedal, di todesc saveva di dome 
“auf”, che ul di ven su, alziti, “schnell”, che ul di 
presto, e altri quattri o zinc peraulis di comant mi- 
litar. 

Me barba Carleto, che ja finit la so cariera di fe- 
rovier a Udin, di frut saveva dome il furlan e 1l ta- 
lian e si veva imparät il serbo-crovat e alc di todesc 
a Sarajevo, capital da la Bosnia Erzegovina, dula 
che ti veva fat il militar da la “vaselina” (sanitat). 

Ta chel ospedal ti veva fòt amicizia cun tun “Au- 
führer” val a di caporal che, mi par, vigniva da la 
Transilvania, che in ché volta jara in part ungiare- 
sca e che saveva un grun di lenghis, il talian, il to- 
desc, l’ungiares, il ramen, il serbo-crovat, il slovac, 
il polac, il ceco, e qualchi altri dialet, che si veva 
imparat quant che jara atendent di un ufizial che ti 
veva fat servizi tal “Litoral”, a Triest, in Boemia, in 
Bucovina, in Galizia, in Rutenia, in Slesia in tal 
Krain, che fos la Carniola, uè Slovenia e in altri 
pais, che l’Austria jara un stät cun tun grun di 
“Lands” (regions) e un grun di lenghis. 

Al caporal gi rivava, di dutis lis bandis, tanta di 
che puesta scrita in dutis lis lenghis che jai menzio- 
nat, o di morosis che ti veva lassat o di cognossinz 
che ti veva frequentát, e ogni volta ti lava ca di me 
barba e gi diseva: “Lei, lei chista letara che cussi ti 
impararas ancia tu a fevela chistis lenghis”, e me 
barba si sfuarzava di contentalu che, in fin dai cons, 
jara un caporal e tal soldat da lis trupis austriachis- 





ungiaresis un caporal contava alc. 

Una di il comant ti veva organizät un concors 
par un puest di sergent e me barba si jà subito 1m- 
pensât che dome a un sol podeva spietagi chê pro- 
mozion: al so caporal. Invezi, cun granda maraveja, 
ti vevin promovüt un altri. Ma barba no si capazi- 
tava, no gi lava ju pal cuel, e tanta jara la curiositât 
che si jara fât la fuarza di domandagi se che jara su- 


Ill cedüt al gnof sergent. 


“O biela — veva rispunduti chist — come podevin 


W falu sergent se no sa né lei né scrivi”. 


| LUCIANO SPANGHER 

«Articui» di arint 


Scrignut (lunc uns 8 cm. e larc 3,5) par 'zojs, di ' 
arint indorät, cun figuris (e un dilicät dissen sul 
cuviart), e la sö clavute par custodi articui in- 
mò plui preseäz! 


E ce biela manieruta, 
Ce biel estro, ce biel fä; 
Alalavera graziuta 
Chel ninin di fäsi ama. 


Cemöt vòtu che jo crodi 
Ch'al seti gno il to curisin? 
Da lontan me tu mi bramas, 
E tu mi sospiras da vizin. 


ka i 

Gjoldi la vite? 


Si cjatin te ostarie 

denant di un tai di vin 
Marchin e Tite 

e ju a discori de lór filosofie 
dai cäs de vite. 

Altris di lòr, in bande, 

cun ande di sensal 

ti discòrin di cjamps e di ledan 
e trop la blave ch'e sarà al quintäl 
e po’... dal femenan 

e dal afar mal fat di un basoäl. 
Tite e Marchin, però, 

cun fa di granc’ dotòrs, 


fra il si e il nò 


a’ stagin gjondis, a’ pêsin i dolórs. 
— Ce gust gjoldi la vite — 

al tache Tite, 

- tal ajarin lisér plen.di soreli, 

in salút e armonie 

il frut e il vieli... 

e bez la fieste 





co a' son tal ort fasui, 

co la campagne 'e bute 

che, ormai, sut e tampieste 

no ti spaurissin plui. 

— E se tornas miserie? — 

svelt, Marchin. 

— Pazienze.... 

'O raspares lis crostis de cjalderie. 
— Puar Tite, tu fevelis cul vin! 
E...s'e mancjas salut? 

— Viót mo: invezzit di muset 

un cit di briit. 

- Ese in famèe ti ròmpin l'armonie? 
— Ce pessimist! 

Le cirares atór...pluitost che nie. 
— Sint po' copári: 

e se la femine ( Di" uardi) 

ti tiras a sdrocje? 

— Tas mo! 

Le fasares sta clocje! 

— E se scjampas cun tun? 

— ...Pluitost che cun vincjun... 


Un grant moment di zito 
tal ambient. 

Po’ al tache inmò Marchin: 


- £ se in tun scjas 

la cjase si sdrumas cul taramot? 
— Ce novitat! 

O fasares fagot 

spietant in tun otel 

i contribüz dal Stat... 

l'ajût di qualchi ucel. 

E a propuesit di ucel 

(ucel dal malauguri!) 

se ti mancjas il flat 

o ti colas la lenghe dal moment, 


jo no saressio cetant plui content 


gjoldint la mé speranze 

senze ches tos duliis, 

chei mäi di panze? 

- Tu disis tü: la vite, cetant biele! 
Ma, nancje di te, cjò: 

tu ti cjatis biel frit in te padiele. 
A front di une ridade 

ce vino mai passat? 

dai parons...'ne pidade! 

e po' gueris e invasions 

e mazzalizzis, 





vitis di sacrifizis, 

miserie di sclapä cui conis 

avodansi di cür 

a dutis lis Madonis. 

Dis po’: e guai un mal ai fruz? 

— Täs! Tü no tu säs: 

Ju sfodri di santuz. 

- E il terôr di un timör 

ch'a 'nd' è a cjadene? 

— Ce cröstu, ch'al mi sparagnares 

s'o stes in pene? 

— E guai un incident 

che tanc' a 'n' tocje? 

— "O tocj fier a colp! 

ch'al ti vignis un fole! 

Ma siare ché t6 bocje! 

— Ah! Viostu Tite 

ce pòc sigtir ch'alè 

gjoldi la vite? 

— 'O vés rason in doi — 

al sentenzie un tal 

discjolint dai lavris il bocäl, 

— ‘E vores sei la vite 

il dret di une medae che l'omp `l indore. 

Pecjât il so ledrös: 

neri! pinanche il cül di une fersore. 
BERTO PICOTTI 

«Articui» di arint 


Ve' un librüt, cun furnimenz di avòli, ch'al à tal 
miez la manute di arint: venastäj la sigurazion 
ch'a si podarà marca i suspirs dal cür. 


La mé murosa ‘a e picinina 
Picinina duc' la dis 
Picinina e virtuosa 

1 'nd'ái vonda fin ch'e vif. 


E ce gust a maridâsi 
E toli cui cu plâs. 

Di di 'a si fâs uera 

E di gnot si fâs la pâs. 


5" 

SAN LAURINZ DI SOLESCJAN 


Il Friül al è unevore pizzul, purpür a nô Fur- 
lans a voltis nus semee grant. Al capite (par 
esempli co si partecipe a un congrès o a une 
“frae” de Societat Filologjche) di scuviarzi un luc 
che no si varès mai pensat ch'al fos, e invezzit nol 
è nancje lontan di cjase, dome un pòc für di man. 

Für dt man `e je, si pò di, la part mancul im- 
puartante dal Friul, la plui discognossude, ma 
propit par chel la plui sugjestive, la plui inmaga- 
de... Cui cognòs, par esempli, Frisanc, oben ancje 
Morsan des ocjs? Ma, ancje stant daprüf dai stra- 
dons, a voltis si scuviarz, a pòs metròs, il paisut 
discognossüt, come chel ch’al figure propit in 
chest “Strolic” stes: Muscli. 

Paisut discognussüt fin ir al è stât par me ancje 
chel de prime grande soremestre dal conta furlan: 
San Laurinz di Solescjan. J ül marcät che no si 
capis ben il parcè di doi nons, sint che San Lau- 
rinz e Solescjan a’ son cussi tacaz che si viöt un 
pais sòl. No vin viodüt, po, nissune alture bande 
Alturis, lùc nomenät tune biele conte di Catarıne 

la Percude, che jo `o crodevi ch’al fos cuissa dula 
e invezzit al è li dongje. Mancumäl che si pò rico- 
ri ai sienziäz par capi che un lüc che daür dal so 
non al varès di sei alt al pò jéssi ancje piés dal 
contrari: difat, il prof. 'Zuan Frau nus spie, tal so _ 
dizionari toponomastic, che chel non, dal latin 
altu, “può significare anche ‘profondo’ (come in 
Rialto)”. 

Ma jo, leint la biele conte de ““contessa contadi- 
na” — come ch’e fo clamade la Percude -, ’o pen- 
savi a Alturis come a un lüc avonde alt e m'al fi- 
guravi plen di frèt denant l'ore e plen di sterps 
sgrifignös, cun tun cjanät malcujet blanc... No voi 
indenant, parceche se qualchidun nol a ancjemò 
lete ché biele conte "e je ore ch'al cori a leile. 

Jo cumò culi ’o ai di dî che il prof. Frau, cul 
spiämi che biel crodint di lâ pes alturis si pò la a 
finile tal profont, mi a metüt su la strade di cjatä 
un sens di profonditat indefinibil a San Laurinz- 
Solescjan, che par me, come ch’o ài "za dit, al è 
dut-un. Dös voltis `o soi rivat la, cun qualchi ami, 
sot sere, e dutis dös lis voltis mi a parüt di no vê 
viodüt ni un cjan ni un cristian: 0, se par cas, `o 
vès di vê viodude qualchi figure umane, ché si è 
disfantade denant dai miei vôi e dentri de mé me- 

morie, che jo no m'e visi gran. `O ai viodüt invez- 
zit un pais dal secul passät, come piturat tun qua- 
dri, ch'al taseve o al fevelave juste come un qua- 
dri, e la cjase grandute de Percude cu la lapide ce- 
lebrative su la fazzade `e taseve ancjemò di plui 
cu la sô puarte, cui scürs siaraz dai balcons, cu lis 
cjasis de strade. Su la zampe alèun larc cun tune 
cjase ch'e a alc di flurit intorsi, e jo `o spieti di ol- 
mà di ché bande qualchi signal di vite. Ma `o viôt 
dome qualchi puartonat mut, cjalant in ca e in la. 
Anin indenant: al è un arc grant, lu passin, e si 
cjatin tun splaz: un biel sit, cu la glesie ben loga- 
de, incjantonade, ch`e par dibòt un grant fogolar 
cun imbande une filaine arcade di cjasis plenis di 
grazie. 

Si varès volüt jentra te glesie, ma `e jere siara- 
de, e alore `o sin jenträz tune ostarie, a Solescjan. 
La reson ch’o sin jentraz no je stade ché di sim- 
pri, valadi ché dal tajut; alèstat l'atrat de grande 
cjase contadine, ancje chê plene di grazie, e il non 
da l’ostarie: “Il Borgo”. Ce peraule ben intivade, 
sclete, di une modestie plene di nobiltàt; ce di- 
stanzie de stupide borie simiote dai nons rincuràz 
tal campionari forest dai buteghîrs siarvii! Jentraz 
ch’o fòrin, `o sin restäz a cjalä cantesemäz de fi- 

nezze ch’al jere stät valorizat il vieri ambient con- 
tadin. Par für ı mürs de grande cjase no jerin stäz 
tocjaz e a’ comunicavin un ciart calör cun claps, 
madons e malte misturaz a componi un colòr in- 
definibil ma simpatic; dentri un fogolaron bielon 
eun ordin e une netisie e une eleganzie di grande 
semplicitat, aristocratiche, cu lis taulis ben spar- 
tidis e lis tavuais candidis. Ma ancje li nol jere 
nissun. Cemüt mo?... Nò, ve'mo une siore 'zovi- 
ne, 'zintil. `O domandin doi tajuz e `o fasin qual- 
chi domande. La siore `e je di Grau, la spezialitàt 
dal restaurant al & il pes, l'ambient al & frequentät 
dai siörs ch’a pratichin il manèz di cjaväi ch'alè 
li dongje. 

`O sin laz vie contenz di vé cognussüt qualchi- 
dun ch’al a savút preseá e valorizä il mont e il 
gust dai nestris puars vons. 

Ancje Catarine la Percude, cundutch'e parti- 
enive al mont dai parons, "e a vüt sıntüt a fons il 
valör de nestre int dal popul, e nus a lassät pa- 
gjnis ch'a rèstin vivis. E il so païs, cumö, nus vif 
dome cun ché siore di Grau in ché biele cjasone 
cjalde. 

Sul parti, `o tornin a passä denant de cjase sia- 
rade de contesse. Sul pat de puarte, biel ch’o pas- 

sin cu la machine, `o cuchi une rose grandute, 
rosse, cressude li su la piere, jessude di qualchi 
sfese che lis plantis a’ rivin simpri a cjatä. J al dis 
a 'Sualdin, il gno compagn, ch’al guide, e dis di 
ferma par viodi ce rose ch’e pò jéssi: no un cane- 
lon, dal sigür, salacör un sclopon, di un ros sfla- 
mion tanche chel dai papavars. 'Sualdin al a scu- 
gnüt contentami e torná indaür, par viodi. Co si è 
dongje di ché puarte, al dis subit che nol è un 
sclopon e nancje un papavar. Alèun toc di cjarte 
parsore di un fiar metüt li daspò che qualchi ma- 
chine `e je lade a sbati cuintri di un dai doi pila- 
strins ch’a segnavin il pat de puarte. 

No mi a plasüt ch'e fos cussi. Ma, par rimedia, 
'o ài resonát che il gno pinsir al à vat volüt che 
chel Där cu la cjarte rosse al fos un flòr nassüt tal 
pais desert pe nestre Catarine. 


L. GANTON 

Còs da ledan sul so cavalet. 





PAJA LIS TASSIS IN NATURE 


Su di un dai plui granc’ giornai che si stampin 
in Italie, 11 di lui dal 1992, "Pere publicät un ar- 
ticul ch’al diseve che si pol pajä in nature ancie 
lis tassis. 

Il prin esempli di chest gnöf fat al riguarde il 
pitòr Alberto Burri, cognossüt plui fazilmentri 
cul non di “pitôr dai sacs”. 

L’articul dal giornäl al conte che undis operis 
di chest pitör, stimadis un miliard e miez, a’ son 
stadis azetadis dal Ministro da Finanzis, come 
pajament di tassis dovudis dal pitör al Stät. 

Chei quadris a’ saran cumo esponús ta galarie 
di art moderne di Rome. 

Leint chest articul mi soi sovignüt di un fat, su- 
cedüt tai ains Trente, ta esatorie di Cormons. A’ 
erin chei ains di grande miserie par duc’, ma in 
mut special par un puar contadin di Borgnan 
ch’al doveve pajä un ziart impuart di tassis propit 
ta esatorie di Cormons. 

A clase però `a nol veye nancie un carantan a 
disposizion par sodisfä il so dovè, ma tal bearz a 








piulavin un quatri bielis ocis, tiradis-sù cun cure, 
se no atri pal gras che davin dopo velis imboco- 
nadis. 

Jacun, chest "l'ere il non dal contadin, al ciape 
lis dòs plui bielis e, di matine a buinore, un vi- 
nars, che a Cormons `a jere zornade di merciat, al 
si presente su la plazze par ciri di vendilis e cul ri- 
giavät paja lis tassis dovudis. 

Ma, passin lis oris une dopo che atre e compra- 
dòrs no si fasin par nuje vizzin. Rivat misdi, il 
merciat al finis e Jacun al reste anciemò cu li’ sòs 
dös ocis tal zei. 

No savint in ce mit risolvi la quistiòn, cul zei e 
lis dòs ocis dentri, al si presente dret in esatorie, e 
li, rivolt a l'impiegat che, stant daür il sportel al 
cialave la scene cun tant di voi spalancas, j dis: 
“Sintit, a no soi paron di une palanche, cussi par 
paja lis tassis ch’o devi ’a soi vignüt al merciât 
par vendi chestis dös ocis. Nissun compradör si è 
fat indevant par compralis, cussi jo a’ soi cumò 
costret a pajaius in nature». E, ciapant lis dòs ocis 
pal cuel, lis à fatis svola, oltre il veri dal sportel, 
fra miez dai impiegäs da esatorie, saldant cussi il 
debit ch’al veve cul Stät. 

Dopo chest fat, a’ parares ch’al sedi stàt denun- 

ziät par ofesis a public ufizziäl e par no vè pajat 
lis tassis, finint par qualchi zornade in preson. 

Atro che il tratament riservät a Burri, "pitór di 
sacs!”. 


A. GALLAS 


Impinions ' 

Butä jà une precise descrizion di ce che nol è mai 
capität ’e je la robe plui juste che j Spiete a di un 
storic. 

Calòu d'istat 


I ciavièi, 

luoncs e fins, drès, 

da las panölas, 

par di chi i èn granc ` 

i diventa di ram; 

comi chel roàn 

ch'al soreli a ficiòn 

al intens sul mussic dal om 
cuan' ch'a i suia 

al sudóu da lavór. 


A. CLERICI 


i ên = A son 
fición = lat m pic 


123 





CHES DE DUILIO 


“Sote’ la sen” 


— Sempre co soi torna dal Canada — al conta 
Duilio — id e mé sou Pia, da Parigi, dula che sen 
rivas cu l'aereo, vean da zi in Lussemburgo prima 
de tornä in Italia. La Pia ’a guideva la machina e 
10 in banda. Ma na se capian cu li stradis, cussi, 
dopo avei tant zira sensa saltäni fou (e al era za 
scur...) se ven decidu a ferma `na guardia par do- 
mandae la strada giusta par zi in Lussemburgo. 
La prima che ciatèn se tirén in banda cu la ma- 
china e la Pia in francese `a je domanda e stu chi 
al taca: «Bla, bla... bla... soté la sen... — e intant 
cui bras al segnèva de ca e de la, e cul deit al feva 
al tondu de lis plassis... e “bla, bla, bla... soté la 
sen, bla, bla...» a n'al finiva pi, 'sta guardiuta, 
lunc come al Passiu. Soté la sen de ca e soté la sen 
de la, al vigniva sempre pi.scur, e a mi a’ me 
bruntuleva al stome de fan... Alora na me soi pi 
tignù: — Sior — je ài dit — chi, s'a no `l se sbriga a 
spiegä, a me par che no saltén soltant la sena, ma 

ancia al pranso de doman!... 


“Fermeve vo..." 


Duilio e Leto, co i era canais, prima de zi a car- 
ga claps in grava, ı an salta al mur de la braida de 
Cuti e i son zus a robá ua. 

Ind'an mangiada un bel pocia e po i an tacà a 
implenisse la ciamesa de raps... Ma n'i aveva fat i 
cons cul paron ch'al era uvi in ziru a vardâ li sô 
vis! Co ju vet, ’stu chi al ciapa un bachet e al taca 
a còrie davou: 

- Fermeve, manigoldi, ferméve...! — 

E Duilio, sempre corint: 
| — Eh, sior, ferméve vo che n'avei nissun ch'a ve 
cor davou! — 





Al farc 


Intant che Duilio e la Maria, sò femena, i lavo- 
reva l'ort, da "na fracadissa al é vignù fou un farc. 

- I ch’al é chel brut putan ch'al me ruvina du- 
tis li vanesis! — "a siga la Maria, e `a je cor davorie 
cu la sapa par copalu. 

— No, Maria, lasseme me - al dis Duilio - iò si 

che je fai fâ "na bruta muart a ché bestiata i... Lu 
sotére vif, lu sotere! Lassa che lu cope iò, Maria! - 


Da `na s’ciala de quatre metri 


Duilio al ciata al siò amigu Leto ch'a se ten su 
cu li crassulis davant del banc de l’osteria. Al ’ve- 
va `na giamba ingessada dal zinole in iü. 

— Semont `a te àe sussedù, Leto? — a’ je doman- 
da Duilio. 

— Tas, - al dis Leto — na soiu cola dal s'cialin 
de la puarta de ciasa!... Croc, e al vos al é zu’! 

— "A te à tocià grossa, Leto, par esse cola sol- 
tant da un s'cialin. 

Pensa che iò soi cola da `na s'ciala de quatre 
metri e no ai fat nuia, nancia `na sgrifada!... — 

E Leto: 

- Duilio, na sta contäla granda: colà da `na s’cia- 
la de quatre metri e na fa nuia!?.., — 

— Eh, si mo, Leto, - al fa Duilio — `a è propriu 
cussi, crédeme! Soltant che, par cumbinassion, 
soi cola dal prin s'cialin de la s’ciala! — 


A proposit del beve... 


Duilio al va uvi del miede parsé a n'al steva 
propriu tant ben... Al miede a’ je domanda s'al à 

dolous, s'al duar, s'al mangia... — Eh, sior dotor, 
10 par mangiá mangie, al é al beve che no poi fa 
de mancu!... —. 

Dopo avei tant contratà cul miede a proposit 

del vin ch’a n’al ’veva de beve, Duilio al € rivà a 
otignî de beve “quattro parti di acqua e una di vi- 
no”. Ma nancia cussì ’a no je ziva. Sgorlandu al 
cià, a’ je dis al miede: 
— Eh, no mo dotor! Me ciapelo per un camel! Vi- 
sto che mi bevo un butilion de vin al giorno, volo 
che pari zo oto litri de acqua, tuta su un gior- 
no!!... Gnanche un camel nol beve tuta quel’ac- 
qua la!... 


(furlan di Montreäl) ROSANNA PARONI BERTOJA 


127 





PRECAUZIONS 


`E jere la sagre di S. Michèl. Pal pais un movi- 
ment für di misure, ancje parceche la fieste dal 
sant `e jere dutun cu la fieste de siarade. 

Il plevan e il muini a’ vevin un cefä mostro par 
prepara la glesie: 'zontà bancs e cjadreis, meti-ju 1 
tapêz pes fiestis grandis, la pescje, la corse des bi- 
cicletis, la cjantorie e dutis chès mil e mil nainis 
ch’a covéntin quanch’e je une sagre impuartante 
come chè di S. Michel. 

Ancje la statue dal sant `e vignive netade e lu- 
strade a dove: une statue grandone ch'e rapresen- 
tave S. Michel a cjaval che, cu la spade in man, al 
faseve di copä un dragon, valadi il diäul, un be- 
steol brut fin avonde e cu la bocje spalancade 
viars il sant, E come simpri al jere ce scombati 
par decidi cui ch'al vares vit di puartá in prucis- 
sion che statue pesantone ch’e faseve vigni lis vis- 
siis su lis spalis e ogni tant, .qualchidun, al tirave 
ju ancje qualchi litanie, che anzit, il muini, ogni 
volte al faseve un segno di cròs. 

La matine de fieste al jere quasi dut pront a 

puntin e la glesie `e jere plene di rosis puartadis 
dongje des feminis dal païs. Il muini al veve il so 
dafä a sistemalis, cun tantis ch’a’nd’jere. S. Mi- 
chèl al jere dut inflorat: sul cjaf, sul mantil, su la 
spade, sul cjaval. 

No savint dula meti l'ultin maz, il muini lu ve- 
ve sistemat su la bocje dal dragon che, cussi, al 
dave un'impression avonde curiose. 

Al passe il plevan, al da une cjalade e sot voli j 
capite il diàul cu lis rosis in bocje. “E alore, Sisto, 
j metistu lis rosis ancje al demoni chest an?”, j dis 
al muini, e chel: *Eh, ce vuelial siór plevan, no si 
sa mai di cui che si pò vé bisugne!”. 


REDENTO BELLO 


| Impinions 
Al baste mijorá une persone... par ruvinále. 





RANGJASI 


Al podara somea esagjerät a di che, sul Friül, il 
soreli nol va mai a mont. Difat il Friül alèpardut 
cu la sô int e la sô int 'e je Friül. Cun nissune pre- 
sunzion di...vastitat teritoriäl ma cu la ricjezze di 
un spirt antic ch’al a slargjat tal forest tant inzen 
di vite come un rivalési su antighis misèriis. 

Ancje il “rangjasi” `e je une espression dal in- 
zen, soredut quant che “rangjási” al úl di savé vi- 
gni-für di qualsiséi dificultáz e impònisi su di lôr. 

Chest preambul par riva in Afriche, proprit tal 
miez, in Ruande, là che si cjatin - ’zaromai di 
une vite — doi fradis furlans. Furlans unics in chel 
Pais vienòn: Lucino e Giamberto. 

Une di che cun Giamberto `o levi di Kigali a 
Cyangugu, prin di frontä il passaz de foreste 
equatorial di Nyungwe, si sin fermaz a Butare, la 
seconde "eat dal Ruande. 

"Chi 'e je le Universitat Nazionál”, al mi a dit 
Gian, “`e le a fate gno fradi”. Cussi mi a dit, come 
dimi... “bundi”. 

“Cemut, cemüt to fradi”, j ài dit jo, “còntimi”. 

“Ti fasarai contä di lui quant ch'o tornarin a 
Kigali; intant j din une ocjade...”. 

Un comples universitari di dasi di maravèe in 
tun pizzul Pais tal cür da l'Afriche. Ma prin di ri- 
vâ in cjase di Lucino, qualchi ’zornade dopo, 
Giamberto mi a vit dit che la spese par fá-su le 
Universttat 'e jere stade sustignude dal Canada. 

“Orpo”, j ài dit a Gian, “come nö, tal nestri 
pizzul, ch’o stin fasint-su la scuele di Kamembe 
“Don du Friül” te Prefeture di Cyangugu”. Difat. 

Quant che finalmentri `o soi rivät te cjase di 
Lucino a Kigali, lui mi a contat di buine voe la 
storie de “sê” Universität... 

“Bisugne tornä indaür di un vinc’ agn, 26 par 
sei precis”, al tache Lucino. “Al jere ıl mès di 


avost dal 1966. e `e riva ca di me - ch’o stevi an- 


cjemò a Cyangugu — une delegazion canadese par 


trata la costruzion de Universität di Butare. `A 
| vevin vit referezis sanis su di me, si capis. `O di- 


11 


scutèrin i plans fin 4 di matine. Plans di un archi- 
tet rus traplantât in Canada, ma ch?al jere culi in 


| Ruande dome par qualchi di. Cussi `o scugnii jo 


dibessöl interpretä duc’ i particulärs dal progjet e 
lä indenant cu l'esperienzie ch’o vevi `za fruzzade 
e la fuarze che si ere madressude dentri di me te 

grande aventure africane. Ma ce problems di 
fronta! Il Ruande al è clamât ancje “Il Païs des 
mil cuelinis”. Ben, prin di scomenzà a costrui, jo 
a `n’ vevi di splanä une. Dome une di chés mil, 
ma...une cueline! Cun ce? Cemit? Pacaris...di 
qualis? E picons e palis e cariolis? Dula cjatantin 
tantis? Dut si cumbine, mi soi dit, baste rangjasi. 
Ce che no si cjatave in Ruande lu vin cirüt in 
Tanzanie, m Ugande, in Kenie. Für che...für che 
lis aruedis des cariolis. Ali al jere il ver problem! 
E di che nus spietavin 1 13.000 cubos di tiare di 
ché cueline! La vore ’e lave fate: dopo dade pe- 
raule no si podeve migo tirasi indaür prin di sco- 
menzä, par vie di aruedis di cariole? Ma, dal di al 
fa, an passe. Alore mi soi suvignüt di chel vecjo 
proverbi ch’al sentenzie che proprit lis aruedis a’ 
van onzudis par ch’a còrin ladinis. Bon, ma ca si 
presentave il cas di onzilis ancjemò prin di dopra- 
lis. Decision: mi a tocjät meti für la vôs, fra i Ne- 
ris, che `o varès dat 500 francs ruandés par ogni 
aruede di cariole ch’e sarès rivade in cantir... A 
n° rivarin! Tant ch’a bastavin. (Ma mi sa che di 
la dal cunfin, in Zair, tantis cariolis a’ restarin 
zuetis). 

Un esercit di Neris (judaz des feminis e dai fruz 

ch’a fasevin di cariole cul cjäf puartant-vie ’zeis e 
‘zeis di tiare) al distrigà in medie par persone doi 
cubos e miez di tiare in di. Ma la maravèe dai ca- 
nadés `e tocja la colme quant ch’o rivai adore a 
mantigni la peraule di meti adün un milion di 
modons in tre mês. E dut a man, senze nancje 
une betoniere par vie che no ’nd’ ere, come ch'o 
al za ricuardat. 

Bisugne ancje di che ta chel jenfri di timp o 
atindevi a altris doi cantirs cun 680 Neris di man- 
da indenant di par di: un cantir dongje cjase a 
Cyangugu, un a 50 km. e chel ca a 150 km. di cja- 
se. Mi eri organizät ben, ma cun sacrifizis che ti 
cenglavin la vite. Il lunis buinore ’o partivi di 
Cyangugu cun tun camioncin, un Neri e une pa- 
le, e `o traviarsavi la foreste di Nyungwe pe vecje 
"strade" d'in ché volte ch'e rivave fin a 2.700 
metros: franis, busis, clas, pantan fin a mieze rue- 
de...150 chilometros! 

Fin tal miarcus ’o atindevi al cantîr de Univer- 
sitàt e la sere, dopo dat l’acont ai Neris e parade 
jù une bocjade, vie di gnùf a Cyangugu: altris cinc 
oris di foreste indaür; fumate, plois, pantan e an- 
cjemö busis di podé sapulî cristians. A lis siet de 
matine dopo, pronz par scomenzä di un’altre 

bande, intant che la mé femine `e atindeve la fa- 
mee e il marangonä par fa i sieramenz. Te sabide 
'o preparavi duc’ ju imprestamenz e i materiai 
pai cantirs che, po’, i nestris tre camions a’ conse- 
gnavin. Ma `o scugnivi proviodi, massime in 
Ugande e in Kenia, ciment, veris, lamieris, com- 
pensäz, sanitaris. Nò, diretamentri, `o cumbina- 
vin sul puest dome armaduris cul len di eucalip- 
tus: tras, pai, breis; dut tajät e seat a man te fore- 
ste. Pense Berto — mi dis a un ciert pont Lucino 
cun juste braure — pense che in dis més `o vin 
completade le Universität. Salz mortäi, si capis; 
durmi cinc oris par gnot, massimo. Eh, il furlan 
al è propit un cjaval di tir! 

Sodisfazions grandis però. Ti dis che dopo 26 
agn si ricuärdin ancjemò de mé “Entreprise” e 
cun dut che mi soi trasferit culi a Kigali, mi an 
ordenat, simpri par chê Universität, 350 siera- 
menz di aluminio che cumò a' son la nestre spe- 
zialitat. 

Eh, ce ch'al ül di rangjasi! Tocje simpri save 
rangjasi pal mont: par meti-vie un carantan, ma 
soredut par puartale cimade”. 


B. PICOTTI 

INT A LA BUN. 


Al jere fieste grande e messe ciantade a Capri- 
ve, e ore di scomenza. Il plevan al veve visat ch'al 
jere pront, ma a chei dal coro ur manciavin i bas 
e il mestri Ciaveli (Francesco Capello) al jere 
bielza gnarvös parvie dal ritart dai doi fradis Gi- 
no e Tilio dai Griuniz, ch'a ciantavin di bas 
apont. 

Gusto dal Fossal, ch’al ciantave di prin, cialant 
ju de cantorie al viodè riva i bas e al visa il mestri 
disint sotvós: 

— Mestri, mestri. Cumò rivin i bastarz - Il me- 
stri lu cialà malamentri e j dise: 

— Gusto. Cemüt si fasial a fevelä cussì e ancie- 
mò in glesie. Eh! - E Gusto j rispuindè: 

— Ma jo mestri 'o volevi nome visalu ch'a son 
rivaz tarz 1 bas. 


* * * 


A’ son ciocs ch’a ridin, ch’a vain, ch’a tonto- 
nin, ch’a ciacàrin nome di feminis, ch'a van a zirî 
' barufe ma i miör di duc’ (o mancul intrigös) a’ 

son chei ch’a ciäntin. 

Poben une domenie, dopo vé stat `e funzion in 
glesie (sicu dutis lis fiestis), Michel dal Ronc e Ja- 
cum Petes a’ son in ta l’ostarie di Milvie a Capri- 
ve par bevi il so quartüt di blanc. E un quart par 
bagnasi la peraule, e un secont, e unatri anciemò 
fevelant di un continuo a’ saran riväz a bèvint un 
cinc-sis paromp in dut il dopomisdi. Soresere, 
prin di lâ a ciase a molzi, Michel j dis a Jacum: 

— Ce disistu copari, fasin un ciantùt? - E Jacum 
J rıspuint: 

— Eh Michel, par ciantà i ül bevüt. 


* * * 


Sot dal zariesâr di barbe Bortul (in te Val di 
Miez a Caprive) là ch’al jere lät propri lui une di 
soresere a uardia lis zariesis, sentät su di une ra- 
mazze parsorevie, a’ son capitaz — lassant l’oto- 
mobil parmis di un sterp - un ’zovin e une ’zovi- 
ne foresc' a fa l'amór. 

Dopo vé finit jé j domande a lui s'al é stát atent 
(come ch'a disin simpri lis feminis) e lui al à ri- 
spuindüt di nó parcé ch’al jere stát tant biel a fä 
l'amór in ta chel paradis terestri. 

- E cumò, ‘e disè jé, ce vino di fa? 

— Ma - j rispuindè lui - pensarà chel lassù - 
fasint di segno cul det par su come par di il Parie- 
terno. 

Ma Bortul ch’al veve viodüt e sintüt dut stant 
zito sin in chel moment al salte ju dal pidäl ber- 
lant: 

— Eh no pa l’ostie, che no pensi jo. A "nd ài 
vonde i miei jo, a ciase, di tira-su! Cui ch’al a 
mangiat la polpe ch’al mangi ancie i ues. Orco- 
boe! 


BEPI DI DIANA 

Ta l'istat 


Ta l'istât 
ch'e bampe 
la vite 

e crès! 


Lare 

di timp 

e afiez 

ne creature 
e danze... 


tal grin 
sigur 


de mari. 


E.B. 


Luciano Del Zotto: Madre e figlio. 

Piligrin in Ciera Santa 


La Vıa Dolorosa 


Uchi comandin i Judèos, 
pardila i Musulmans, 
podopo i Cristians 

ma di Rit Oriental, 

po’ chei di Rit Bisantin 

e dopo... 

(in ta nencia sincsent pas) 
e nu piligrins 

ingrumäs 

in ta chel sighes 

spussa di frit, insens, fràit; 
in ta chel ridussani davour, 
insopedansi 

in tai scjalins a tocs 

preänt 

i vignin, enciamö vuei, davour di Te 
cul cour sglonf 

par il displasèir 

di no podei da Ti una man 
a partä ché Crous. 


O. COLUSSI 








VII 








J S. Ester regjne 
V $S. Oton vescul 
S 5 Tomás apuestul : 
D 5. LIODÖRO DI AQUILÈE 
L $S. Antoni Zacarie 
M 5. Marie Goretti 
M S. Claudio vescul 
J S. Guido abät 
V S. Veroniche muinie 
S S. Pru I? di Aquilèe 3 
D S.OLGHE P 
L 5x Ermacure e Furtunat 
M S. Indri imperadór 
M S. Camil di Lellis 
J $. Buineventure 
V Madone dal Carmel 
S S.Lessio 
D S FIDRI VESCUL 
^L S. Rine muinie ® 
M S. Elie profete 
M S. Laurinz di Brindisi 
22 J 5, Marie Madalene 
3 V S. Brigide 
S S. Cristine 
D S.JACUN APUESTUL 
26 L Ss. Anee Juchin ei? 
27 M S. Aureli vescul 
28 M Ss. Cels e Nazär 
29 J S. Marte 
30 V S. Pieri di Ravene 
31 S S. Ignazi di Lojole 





Cjantonäl cui creps e altris furnimenz de taule. 


TRESEMANIS 


Pieri Fagot al leve a gjespui la domenie nome 
par incuinträsi cul Vicjari pre Luigj, oseladör co- 
me lui e li j domandave: “Trôs zenevrons uê, siôr 
Vicjari?”. E a ce ch’al diseve il predi, lui par cont 
so al zontave il dopli. “Nome vinc’, lui. Jo ’o 'ndi 
ai cjapáz corante!”. E cussi ogni volte. Fintremai 
che Checo, il muini j à dite al predi: “Che nol ste- 
di a crodi a Fagot. Ch'al viodi, ch’al conte balis”. 
Alore po une domenie che Pieri Fagot j doman- 
dave come al solit, trôs zenevrons uê, siör Vicjari, 
chest ca j à rispuindüt a sec: "Trente plui di te, 
macaco!”. 


* * + 


Une di sot Pasche ch'al jere a benedi pes cjasis, 
une femine j dís: “Che mi benedissi ben il toglát, 
siór Vicjari, ch'al e plen di suris”. E lui: “Maca- 
cate, pes suris al úl un bon gjat e no l’aghe sante”. 


* k $ 


Une di che la bande di Folope `e sunave in pla- 

ce, un cjoc al ti cjalave un clarinet e chel che lu 
sunave. Chest ca, cjapät de melodie, al si stuarze- 
ve par denant e par daür, po si drezave. Finide la 
sunade, il cjoc si fas sot e j domande: "Chal scu- 
si, chel strument li si sunial soflant o sburtant?”. 


* k ok 


Toni Spanzuel, cu la premure che ti an duc’ 
chei ch’a domandin béz d’imprest, al ferme so co- 
pari Selmo e j dis: “Sint po, copari, atu li dusinte 
mil francs di prestami?”. E Selmo: “Orpo, nò jo” 
e si bat lis sachetis cu lis mans. “E a cjase?” j do- 
mande Toni Spanzuel. “A cjase duc’ ben, gras- 
sie” j rispuint lui. 

* * * 


Toni Basâr nol leve mai in glesie e une di il ple- 
van j à dite: “Toni, anin almancul a viodi il via 
crucis ch'o vin apene inaugurât”. E Toni, plui 
par ubidi che altri, al vâ in glesie e si met a cjalâsi 
il via crucis. Ma rivât a mieze strade, il plevan j 
dis: “Po no di ché bande, Toni. No viodistu che 
tu vas de bande ledróse?”. E lui: “Mi pareve a mi, 
siór plevan, ch’al steve simpri miór!”. 


* * * 

`Zuan Pressel al veve une fie muinie. Se il timp 
al jere brut für di stagjon la int si lagnave e j dise- 
ve: “Ce diséso "Zuan di chest timpat!”. Lui al ri- 
spuindeve cu la fleme di un ch’al sa ce ch’al dis: 
“Poben” al diseve, “ûl di cho fevelarai cun gno 
zinar”. 


* * * 


Carleto Marcuz al ti cjate Florean che si lagne 
pe pize ch’al à pe vite. “Une pize” j dis “che no 
mi à lassât durmi un voli in dute la gnot”. 

Carleto j dis: “anin cun mè”. E a’ van su la 
puarte de pizerie di Toni Napoletan. Al met il 
cjäf drenti de puarte e al domande: “Veso pize, 
vualtris culi?". E Toni simpri pront e gjentil: 
“Pizze di tutte le qualità”. E Carleto: “Alore s’o 
vés pize, grataisi”. E a Florean: ‘*Viodistu, fantat, 
ch’al è cualchidun ch’al à plui pize di te!”. 


E * * 


Simpri Carleto al cjate in place a Tresesin un 
siör che si lagne pal cjalt: “Masse cjalt” al dis, 
“masse cjalt!”. E Carleto: “Un cjalt, ch’al viodi, 
ch’o ài scugnüt gjavä ancje la dentiere”. 


A. BRUSINI 

No sara par te 


Se tu ti stomeis 

del to biel lengac' 

cjapàt sù par minüt 

cul lat di to mari, 

no tu fasaräs niätri 

che dined avudl 

dutis li’ ricjecis 
inmaniadis di par di 

cun secui e secui di lidris. 
Se la risultiva dei vons 

no sara par te 

mindüsia preseäda, 

ma sgjardons che spongin, 
uarfıns a saràn i toi dis. 
Tu laras a gjata vuarba 
piardinti dilunc i grebanos 
di un flump in secja, 
fasinti sclâf e forest 

sot i tol cops. 


(furlan di Orsarie) GIOVANNI MARIA BASSO 

INQUINAMENT 
E ... INQUINAMENT 


Su la spiagje di Grau, propit vizzin dal mió 
ombrenon, distirát a ciapä soreli, al & ogni di un 
industrialót di dongje Udin. 

No é zornade che chest siór nol si lamenti da 
l'aghe dal mär di Grau che, secont lui, 'e je spor- 
cie e inquinade, soredut par vie dai scaricos indu- 
striai e da fognis. 

"No sai cemüt che lis autoritás - al dis spes e 
vulintir — no intravignin cuintri chei che no ri- 
spietin la léz, cun multis saladis e, magari, cu la 
presòn”. 

“L'è propit un ver scandul — al continue a sen- 
tenzia — che ancie la spiagje `e sedi sporcie in che- 
ste maniere, cui segnos di un brut inquinament, e 
che nissun al intervigni cun grande severitat”. 

Une di al passe vizzin dai nestris ombrenons 
un cognossint dal industrialot furlan che, dopo 
velu saludät, al si ferme a ciacarä cun lui. S'infor- 
me da salut da femine e dai risultas scolastics dai 

fioi, e cussi al continue: 

- `O ai sintút che tu às ingrandit la fabriche, 
che tu äs comprät machinaris modernos e costös, 
segno che i afars a ti van ben. 

“Di sigür no puedi lamentami - al rispuint l'in- 
dustrialot — ma se tu savessis ce tantis regulis che 
bisugne rispetä par fâ qualchi alc di moderno!” 

“Pense ch’o ai dovüt parfin meti un depuratòr 
sul camin da fabriche che mi è costät plui di qual- 
chi milion”. 

“Il so funzionament, inoltri, "Pe unevore co- 
stòs, ancie parceche a bisugne tignilu in funziòn 
di di e di gnot”. 

“Ma jo - al conclit il babio — di gnot, stant che 
`o sai che nissun al si inacuarz, par sparagna a lu 
distudi!”. 


A. GALLAS 

«Articui» di arint 


Inmö un bussul de aghe sante, ben furnît, e 
dòs puartereliquiis; ché plui grande ancje pes 
òstiis di da ai moribonz. 


O vö, Cil, pietösis stelis, 
Butait-ju flamis d'amòr 
Ju pal cür a di chel zovin 
Chel no fasi il traditòr. 


O cjalàit in ta ché glesia 
E cjalàit in ta chel segrät: 
Denti tantas pompas, 

E di für duc' distiraz. 


Pia" 

DOI MERACUI 


Tune "zornade sul fini dal istát, dopo vé vio- 
düt un slambri de Val Celine, ’o passavi biel 
planc cul otomobil pes viucis di San Lenart. Il 
soreli nol jere lât amont e al faseve inmò avon- 
de cjalt parceche chês quatri gotis di ploe, cola- 
dis tes monz dulintôr e su la taviele pidimonta- 
ne juste sul prin dopomisdi, no vevin 'zovát a 
rınfrescjä l’ajar. Lis ombris des cjasis `a tacavin 
a slungjäsı pes stradis stretis, a sorepojäsi sui 
mürs di altris cjasis o a scjavalgjä i murissiz dai 
orz. Lis ombris dai arbui "a spieglavin sui splazs 
il vongolä des fueis movudis dai sbufs lizêrs, ma 
rars, de prime bavisele de ’zornade. Un omp su 
la suée pojät sul antil e cul spagnolet tra i déz, 
qualchi femine a cuca daür de gridelade des fi- 
gnestris; `o ai fermât l'otomobil sul ôr di un 
slarc: cidinòr, il rumòr di qualchi pas svelt e su- 
mès dulinvie di un marcjepit, cidinòr. `O soi lat 
fin insomp dal paisut; ret di une beorcje, ch'e 
menave tai cjamps, 'e jere una cjase di conta- 
dins. Il riscjel di fiár e, subit plui in la, il mûr 








stabilit di une stale, cun doi strops, abas, che la 
lör tiare `e jere tratignude cun breis e palez. 
Une vit morbide ma salvadie e qualchi rosar ’a 
fasevin di corone a une sente di len, fissade tra i 
strops, la che tre feminis vielis `a gucjavin. `A 
jerin al ripar, ormai, ancje dal ultin rai di soreli. 
Fermat inmò l'otomobil, dopo vé fat un pizzul 
trat di strade, mi soi inviat a pit viars des tre 
vielis. "A vevin intör viestis e grumäi cu lis ro- 
sutis smaridis, lis zavatis tai pis, e i lör cjavei `a 
jerin gris-arint. Maraveadis, `e an fermät di 
gucjä pojant tal grim lis mans incrosadis sui 
fiars. “No vés di vé pore. `O soi vignüt a cjatä 
la none. `A erin tanc’, ma tanc’ agn che no la 
viodevi. Ï meracui no capitin ogni di”. Lòr mi 
an fat une bocje di ridi propit come ché des no- 
nis. "A savevin che 1 nevöz, ancje s'a son cres- 
siz e ormai omps, `e an gole di viodi la none e 
magari des lör cjarecis. `O ai fevelät cun lòr 
qualchi minüt e lis ai saludadis cu la promesse 
di tornâ a cjatalis. `O ai tacät a cjamina cidin; 
"o sintivi dar il tintinà sort e cadenzát des 
gucjs. Mi soi voltat prime di monta sul otomo- 
bil: `a vevin il cjäf d’arint sbassät sul lavör. For- 
sit `a erin mais, forsit cjalzuz pal unviar ch'al 

sares vignüt; si nizzavin secont dal moviment 
dai fiárs ... sul grim des nonis di une volte. 


E * ck 


Dopo qualchi chilometro `o soi passat par 
San Foche. Juste sul imprin dal paîs mi è capi- 
tät di lei für di un local public, sul mür blanc e 
stricat di ros e blu, chestis scritis: “SNACK 
BAR - HAMBURGER - HOT DOG...” e vie 
merecanant. Al jere il secont meracul de ’zor- 
nade: no varès mai plui crodüt di podé fa 11 viaz 
Friül-Stäz Uniz in pòs minüz e dome cun qual- 
chi sclip di benzine. `O ai traviasat imburit di 
’zonte für il pais, cui voi fis par denant, par no 
cori il riscjo di lei altris sflocjs e mi soi cjatät, 
imbote, sul vät dal glereäl de Celine. Il paesaz 
mi rinfuarzave la sensazion di jéssi in Ameri- 
che, tal “west”. `O ai cjalat tal spieli retrovisör: 
daür di me si jere alzät un fumaron di chei. Mi 
son vignüz iniment i indians cun dutis lis ca- 
gneris cinematografichis che ju an pituraz come 
salvadis cence culture. Rivät cjase, 'o soi lat tal 
studi. Sun tune parèt `e je picjade une cjarte la 
ch'a son disegnadis dutis lis bandieris dal mont. 
'O ai pontät i voi sun chè dai Stáz Uniz; `o ài 

contät lis stelis: cinquante, une par Stät. De 
scrivanie `o ài cjapät su une pene e ’o ài "zontát 
su la bandiere une stelute di seste grandece, di 
ches che in cil `a sflandòrin di mancul. La lus 
dai sotans ustináz `e je smavide. 


"ZUAN OSUALDINI 


Impinions 
A tanc’ di lör ur plis fevelä di nuje. Al è un argo- 
ment ch'a cognòssin unevore ben. 

«Articui» di arint 


Tabachèris pal tabac e par tabaca (macube, 
scaete, zinzilio, sante Justine...). 


“Ai fruz che si lementin di mal di panze, si ònzii 
l'umbrizzòn cul ueli e po si butii parsore tre, 
quatri presis di tabac di nas di chel di santi pa- 
dri”. 


(Pagine Friulane, VII, 1894/95) 


Mari mê ch'j' ài cjolt un vecjo 
Ce mai àio di fâ 

Al ven vieli e al tabaca 
Scugnarai lassalu sta. 


+ 

Il Rosari di Falon 


'A stan la come cocai 

ch'a parin catafai 

a bevin fin di sere 

Diu nus vuardi a jessi cjocs 

o che si fas ‘ne tombule 

o che si cjape pocs. 

L'è miör butä partiere un biel balzül 
apene che si butisci 

si dudr tant che si ül. 

Par vé une cjangubane 

baste spudä tes mans. 

Par fä fertae rognose 

si sbatin cun inzen 

tanc’ ús in tal grimál 

e dopo te fersorie si cuei tal ont. 
Une cjamese gnove bulide tal sain 
no ten sporcjssie 

e dure tant ch olin. _ 

Nus baste cheste stansie 

par nestre abitassion. 

Achi si ten la vacje 





e ancje un cjastron. 

Chi ‘a son dos tre poleces 

cun dodiz polezus 

lens, fen e mangjadure 

in mede par difür. 

'A vegnin les massaries 
fameis e int di cjase 

po rive la parone il Rosari a tigni su. 
— Deus autoriu mus intende 

domine agiuvandu me festine. 
Al rispuint ancje el paron 
strambolòs d'ogni reson. 

Di une stansie a dicheatre 
tamberlant quant ch'al covente. 
Si messede la polente 

po si strucje e si spartis 
divorant un deprofundis. 

Si messede für la cite 

— Cjò tu Meni, Sefe Tite 

e sentaisi in qualchi luc. 

— Gloria patri, fili e spirtu. 

— Tu Mariane stizze el fuc 

— requie scantin pace amen. 
Cun pernîs e cun cotörs 

dàit di bevi a chei setörs. 

—'O ài dit cheste orazion 
in onór dal mus di Falòn 
che el diäul lu puarti! 


(filastrocje cjapade-sù di Maria Forte da un di Avile di Buje tör il 
'50). 


Impinions 
La bielece di une femine 'e je un tramai là che duc’ 
i omps di sentiment 'a voréssin fási cjapá. 

MODIS 


Biel che si vif, a’ vegnin e a’ van tantis di chés 
modis ch'a coventaressin chilometros e chilome- 
tros di cjarte par descrivilis dutis. Cumò al va une 
vore di mode la a gjnastiche. 

Fa gjnastiche ti fas ben, ti ten in forme e sore- 
dut ti scove-vie gran part dai mai de etat. 

Jo, par no jéssi di mancul, dute munturade: tu- 
te felpade, calzetons “tubolari” e scarpis di gjna- 
stiche mi presenti ogni martars e ogni joibe di 
matine al ““Palagin”. 

Cinquante di nò, dutis feminis e dutis di une 
ciarte etat: ven a staj squasit dutis cu la panzute 
in für, con qualchi biel tafanari e tante dibisugne 
di une biele invueleade "es comissuris. 

Lis primis voltis, crodéimi, a viodinus `o fasin 
dul. Cui marcòle di ca, cui marcòle di la, cui su- 
spire, cui jesòle, cui `zem, cui sude, cui si met in 
senton, cui si distire partiare, cui saltuzze. Marie- 
le, la mestre, `e cir in duc’ i müz di fänus coragjo 
e nus fâs mil racomandazions. No voltâsi di colp: 
al pò ’zirä il cjâf. No la-ju a dret: si pò blocä la 

schene. No cussi, no culä. Atenzion a chest e 
atenzion a chel. Puaris nö! 

Dopo qualchi setemane `o sin un tic mancul 
griviis e alc 'o rivin a fa. 

“Pancia in dentro, petto in fuori: e uno, e due, 
e tre, e quattro, e cinque, e sei”. E a dutis nö nus 
par di jessi tornadis `zovinis e di jéssi lizeris come 
i siörs e lis sioris ch’a svòlin dilunc lis aghis. 

Ma “zovinis no sin plui e alore: une si ferme, 
ché altre ’e sbrisse, a ché lavie j "zire il cjaf, a ché 
la j ven l'agagn te gjambe, a ché altre li j tire un 
gnarf tal braz, une no rive parcech’e à i braz mas- 
se curz e lis gjambis masse lungjs e ché dongje in- 
vezzit il contrari; i braz luncs e lis gjambis curtis. 

Sintilis de mestre. E dopo tome tache. E sfadia, 
sfadiä che no us dis. E dut chest par mès e mês. 
Stracasi e... paja. Pajä, parceche dut chest nolè 
“a gratis”. 

Ma, co la gjnastiche `e fas tan’ ben, ti ten “in 
forme” e tu ti sintis plui... plui... E alore...“‘e uno, 
e due, e tre, e quattro, e cinque, e sel...”. “/llusio- 
ne, dolce chimera sei tw”, si cjantave, une volte... 


EVELINE RIGO 

SO OV Sse UPS IFA GAS TELE UP ase 


VIII 


S. ALFONS DE LIGUORI 


Perdon di Assisi 

S. Lidie - 

S. Zuan Vianney 

S. Svualt re 

Trasfigurazion di J.C. 

5. Gaetan 

S. DOMENI DI GUZMAN 


5. Roman 

S. Laurinz 

5. Clare 

S. Rufin 

Ss. Feliz e Furtunät 

S. Massimilian Kolbe 
MADONE D'AVOST 


S. Roc pelegrin 

S. Rinalt vescul 

S. Eline 

S. Marian 

S. Bernart di Clairvaux 
S. Piu X" pape 
MADONE REGJNE 


S. Rose di Lime 

S. Bortolomio 

S. Luduvi 

S. Sandri 

S. Moniche vedue 

S. Ustin vescul ` 
MARTUERI DIS. ZUAN 


S. Faustine 
S. Arıstide 








| 


La falz’, cun côt e codar, e forcjes par voltå il fen. 

"LANATA 


"Figlio di...?”. 

“Enne enne”, al ghi à rispundüt "Zanata al me- 
stri. “E di Antonia Colussi”, al a 'zontàt davor- 
man, coma ch'a ghi veva spiegàt sò mari. “Tu, 
quant ch'a ti domandin fi di cui ch'i ti sos, i ti às 
di rispundi: Domenico Colussi, di N.N. e di An- 
tonia Colussi”. Il mestri al veva fermät di scrivi e 
pojada la pena in tal calamai, al veva soflat in tai 
ociai e cul fassolèt al passava ben li lins: finit di 
netá 1 ociai al veva data una trombetada di nàs in 
tal fassolèt, 'zontant: "Ah!". 

Intant 1 canais di scuela, tociansi di comedon, 
a’ si disèvin in ta li’ vorèlis: “Filio di Bepo”. 

"Zanata, infati, al era nassut durant la ritirada 
di Russia. E intant che la mari "a si lambicava in 
païs, il pari di "Zanata, artilièr da la Julia, al si 
lambicava in tal infièr da la ritirada di Russia. 
Lassant Tunina a deparassi belsola dal ‘diso- 
nour”, cugnint tornaighi la medaa di Fia di Ma- 
ria: ches a’ Erin li régulis. 

Melia, mari di Tunina e nona di "Zanata, dopo 

nassut il canai, `a no ’zeva pi a messa granda: do- 
ma a messa prima, corint four di corsa prima che 
il plevan a’ dès la benedissiòn. 

“Al bisugna ch’i cori a regola li bèstis”, `a ri- 
spundeva Melia al: “Parsé còritu four di corsa?”. 
E invessi `a vèva pòura ch'a ghi domandassin: 
“Crèssial il cana1?”. 

Melia, par la bisugna e par giavässı da li mali- 
lènghis dal país `a è zûda a servi a Milan. Andulà 
ch'a 'nd'à passadis e patidis di ogni sorta: lavorà 
di un soreli a chel altri e cul spin, dal frut lontàn, 
in tal cour. E par tègnila pi svèa enciamo, di not, 
a’ pensavin i reoplanos mericans. 

Bepo ’a nol si vèva distudat dal dut, ma al era 
tornàt dongia, mies omp: cui piè congeläs. Pen- 
siòn di cuàla? Lavour? Cun chei piè ciumps ch’a 
nol rivava a comandaighi... In chel stat, “fa il siò 
doveir” cun Melia... 

Man! 

Prima ch’al finis l'an di scuela, la mari di ’Za- 
nata, ’a a tacat a pierdi colour, doventant tant . 
magra. In ta nencia tre mèis `a è 'züda coma il sal 
in ta l’aga. 

Tornant a ciasa di scuela, una di "Zanata, al è 
montat in ta la còdula dal ciar di Bepo, ch'al tor- 

nava a ciasa dal ciamp, suturnu, scòria in man e 
ciaf bas. 

Il canaı al vuardava Bepo e al taseva; ıngropät. 
Par il grop da la mari? Opur al savèvia cui ch'al 
era chel omp ch'al moveva il ciàf cul salt dal ciär 
sui claps? 

"Zanata al volèvia disighi alc al cóciu? Ma s'al 
volèvia disighi? 

Ch’a ciacaravin a” èrin doma li ròdis dal ciar 
in ta la glera e 1 fièrs dal ciaval. 

Par un biel toc. 

La scoreada di Bepo al canai montat in ta la 
còdula, `a lassat "Zanata, fèr in mies da la strada e 
Bepo cul stombli par aria: ducius doi cul grop, pi 
grant enciamö, dentrivia. 

Parsé ché scoreada? Colpa da la uera, dai piè 
ciumps: di no vèi sposada la marosa? 

'Zanata, al volèvia domandaighi ches ròbis li? 

S'a erin ches li domandis ch'al voleva faighi a 
siò pari, a’ nol è rivàt a fàighilis: la cancrena `a a 
tacät a còri sù par chei stecs di giàmbis di Bepo e 
in ta pus meis `a è rivada a distuda l'artilier, Btg 
Gemona. 


O. COLUSSI 

SCLESIS 


La Scuele `e fas aghe; la Sanität `e fas aghe; la 
Justizie, lis Finanzis, i Traspuarz a’ fäsın aghe: ... 
Cemüt, alore, che in Italie si à il problem dal sut?! 


* ck ox 
Quanche al cjár simpri chel mus si tache, o che 
il mus al sclope o che il tamon si spache! 
* * ok 
Cui ch’al pò al gjolt, parceche “si vif une volte 


sole”; cui ch’al tribule al si console, parceche “si 
mür une volte sole”! 


* * * 


La int, daür ch’o sint, `e sa dut di “Beautiful” e 
di “Dallas”; ma no sa de proroghe dal pajament 
dal bol, de scjadenze da l'IVA, ... Dute colpe de 
| TV, che lis notiziis impuartantis `e varès di falis 
di dai atòrs des telenovelis! 


+ ko 

La ’zoventùt `e je une malatie ereditarie che 
ven a duc’, ma si guaris a la svelte! 


* * + 


Subit finide la guere, si lave a vore duc in bici- 
clete. Daspò un póc, cui ch'al podeve, al si € 
crompät il motorin. Po la Gjespe. Po, tai agn 20. 
il sium dal proletari: la Cincent! E podopo la 
“media cilindrata’; la machine di “rapresentan- 
ze” (o di “prestigjo”, a seont de pusizion social 
dal paron). Tai '90, il “Fúr-strade”, cun des rue- 
dolonis come un tratör... Se il Signör al continue 
a judanus, tai 2000 `o podarin là a vore duc cul 
camion! 


k ok * 
F 


Proberbios d'in di di vué: “Agosto: cani e an- 
ziani non vi conosco”. 


* * * 


Intant che lis mestris `e aumèntin, a’ calin 1 
scuelärs: canae squasi no'nd'è, no’n’nas avonde e 
lis scuelis plan plan a’ van syuedansi. Ma l'art ta- 
liane di rangjasi `e je proverbial: nol lara dilunc 
che lis mestris ch’a vanzin lis fasaran deventa as- 

sistentis tal social e lis scuelis cjasis par anzians! 


# * * 


Il President Francesco "Chal sighe” ... nol si- 
ghe plui. Pecjât: a pensai ben, al jere miôr Lui 
ch'al berle che chei ch’a robin cidins! 


* * ck 


Par jessi tignùt un galantomp baste no fa dal 
mal a dinissun. E pensá ch'and'é di chei ch’a 
piardin timp a fa dal ben!... 


* * ok 


I vizis a’ son i difiez di cheialtris. 


* k k 


La bestie plui triste nol è il löf, ma l'agnel ra- 
biât. 


L. MESTRONI 

«Articui» di arint 


Puartereliquiis di meti a pindul (chel taront alè 
d’aur e chel cu la biele crös di arint indorät), 
ma ancje par tigni bilietuz de comunion tal fä 
Pasche. 


Con’ chi lavi su pa Glesia 
Lavi-su a pas a pas 

Cun tun vôli 'j cjalavi il predi 
Cun chel äti i fantaz. 


Ce volöso tant discori 

Di me tant cjacarä 

Alzait i vôi e cjalait lis stelis 
Che il Signòr jus pò paja. 


"E 








pe u. 

BARBA BORTUL DI MANIA 


Ogni domenia matina, barba Bortul, prima di 
parecjasi vistit di fiesta al era üs tajasi la barba 
ben pojat su la cjadrea, in cusina. 

Sempri, la sò femina, a’ j fèva cjata prons ta la 
taula duc’ i imprèsc ch’a’ j coventavin: fier da 
barba, pinel, bussulot dal savon e, parfin, un sfo- 
iùt di cjarta par netà il rusour. Cussi, lui, al vèva 
nòmi travais da sentasi, da di coramèla a la lama. 
imbrata di splüma la müsa e respa chei pelòcs 
ch'al veva pa’ li’ mossèlis-via. 

Po’, a vöra fata al lassava sempri dut insampät 
ch'a s'impaciàs la femina a distriga. 

Ma, ’na volta, al vèva lassât, su ché täula, un 
svanarai dal diaul. 

E la sô parona a si era imbilada. E cun brut 
mot, a'j à dit: 

“No pudin "zi d’acordu cussì, benedet om. Chi 
cugni, jô, rincurä li tó” lavadüris ogni volta chi ti 
si sbarbis...!”. 

E, lui, cun bòcja da ridi, a’j a rispundüt: 

“Poben. Alora fasin cussi: Co” fai la barba, jò, 

ti nètis tu. E co’ ti la fais tu, 1 nèti jò...!”. 


* * ck 


Al era cunussüt pi da la betönica, a Manià, 
barba Bortul. Cjo-tu-cjo’-j6 cun duc’ i paesans. 
Encja paj uficis. Col veva documens da fà, nissun 
mai `j domandava cui ch’al era: a’j dèvin 'na smi- 
cjàda in müsa, e po’ a scrivevin-ju: nom, cognom, 
paternität, maternität, 'zornada, mèis e an ch'al 
era rivat al mont... 

'Na di, al vèva cugnüt "zi in munissipi par fa la 
cjarta d’identität. 

Tal sportel 'a era 'na impiegada di scréa, da 
four paeis, ch’a’j à domandat par talian: 

"Come vi chiamate?" 

E, lui, meraveät di stu tant, a’j à rispundüt: 

“Sòlito, PO’... 


* k * 


Al veva cugnüt tacà li infereädis ta ogni büs di 
barcon di cjasa sò da la banda ch’al cunfinava cul 
bròili di Cjùti Ciucul. 

A èrin agns chi, Cjùti, al reclamàva chel dirit di 
lègje, ma, barba Bortul, al veva tirât a lune parvia 
ch’a no’j smecàva ché vöra. E, co’ l’à propit cu- 

gnüt, alä fata cul assinz in bocja. 

"Na di, al è rivät in cjasa di barba Bortul, Drea 
Segät. Necuart da la nuvität, a'j à domandát: 

“Parcè, po’, Bortul, astu mitùdis li gratulis di 
fièr ta chei barcons?”., 

E, lui, spudant il bâgu ch’al stèva masteant, a’) 
à rispundüt cun malagracia: 

“Par ch'a no mi vegni in cjasa la pucia di cort 
di Cjùti Ciúcul!” 


* * * 


Al incalmava frutàrs, su la stagjon, E a’n tigne- 
va sempri di prons par däju a chei ch’a vevin gola 
da replantäju. 

Un an, Beno ’Zémul, a’ ja domandät si par cas 
al veva un ceriesär belzà incalmat. Alora, barba 
Bortul, a’jnd’a mostrát un ch’al vèva li polis pro- 
pit ben inviadis, e tal consegnaighilu, cun bravu- 
ra, a'jadit: 

“Ti dài 'stuchi. Al è pront par prudùsi marosti- 
canis. Si ti lu plantis tal pöst just al pos dati frus 
encja il meis di dicembri...!” 

“E ’dulà sarèssi il pòst just par ch'al dèi ceriesis 
encja da Nodäl? - a'j a domandat meraveät, Beno -. 

E lui, di rebòt, a`ja rispundut: 

“Ah, in Australia, po”...!” 


* * * 


A’j tignèva al timour di Diu ma nol si scalma- 
nava cetant a còri in glesia. 

"Na domenia matina, di cumbinassiön, al à cja- 
tât pa' strada il plevan chi, cun buna gràcia, a’) a 
domandat: 

“Vènstu a messa vòi Bortul?” 

E lui a'j a rispundut: 

“I sòi belza stàt, sior plevan. Incjamò da Pasca 
l'an passat...!”. 


* * * 


"Na di a`j a domandát a Checu Pustin: 

“Di po’, Checu. Cetànt timp l'ési chi ti talpi- 
nèis a puartà pòsta di cjasa in cjasa?”. 

E. Checu, a’j à rispundüt: 

“A son corant'agns di filu un driu l'altri, Bor- 
tul!”. 

“Poben, — al rebat lui - dopo un servissi cussi a 
dilunc. ti vares di vêi il dirit di cjapà la laurea... in 

leteris...!”. 

Al veva vit seis pusdatis crissudis cun sistin: 
bravis feminis di cjasa ma a no petavin tal vòli aj 
fantas. 'A erin ormai passadis di etat, cu’ la dòta 
belza pronta ma nissun om li pagolava. 

Barba Bortul, parfin al cerveava di nòt al pin- 
seir da no riva a smami ché covada di vedranis. 

'Na di, ta l'ostaria dal “Ferarèis” al a cjatat 
Bruno, ıl fi di Chino Brussatin, ch'al era apena 
tornät da la Merica pròpit cu’ l'intension da cjata 
marósa e maridasi davourman. E, 'stu Bruno, a) 
à domandät: 

"Oh, Bortul. I ài sintüt a di'chi vètt fiis da ma- 
ridà. Ési vera?" | 

E, lui, tirant 1 vôi meraveát, a’j à rispundüt: 

“Ah, benedèt fantat: fin chi t'in vous. Ce tantis 


وو 


Um coventi?...”. 
x * * 


Co’ l'era in vora di muradour tor la glesia nova 
di Ciampagna, a’) era rivada in guréla la lagnàn- 
cia dal plevan sul preventîf dal cjapanîli ch’a vè- 
vin da fa-su: massa bòros, secont lui. 

Alora, `na di, chi il prédi al steva tignint di vôli 
chei ch'a fèvin mûr, barba Bortul, al a tirât in 
lenga, e a’) à dit: 

“Ch’al sinti, po’, don Gjermano. S’a’j samea 
chi, il cjampanili nouf al ven a costà massa cjar, 
ch’al pròvi a ocjalä paj paeis a’ parintòr, forsi al 
cjata da proiòdini un di seconda man...!” 


(furlan di Maniä) ALDO TOME 


Impinions 
Si è simpri gjentii viars di chei che no nus impuar- 
te nuje di lör. 

«Articui» di arint 


Orlois di sachetin, di divignince inglése. Il piz- 
zul (nujemancul dal '600) dut d'arint; chel 
grant, tune custodie di corean, cul cuarp in 
arint montat jenfri un taront di tartarughe. 


Sin rivaz al més di maj 
A e jevade la bielestele 
E son tre ores devant di 
A é voltade la mé ninine 
E je tornade a indurmidi. 


Aa sunat l'avemaria 

A à sunat il gran perdon; 
Tirait dentri uestra fia: 

A fas l'amòr sun chel porton. 

Cjase antighe 


O cjase tai cjamps 

tu passis cul vint 

te memorie impiade 
cun pituris disfätis. 
Cun te lo ricuardi 
sudör e pan dür 

ma pas e bontál 

e dut a bon presi. 
Cheste gnot, sot la lüs 
inglotide de tiare, 

mi sint come un singar 
sot lis stelis d’istät. 
Cence fregul di sium 
o spieti al balcon 

il gri ch'al sivili 

tal basili dal ort. 
Platät te ombrene, 

mi spiete il jet blanc 
te cjamare scure 

cul feräl distudät. 


LUIGI BEVILACQUA 








IX 


S. Egjdi abät &) 
5. Elpidi abit 

S. Grivor il Grant 
5. Rosalie 

5. LAURINZ JUSTINIAN 


LA P نیا‎ ki — 
goccz 


T 





Zacarie 

Regjne vergjne 
Marie bambine 
Sergjo martar 
Nicolau di Tolentin 
Teodore 

SS. NON DI MARIE 


Ir 


5 
S 
S 
5 
5 
5 


+ 
N = S O 0% یہ نی‎ 
gasu egt 





S. Zuan vescul 

La Sante Crös 

Madone Dolorade 

Ss. Corneli e Ciprian 
5. Robert Belarmin 
5. Sofie _ 

S. ZENAR 


سا حا ما ہا نہ مت 
یچ سے ما ا 


+ 





5. Faustine martare 

S. Mateu vanzelist 

S. Maurizi 

S. Lino pape 

S. Pacific 

S. Aurelie pelegrine 

SS. COSME E DAMIAN 


=} 


کے 
hj‏ 


ki 


t3 
Ji 
چرچ چ سے مات‎ 





5. Vincenz de Paoli 

S. Venceslau ^ 

Ss. Arcagnui G.M.R. 

S. Jaroni Gi 


Cm ME 





(TS 


RI: can Fa fi 
ہیں‎ RO catia n: 


E" E a EE EM "i 
NEUEN ام‎ B aA ہو می‎ RNA "PE 





La «fretola» (crassigne) doprade dai cramars. 


CLAUSIET 


Nancje chei ch’a crödin al Paradis e al Unfiär 
no puèdin savé cemüt ch'a son chei lücs, dila de 
vite tiarestrál. Ma se un al cjate dica, su la tiare, 
Clausiet, tune biele "zornade di soreli, al dis ch’al 
è un ver paradis. No si capis, lafè, cemüt che pro- 
pit chel lüc dal Friül al puedi jéssi deventät famös 
come il païs dai spirtäz. Cemüt, po, i diaui in pa- 
radis? 

Alc al à contát, unevore ben, il prof. 'Zuanpau- 
li Gri, juste tune biele domenie di soreli, ai 20 di 
Setembar dal 92, che invezzit dai indemoneäz di 
ogni bande dal Friùl e ancje di für a’ son riväz 
une sdrume di int pal 69" congres de Societàt Fi- 
lologjche. Ché ore passade te miezelùs de grande 
glesie a scoltà faz ch’a semeavin di faule ma si sa- 
veve ch’a jerin inmaniäz te realtàt de nestre int, `e 
a valüt par fänus sinti cemüt che te vite dal omp 
no son dome i avenimenz che si lej sui libris di 
scuele, ma a’ cöntin ancje 1 stäz dal spirt cu lis su- 
gjestions e lis conturbiis ch’a indürin tai secui, ri- 
vant fintremai tai nestris dis a bujä tai orörs dai 

mazzalizzis nazionalistics. Il prof. Gri al a pene- 
trat chesc’ faz cu la serietat e la passion dal sien- 
ziat fasinnus jenträ tun passät ch'alè nestri e 
ch’al a cjapät ancje l'interès di un altri studiös di 
alt nivel, Carli Ginzburg, che propit in Friül al à 
cjatat alc di gnüf e al à scrit alore il libri “I benan- 
danti” (Einaudi, 1966). L'autôr te prefazion al fe- 
vele de "eccezionale ricchezza della documenta- 

zione friulana” che j à permetüt di superâ i sche- 
mis proponüz dai tesc’ dai acusadôrs rivant a “‘at- 
tingere uno strato di credenze genuinamente po- 
polari”. 

Cetantis cjossis ch`a son te vite dai omps! Biel 
impensansi dal plaus de int, che no finive plui di 
bati lis mans co il prof. Gri al à concludude la sô 
relazion, al ven di pensâ a ce ch’al podarès sucedi 
se duc’ savès che la Societât Filologjche no je un 
alc ch’al interesse dome a uns quatri academics, 
ma ‘e significhe un biel cjatási e un biel scoltási. 

A Clausiet, po, propit la mancjanze di Alfeo 
Mizzau, il dean (come che j a plasüt di clamasi) 
de Societát — ricoverát tal ospedal — "e a fat pensá 
che il merit dal biel scoltasi tai incuintris de Filo- 
logiche al è in buine misure ancje so: parcech’al è 
stat lui a invià l'usanze “presidenziál” di fevelá 

simpri par Furlan in ogni ocasion, ancje denant 
dai sorestanz plui rapresentatifs des ufizialitäz... 

Al pär che jo no feveli plui di Clausiet, ma in- 
vezzit `o pensi che Clausiet al pò sei fat ancje di 
une 'zornade come ché dal congrès de Filolo- 
gjche. Ancje par qualchi contrast simpatic. Difat. 
te grande glesie dal pais - là che si a vit il congrès 
- chel omenon cu la fassone tricolör di Sindic nol 
par une autorität ufiziäl, ma justeapont un dean, 
il savint, dibòt il pari dai paris di dutis lis fameis 
dal lüc. E la glesie `e je lassu, insomp di une scja- 
linade lungjone, parenfri di un grant vert di granc’ 
lens, tanch'al fos ancje li il bosc. E il pais ancje 
chel si rimpine-sü cun predräz di stradutis e an- 
dronis stretis tanche trois; te strade plui basse e 
plui largje, tu as une biele fontane antighe ch’e 
spissule la sò aghe diamantine biel cjalant il mont 
tune lüs di boscs, di clevis, di gravis, di cuei e di 
monz ce verdis ce turchinis in lontananziis di- 
viarsis, dulintör. Si puèdial murî di bielezze? Il 
paradis al è chest! 

Ma stant che no si è muarz, `o sin laz a gustà. 
L'organizazion 'e a mandat il grues de int tun 
ambient de part basse dal pais; al nestri tropüt in- 
vezzit j à tocjat di lá-sú par chés stradutinis e di 

cjatä biel ad alt il so lüc: al “Colombin”. Ce biel! 
Li, juste come tune colombere, al jere für, tal 
viart, un splazzüt, cun tun par di taulis, e si sin 
cjatäz in tune dozene di nö colombs, vignüz di 
Gurizze, Udin, Cividat, Caprive, San Vît al Tili- 
ment... Podaspò, come ch’e dîs dal so moròs la 
fantate di une vilote, co `e je rivade l'ore, ’o sin 
läz-jü bielplanc “blancs e ros come colomps” fin 
a Cjasiat là che nus spietave un ami cun tun grant 
cür ch'al si clame Pupi Marinar: chel ami al è 
tant braf che mai di fa, sot Nadal, agnui blancs, 
ben granduz, biei, che dutis lis bielis feminis a’ 
vuèlin véju. A propuesit: nö, cumò, che i vôi nus 


| slùsin tant, sino colomps o agnui? 


L. CJANTON 

Calòu d’atom 


Al frosc vert e dret, 

al si plièa 

par divintä di fiar, 

comi chel fiàr 

ch'al taca a passoná bielplan 
sul ciaf dal om cimò dret, 

e ch'al liis 

al soréli ros di sera. 


A. CLERICI 

TOMBULE IN ’ZARDIN GRANT 


A’ son bielza cinc agn che la prime domenie di 
setembar, in ’Zardin Grant a Udin, si gjave la 
tombule. 

`E je une ocasion ch'e riclame unevore di int 
ch'e ven a parä-vie l'ore sot dal agnul da cjscjel, 
sperant, magari, di podé vinci la tombule e la cin- 
quine. 

Une iniziative resuride dopo 25 agn che jere 
colade in dismentie e metude adun a scopo di be- 
neficenze, pai fruz di vie Diaz. 

Ma la tombule di Udin 'e a une origjne unevo- 
re plui antighe, parcech`e jere insedade — fin dal 
800 — tes fiestis tradizionäls che si fasevin a Udin, 
come la mirinde sui präz di S. Catarine o la fieste 
di S. Valantin in Praclüs. 

In chei timps, la tombule `e vignive gjavade tal 
dopodimisdi de fieste de Sunte, valadi ai 15 di 
avost. Ma in vué, il 15 di avost in citat nol reste 
squasi nissun: a’ son duc’ al mar, in mont o in al- 
trò. Propit par chel la tombule cumò `e ven fate 
la prime domenie di setembar. 

Come tai nestris timps, ancje une volte ungrun 
di int si dave apontament in "Zardin Grant e tanc 
di lör a’ lavin a sentäsi su la rive dal cjscjel, do- 
prant il gjornäl come cussin. Cjacaruzzant, a’ 
spietavin in sante pas che la tombule `e scomen- 


zas. 

Cà e là, tai rices de plazze, si viodeve qualchi 
bancut dulà che si podeve comprâ luvins, peva- 
rins, colaz e ancje angurie pojade sun tun stamp 
di glazze. 

A’ vienivin ancje fantaz - salacör di qualchi 
circo — che, dopo slargjät partiare une tele, a’ sco- 
menzavin a intorcoläsi tanche madracs e a fa 
marculis folmenadis sperant, daspö, che la int `e 
butàs alc su la tele... Opür al capitave "spache- 
cjadenis”, un omp plen di muscui che dopo vé ri- 
clamat l'atenzion dai presinz, al mangjave veris 
di lampadine, al spudave fuc e al rivave ancje a 
rompi la cjadene ch’al veve leade intör dal stomi. 

Po la tombule ’e scomenzave. Un di chei sul 
palc al tacave a clamä 1 numars, berlant dentri di 
une plere, e voltansi di une bande a che altre par 
che la int `e sintis. Ogni tant al jevave tant adalt 
la plere, ch'al semeave ch'al fevelas cul cil. 

Di tant in tant si fermave par cjalä se qualchi- 

dun al faseve moto di cinquine, di tombule, opür 
s’al faseve par menä pal boro. 

Quanche un al vinceve pardabon, al lave sul 
palc e dopo il control un de comission j conse- 
gnave la vincite, intant che la bande `e tacave une 
sunadute pal fortunät. 

Te tombule dai nestris dis invezzit, si viòt pòc 
o nuje di ce che si viodeve un timp: al puest de 
bande, si sint musiche registrade, al puest dai lu- 
vins e dai pevarins, si mangje pop-corn, corn-fla- 
kes, patatutis fritis finis tanche un vél, compagna- 
dis cun gamelotuz di coca-cola, sprite e cealtri. 
Chei des marculis, i spachecjadenis, spariz, restaz 
dome tai ricuarz. 

Ma instès la tombule, ancje in vué, `e manten 
la sò atrative, il so incjant popolaresc. E seancje il 
. presentadór nol à plui la plere, ma un implant di 

amplificazion, nus son restáz i platins vieris de 
plazze, l'agnul e la rive dal cjscjel e ancje chei 4-5 
mil di lór che, apene sintüt ıl numar, a’ sbässın 
duc' insieme, come par magje, il cjáf su la cartele 
e dopo, cul stés sincronisin, lu jévin. 

Viodüt dal alt, un spetacul unic. Lä ae tombule 
par crodi. 


LUZIAN VERONE 

Il gjalinär vieri 


Cul lâ a mont 
dal soreli 
s'indulcive 
di colòrs 
il gjalinär 
viert. 
Cjanton 
vif 
di vite 
contadine! 
Cuissa 
se vie 
pe matine 
qualchidun 
al sint 
inmo 
un gjal 
cjantä? 

E.B. 


Angelo Giannelli: Vecchio pollaio. 

San Zuan a Toan 


Odör di stranc 
e fum di trebia, 
caju ‘a batin vuardi 


e lassu j viót 

Cóvria e Cuar e Pala 
cui nüi ch'a sbrissin via 
como peraulas di poesia. 


Prins di setembar 


Una curnila bessola 
tal cil da sera 
tra ros e scur. 
belsvuelta 'a svuala. 


ENOS COSTANTINI 


ll 
| 
| 

ROBIS CUL COTUL 


Tetis al silicon 


Par cas mi soi cjatät framiez di un troput di fe- 
. minis che conversavin su di un argoment di gran- 
de atualitàt: il silicon. Cui `e spiegave che la pro- 
tesi di chest material, aplicade es tetis o sostituti- 
ve, `e scorsave fin te spalis e sot 1 braz; cui `e su- 
stignive che il silicon al puartave disturbs cun pe- 
ricul di produsi tumòrs, e cussi vie indenant. E 
chés feminis la savevin lungje in merit. Jo `o stevi 
atent e unevore interessat a l'argoment silicon. A 
di le veretat dal pet o des tetis des feminis no 
m'impuartave granché. Il gno pinsir invessit al 
sirucave al timp dal taramot. La mé cjase `e jere 
stade ben sdramassade e in dutis lis stanzis si vio- 
devin crepis di ogni gjenar. Partant armat di bui- 
| ne volontat, di rascjn e di pontarul `o ài tacát a 
neta lis feridis dai murs e dai sufiz. Daspò vèlis 
ancje lavadis par benin, gno fradi lis turave cun 
punturis di silicon. Il lavör al vignive fat a regule 
cun otime riesside. 

Cumo, in conseguenze dal discors des tetis al 
silicon, `o stoi in spiete par viôdi ce forme che 
cjapara la cjase. Se lis paradanis a’ produsaran 
corumbulis, se i sufiz si jemplaran di melons o di 
anguriis... e se dopo si meteran a scorsà come tal 
pet des feminis `o voi a riscjo di viodi a svolä la 
cjase come une mongolfiere. 


* * * 


Pachis aretradis 


Toni e Meni amis di simpri. Fedei in dut: ancje 
tes cjochis. Une di, Toni al disè a Meni: “Meni, 
vignaressistu cun me a Udin li dal INPS. Mi àn 
mandat a clamâ par vie de pension!”. “Po folc!”, 
al rispuindè Meni. In biciclete, un denant e chel 
altri daür, rivarin li dal palaz dal INPS. Toni al 
smontä par prin de biciclete e le poja intör dal 
mur, e po al disè a Meni: “Fas la uardie `e bicicle- 
te intant che jo `o voi dentri!”. Meni al restà in 
uaite par une buine miezore. 

Toni al jessè dal puarton, al cjalà atör e viodüt 
Meni si puarta dongje des bicicletis. “Meni, cu- 
mò `o lin a bagnä la peraule `e Cjacarade”. E vie 
a pit tignint la biciclete pe man. Rivaz, pojarin lis 


198 











bicicletis intör il mür, une parsöre che altre, `e 
jentrarin, si sentarin e `a comandarin une butilie 
dı cabernet. Bevudis un par di tacis, Meni al dise: 
"Co Toni, e la pension?". E Toni: “Mi an dite 
di vé pazienze, che me dan in brév e ancjmò cui 
aretraz”. “E tu tu crodis?”, al zonta Meni, “Cui 
timps ch'a còrin `e puedin dati dome pachis are- 
tradis!”. 


La persuasion 


Spes e bulintir cui canais alèutil usä un cjaca- 
ra imediat par otigni i efiez desideräz. Eline, une . 
frute vive e spiritòse ma disordenade tes robis, `e 
stentave a sestási. Dispes `e zujave cui mascjos e 
si cjatave ben par vie che ocupave simpri il puest 
di lider. Une di a scuele si presenta plui legre dal 
solit, cun tune voe mate di cjacarâ e di zuja. E 
alore par dä il calmir a che vualeze di sbiros, `o ai 
pensat di metiju te vòre cun tun compit. Dopo un 
pòc di timp, si presentin vissin la catedre Eline e 
doi soi compains. `O viarz il quaderno di Eline e 
mi cjati di front a un disordin den di un mascjat. 
Alore `o comenci il discors de persuasion: ““Vio- 

stu, Eline, il to quaderno al somee a un gjalinär. 
Bisugne che tu sédis plui ordenade! L'ordin e ıl 
sest a’ son dòtis impuartantis par una frute che ül 
cressi. Ricuarditi che une frute mal sestade no 
cjate il morös!”. Eline mi fissave cence bati 1 vôi. 
I doi canaoz che le vevin compagnade, cjalansı 
tai vôi a’ diserin fuart: “E alore nö vino di la pré- 
dis”, 


Me agne Veroniche 


Me agne Veroniche 'e steve a Terenzan, ’e fase- 
ve la rivindiule. Cul cjaval tacát te carete "e vigni- 
ve a vendi a Udin dutis lis primiziis dal ort e dal 
'zardin. `E jere une femine tracagnote, plui largje 
che alte, svelte come la bolp. 

Une di 'e vigni a cjatä gno nono ch’al jere so 
fradi. E jo che no podevi viodi feminis a guidä 
cjavai, mi soi mitüt a cjantá: “Quando suona Ve- 
ronica la fisarmonica...". Finide la cjante, me 
agne mi bussa e mi dè 50 centesins. `O soi restät 
di miarde! E d'in che di 'o ài comenzát a volé ben 
a me agne Veroniche. Jé 'e leve tant d'acuart cun 
gno nono Toni. Ogni volte che vignive a Udin a 

Vergnä, j contave lis sos aventuris cun lis sioris de 
citat. In tun cafe “e jerin in cunvigne un biel gro- 
put di sioris e li a’ cjacaravin da reincarnazion 
(che gno nono si è fat spiegá tre voltis ce che vole- 
ve di), Ognidune di chestis sioris 'e voleve torna a 
nassi par gambia profession. Une `e diseve che 
voleve tornä su la tiare come miedi, ché altre co- 
me avocat, e quasi dutis ches altris come atricis di 
cine e modelis. Viodint me agne Veroniche ben 
metude che beveve un cafe cun la sgnape, j dise- 
rin: “Siora Veronica, lei come vorrebbe tornare 
sulla terra?”. E me agne: “A mi mi plasares torna 
sot forme di ors”. “E perché?”. “Parcè che final- 
mentri `o vares une pelice, `o podares durmi dut 
l’unviär e no varès di preocupami pe linie”. 


# k $ 


Par conservä la salüt 


Gno nono Toni, dopo vé glotüt un par di täis 
di merlot, si meteve a cjacara cun me none Caru- 
line. E quan’che al zontave ancjmò qualchi tace 
al spudave sentenzis. Ouan che po’ al jere a livel 
al tacave la solite tiritere: “Quan'che tu ses malät 
va dal miedi, ancje lui al à dirit di vivi. E se ti or- 





dene midisinis va dal spiziär, parcè ancje lui ala 
dirit di vivi. Ma rivat a cjase, bute vie dut parcè 
che ancje tu tu as dirit di vivi!”. E culi ret `e jen- 
trave me none Caruline, simpri pronte di lenghe: 
"... e di bevi fin a incjocati!”. 


* k ok 
I compuartamenz dai fruz 


A une siore che mi domandave un parè sui 
compuartamenz dai fruz e des frutis, e qualis che 
jerin lis diferenzis tra un frutin e une frutine, so- 
redut tal züc, ز‎ ai contát chest fat socedút `e mé 
presince. Pal complean di une gnezute, i nonos j 
vevin regalat une carozele cun dentri la pipine. A 
cheste fieste al jere presint ancje il cusinut, une 
tepute di chés! La frutute `e scorsa par dute la cja- 
se cun cheste carozele di stufa duc’. Finalmentri 
si ferma, `e cjapa tal braz la pipine e si metè a ni- 
zulale e a bussäle. Viodint la carozele libare, il 
cusinut le ribaltà e in tun marilamp al tirà ju lis 
ruedis. 


k ok. 
Ches dal regjme passat 


Quan’che `e flocave l'URSS, `e vignive visitade 

di duc’ i personagjos storics vivenz e defonz. Fra 1 
tanc’ ancje Sandri il Grant, Juli Cesar e Napo- 
leon. A’ forin amitüz tal assisti a une grande pa- 
rade militär a Moscje. Sandri nol rivave a stacä 1 
vôi dai cjarsarmäz. E voltansi viars Cesar al disè: 
“Se `o ves vüz chesc’ cjärs di uere, come chei li, `o 
vares podüt ocupä dute l'Asie!”. E Juli Cesar di 
rimant, daspò vé osservat i missili: “Cun chés fre- 
cis ali `o vares podüt dominä dut il mont!”. Na- 
poleon invessit di cjalä la parade si jere sentät a 
lei la Pravda, al alzà i vôi e al disè a chei altris 
doi: “Cun tun gjornal come chel culi, nissun al 
vares mai sintùt a cjacarà di Waterloo!”. 


TARCIS MUK 


Impinions 
La int ’e je cussi superficiäl, vué, che no rive a capi 
i motifs de superficialitat. 

IL MONT 


Quanche la agne Nute, tal 1870, o li atòr, si è 
maridade cun barbe Toni, il viaz di gnozzis lu a 
vit fat in Italie — a Palme venastaj — cu’ la diligen- 
ze. 

Tornade indaür di chist maraveös viaz di 20 
chilometros, j contave es sòs paesanis di ce ٤ 
veve viudüt. Ma soredut la veve smaraveade, e no 
si dave mai pas di pensà e di dî, che no varès mai 
crodüt che il mont al fos cussi grant. 


VICO BRESSAN 


204 

















+ 





X 


S. Taresie dal B.J. 
Ss. Agnui Custodis 
S. CJANDIT 





+ 
O0 10 Eu 
ما نا‎ et 


TET Oud 


5. Francesc di Assisi 
B. Luis Scrosop 

S. Bruno predi 
Madone dal Rosari 


S. DENÈL PROFETE 





— = fù is بوجو‎ i fi | 


de تیا‎ bd © کا‎ [nu Bun. 


I2 یم‎ po BI [3 = = 


+ 


oes SHE 


LE 


N di 


S. Firmin 

S. Serafin 

S. Eduart re 

S. Calist pape 

S. Taresie di Àvile & 
S. Margarite Alacoque 

5. IGN AZI DI ANTIOCHIE 


S. Luche vanzelist 

Ss. Martars Canadés 

S. Irene 

S. Ursule martare 

5. Donät E 
S. Zuan di Capistran 

8. GILBERT ABAT 





Qd F3 ES bi bb‏ لنا 
OI OS =J EN LA‏ = 
u‏ 


+ 


5. Grispin 

5. Evarist pape 
S. Sabine 

Ss. Simon e Jude 
5. Ermelinde 

B. Benvignude Bojane 
S. LUCILE VERGJNE 








Baril pal traspuart di aghe e flasc cun strecis. 








AL BACHET 


Al era una volta un bachet. Un bachet nancia 
tant dret, né curt, né lunc, né gros, né fin, ma 
fuart, de cuarnolar. 

Al era abandonä ta un troi davou mont Spia. 
Un canai a lu aveva s'ciavassa da l'arbul par pro- 
va a lavoralu cul britulin. Ma par zuä cui sió ami- 
gus a lu aveva impira ta la neife dopo a lu aveva 
dismintia. Uvi dongia, la bolp a durmiva cialduta 
ta la so tana, e un poc pi in na al Basilisc, un ole 
viert e chel altre sera, al pisuleva ta un biel liet de 
fois, ben cuert da la neif. 

Al bachet, plen de freit e de malinconia, al 
penseva, impirä ta la neif: - Chissà se vedarai cio- 
mò la mé amiga bolp, cul siò mussic de furba e la 
sö coda bofa... Chissa se sintarai ciomò chel mat 
de Basilisc ciantä de gial da `na sima a chê altra! 

Li ultimis farfalutis de neif i caresseva al bachet 
e 1 clanteva: 

— "Par prin zalin zalut 

ta la coda de l'invier, 
cuarnulin cuarnulüt 

tal finì de l’istà; 
bachet te sos, 

bachet te restaràs, 
par me par te par dus 
te serviräs!’ — 

E cu la musicuta de li farfalis de neif, finalmen- 
te al bachet al se à indurmindì. 

Quan’ ch’a se à sveia, al era distirà ta l'erba se- 
cia. Ca e là doi tre ciufs de erba verda e l’ole zal 
de qualche primuluta. 

Ogni se tant al sorele al s’ciampeva da li nulis. 

Dopo un toc da sima Plans a se à sintù dut un 
vosà de zent: 

— Go trovà un fungo, papà! — 

— Butéo via, semo, che `Ï è veénoso! — 

— Spetéme che vegno anca mi! —, e dut un mo- 
ment, pataplof pataplaf, un par de scarpis gran- 
donis i son saltadis fou da un troi e i an pestà fois 
erba primulis, — pataplof, pataplaf —, cornis viers 
furmiis... 

Ma li scarpis i se an intrapolä tal bachet, e, pa- 
taplunfete, un pindul de on al é colà par cera se 
pi lunc ch’al era! 

La bolp, ch’a durmiva come un soc ta la sö ta- 
na, a se a sveiä de colp, e al Basilisc, dal trim 

ch’al à ciapà, al à fat dut un salt! Porconant come 
un turco, l’on al se à tirà su, al à ciapà al bachet e 
a lu à trat pi lontan ch’al podeva. Ma al bachet, 
invesse de colà, al se a ferma par aria, al à fat do, 
tre, pirulis, po al é tornà indavou de duta fuga, e, 
sblam, al se a ferma ta la sucia de l'on! 

La bolp, al bachet e al Basilisc i se stuarseva 
parfin dal gran ride. Co i se an cuetä, i se an tirà 
dus tre propiu sot al cuarnolar dut zal de flous e i 
an pensà se fà: 

- lo, - â tacà a dise la bolp, — vai in sercia de 
un poc de compagnia e de ché strada me implinis 
un poc la pansa, parché l'ài propiu goita! — 

- E 10, — a sospirà al bachet, — che ormai na 
podarai fluri, spetarai ch'a me tole su qualchi- 
dun, o ch'i vegne li tarmis a ciapame par ciasa... 

- lo invesse vai a torsiu a fa dispies! — al a dit al 
Basilisc, e aléspari. 

Al bachet cussi al é restà de nouf barsol. Ala 
ciapa la ploia, al à ciapà al sorele, al à scoltà li as, 
al à scoltà í ussiei, al a varda li erbutis, al a vardä 
li nulis... E `na di... | 

"Na di una femena a ziva a spas su par mont 
Spia. Ogni tant a cureva qualche flou. A ’nd’ave- 
va un massut, pissul, ma biel, blanc, ros e zal. 


210 











Co `l a vidu al bachet, a se a scufä par tolu e a 
l'a dit: 

- ’Chi ch’al é, uchi al bachet ch’al me va ben 
par tigni su la planta de oleandro che ciomò a no 
sta su barsola!... - Alora una man tineruta a tolt 
su al bachet, a luaneta ben ben da la cera ealua 
fat ciantâ cun pas galiardu zint iü par la strada de 
mont Spia. 

Rivada a ciasa, la femena a lu a planta ben sal- 
du ta la cera de un vasu la ch’a era un pora plan- 
tuta de oleandro ch’a no deva mai su. 

Lea c'un nastro rosa a l’oleandro, ta l’entrada, 
propiu dongia la cusina, al bachet a ’nd’à prova- 
dis tantis: balonadis de canais (tre nins e una ni- 
na!), stonfadis de aga e sec da crevasse la scussa, 
odou de brusa da impestasse e profumi da zira- 
ment de cià! 

Però al aveva tanta compagnia e tantis vous 
ch'i zireva intor de lui, e al siò amigu oleandro 
che come par miracul al continueva a cresse! 

Al era cressü cussi tant che ormai a nol steva pi 
tal vasu e al era lui ades a tigni su al bachet. 

— Damelu a mi al bachet!, - al à dit al nin pi 
pissul, quan che só mare a a traplanta l'oleandro 
ta un cianton del curti davant la ciasa. Al nin alé 

zu a sentasse tal marciapie davant la ciasa e ala 
varda al sió bachet. Ala varda li stradutis de li 
tarmis ta lo s6 scussa duta secia. Busus e galertis 
de bestiutis i 'veva disegna un vistit de fiesta ta la 
scussa del bachet de cuarnolar. 

— Nonu, nonu -, al à clamà al canai, — varda se 
biel ch’al é al gno bachet! Lui al é al gno ciaval e 
cun lui vai a la guera. Lui al é la mê lancia e cun 
lui vai a copâ al drago. Lui al é al gno fusil e cun 
lui io ie spare ai laris ch'i ven a robate li giali- 
nis!... — E intant cu la ponta del bachet a disegne- 
va ciasis e pipinòs ta la cera del curti. Al nonu a 
lu vardeva e al feva de si cul cià. Dopo un poc al 
nonu e al nin 1 se an ciapà par man e 1 son zus 
belbelin su pal troi de mont Spia. Quan’ ch'i son 
rivàs in sima Plans, al nonu al zemeva de fadia. 
Alora al nin, ch’a ie coreva intorie come un stor- 
nel, a ie à dit: - Nonu, te dai al gno bachet! Lui al 
te ten su e cussi te fas mancu fadia. Vedistu nonu, 
se ben che te vas cun tre giambis! - Ciamina, cia- 
mina, i son rivas propiu uvi del cuarnolar. 

Al nonu, prima de sentasse ta l'erba, al à ciapà 
un poc de flä, al à slungià al bras e al à curà qua- 
tre cuarnui biei ros. A nd'a mitu un in bocia e a 
te a dat chei altris al siò nevodut. Al bachet al era 











poià su pal siò cuarnolar. 

I son stas un biel toc uvi, nonu e nevout, un a 
pensa e chel altre a zuä. Ogni se tant i mangieva 
doi tre cuarnui. Ind'an curas ancia un pos de 
mancu madurs par partäiu iù a ciasa leas tal fas- 
solet del nonu. Co i son zus iü i se an dismintia 
del bachet. Ma al bachet a n'al era tant desplasu. 
AI nin al torneva de sigur. Forse ancia al nonu. 
La bolp a 'veva sempre uvi, ben platada, la sé ta- 
na. Al Basilisc, chel mat, prima o dopo al sares de 
sigur capita... 

Miei de cussi al bachet no `Ï podeva sperá! 


R. PARONI BERTOJA 

«Articui» di arint 


E cumö un campionäri pal schiribiz di un pon- 
tapet. 


Lis fantatis tauseanis 
Nome pirui e ricioz 

E tre dis dopo sposadis 
Van tirant i scafaroz. 


Cjolu cjolu tu Tonina 

Ch'a l'è ancja un bon paron! 
A cj dona l'anel d'oro 

Cui rencjns a pindulon. 


Legramenti fantacinas 

Fin che il det no l'è leät, 
Parcé dopo 'o podés dii 
— Oh ben mio, la sestu lat? 

LA BICICLETE REFUDADE 


Une matine, biel lant come ogni di a fa la spe- 
se, `o ai fat cognossinze cun tune biciclete. No je- 
re pojade cuintri un mür o un pal, ma picjade 
tanche mieze manzute su la fereade di un zardin, 
cjalant la strade. Infaz no tocjave pit par tiare e, 
pròpit par cheste s6 posizion privilegjade, mi a 
incurioside e mi soi fermade a cjalale. A prin colp 
mi pareve squasi gnove e ’o ai pensât: cussi ben 
sigurade cu la cjadene di plastiche 'e sarà di cual- 
chidun ch'al é in spiete tal ambulatori dal miedi. 
Tomant indaür le ai cjalade cun plui atenzion. 
Une ruede `e jere a sbighet e une macadure `e fe- 
velade clär: un brut colp ricevüt salacör di une 
machigne, ma pal rest dut in ordin; seconde rue- 
de, cun gome e cerclon ch’a semeavin gnüfs, cam- 
bron, sièle, pedai, manuvri e campanel ben lu- 
stris. Insumis, gjavant la feride, une biciclete an- 
cjemò in bon stat. | 

Tal doman la mé “amie” `e jere simpri li in 
mostre. Cussi par doi tre dis. Jo 'o tarocavi dentri 
di mè: ma cui al di jessi chel che le a bandonade, 

un lari no, che no la varés sigür picjade, un fantat 
caprizziós che a'nd'a comprade une miór oben 
une biele moto rosse... o un dal mistir ch’al a dite 
no val la pene di justale... 

Mi pareve che la bici mi fevelas cul so campa- 
nel «no soi ancjemò di buta, no viodistu ce ch'a 
slusin 1 miei cerclons! Si capis che no soi une 
Bianchi doppio uso». 

Finalmentri, dopo cualchi zomade, cualchidun 
al si é inacuart de puare refudade e al a capit 
ch’al podeve profita e cjoli ce che j coventave. 
Alore al é scomenzat 1l prelevament. Une matine 
al jere sparit un cerclon, un'altre il campanel, po 
la cjadene, 1 pedài... Al “ere restat dome il telár. 
Cumo nol esist plui nancje chel. Al sara sapulit 
sot un cdl di feräzze. 

Tal so mont di fiár ancje la mé amie biciclete e 
va considerade une «donatrice di organi!». 


LUCIA SCOZIERO 

FALIVIS 


Gjenio al jere lät in cität par viodi di fä une as- 
sicurazion cuintri dal infortunio. 

L'assicuratór j prospete diviarsis pussibilitäz e 
po si ferme su la polize che j semèe plui adate par 
un client come Gjenio. 

“Cun cheste assicurazion, ch’e coste pòc e ch’e 
rint unevore” j dis l'assicuratór “o sês al sigúr”. 

“Al sigür di ce?” al domande Gjenio. 

“Fasin un esempli: s’o rompés un braz `o cja- 
pais 40 milions, s'o rompés une gjambe 60 mi- 
lions e se par cas `o batès il cjäf sun tune piere e 
us ven la comozion cerebral, 'o ses a puest par 
dute la vite”. 

“E trop si vivial cu la comozion cerebral” al 
insist Gjenio. 

“Al dipent de piere!” al conclüt l’assicuratör. 

* * * 


Rico e Bepo si cjàtin dopo agnorums che no si 
viodevin. 
Fiestonis: cemüt cà, cemüt là e, co `e je ore di 

saludasi, Rico j dis a Bepo: “E puar mai tu se, 

quanche tu tornis, no tu vegnis a cjatami. Jo `o 

soi a stä in ché stradele laju, tu fasis tre scjalins, 

tu sburtis la puartelute cui "zenoi e po tu jentris”. 
“Po, cemüt cui "zenoi?” al domande Bepo. 
“No tu voras mico vigni a mans vueidis!”. 


* * * 


Checo al passave cul so cjar pe strade di Orsa- 
rie. Dopo un pöc lu ferme un, che j domande: 
“Scusait, barbe, trope strade ise par Orsarie?”. 

“Miezore” j rispuint Checo. 

“Puedio montä-sü sul vuestri cjar?” al conti- 
nue il viandant. 

“Vulintir”. 

Dopo un miezore, il viandant viars Bepo: “Ce- 
tant ancjemò par Orsarie?”. | 

"Un'orute buine” j dis Checo. 

“Ma cemüt, prime 'e mancjave miezore e cu- 
mò un' ore?” al dis infastidit il viandant. 

E Checo cun pachèe: “Ma jo no voi mico a Or- 
sarie!”. 


L. VERONE 


«Articui» di arint 


Cjadenis pa l'orloi di ajlè, chès di mèti in mo- 
stre cu la “cevole” apont. 

Epur, al vise Milio Nardini, «ch'al còri o al stedi 
fêr, l'orloi, pòc 'zove / il timp al passe istès / fêr 
'lèil destin». 


J' ai sintut l'orloi a bati, 
Las cjampanas a sunä; 
Ma la vòs del gno cjar zovin 
No la sint mai a clama. 


lio ha 

LA “PURCITE” 


Alt, moro, ben plantât, Coleto al plaseve ‘es 
fantazzinis, e lu saveve. Nol jere un trist frut, ma 
un tic masse brauròs si. A sinti lui j bastave une 
sivilade par che lis feminis `e coréssin a pletons, 
ma nissune ‘e jere stade ancjemò buine di imbre- 
dealu. I amis, neancje dilu, 'a vévin une fote ma- 
landrete. 

Catin, che di pizzule ’e jere magre e patide co- 
me un stec, cul cressi 'e jere deventade come un 
flòr di primevere. Un biel personal, une musute 
frescje come une röse e doi vöi che, s’a ti cjalavin, 
tu viodevis lis stelis. 

Coleto, cun dute la s6 sbatule, nol veve plui 
pòre di cjatäsi imbredeät parceche, dal moment 
ch’e la veve smirade, al sintive il cür balä la staja- 
re. 

Ma la frute, ch'e jere un pevarin, `e saveva an- 
cje che plui si à vòe di une robe, plui si paiarés 
par vele, cussi lu tignive su la cuarde, öre fasint 
un surisin, òre un sberlef, ancje se il fantat j pla- 
seve. 

Coleto, sbalotät di continuo fra l'unfiár e il pa- 
radis, al viveve come tal purgatori, cence plui sa- 
vé ce fâ e ce di. Ï amis `a si gjoldévin un mont par 
dutis chés nainis, e j fasévin la uaite spietant il 
moment just. 

— "A j sta ben, a di chel gn6gno! 

— Mi plasarés propit ch’a j disés di no! 

— Sastu ce biele “Purcite” ch’e saltarés für? 

E ju a ridi! 

Plui la store si faseve lungje, plui Coleto si di- 
sfave tal so brüt. Dutis lis ocasions `e jerin buinis 
par sta dongje di Catin, contentansi di mangjale 
cui vòl. E je, lazaronate, lu faseve bazila par stu- 
pidez. 

— Alore, ce fastu cun chel biat fantat? — `e do- 
manda une volte so mari, che no j displaseve un 
murös cussi, pe fie. 

— Ma... nosai nancje Jo... 

— Joiii, ce comedie! Tu sés vergognose, vé! 

- J vil ben ancje jo — si cunfida la frute co une 
amie — ma no vorés che par lui al fose nòme un 
caprizi ... Al à di jessi cunvint che cun chestis ro- 
bis no si pos matea... 

Ven a stàj che Coleto, dismenteadis dutis lis sös 
baronadis, al jere oramai pront pal gran pas. Une 

sere che, par cumbinazion, al jere restät bessöl 
cun je, cui sa cemüt cjatant la fuarze e cu la vôs 
ch’e j trimave, j dise: — Catinut, tu ti saräs inda- 
cuarte ch’al é un piez ch’o ti cjäli. No varés mai 
crodüt di vulé cussi tant ben a di une femine. Ti 
prei, dimi ch’al é cussi ancje par te... 

E Catin, cu la sgrisulaire vie pe piel ma cu la 
muse dure: 

- Ce mi contistu di Velie? `O sai che tu j as co- 
rut daür un biel piez. E di Lene? E di Teresine? 
Ancje cun je tu as fevelat... 

Coleto si sinti lis gjambis deventa di polente. 

- Ce distu-po’, Catinut? 

— Lu disin ducius ch'a ti plasin lis feminis. Ce- 
mut podio fidami? 

— A’ son dutis bausiis, crodimi! 

— No pos. No vuéi deventä une di chés tantis 
ancje jo. 

— Alore tu mi dis di no... 

Catin `e tasé e Coleto, blanc tant che un lenzül 
di lissie, al tornà a cjase sô cu la muart tal cür. 

La udite dai amis ’e fò subite al corint dal case 
si dé cunvigne par organiza dal dit al fat la “Pur- 
cite”. 

- Un ch'al lédi daür de färie di Pieri a cjoli la 

carbonele. 

— Jo `o pensi al colór e penei. 

— Atenza no fasi viodi! 

Chè gnot al fò dut un cori a scuindon, pal pais. 
Il di dopo, inviansi a puartä il lat in latarie, Cole- 
to si cjatà denant il puarton di cjase une strisse di 
carbonele che lu compagna par dute la strade. Sul 
mur, biel in grant, al jere scrit: “Coleto SI — Catin 
NO”. La strisse 'e coreve par dut il pais, da cjase 
di lui e da cjase di je, par incuintrasi dopo in pla- 
ze tun grant cercli, dula che dentri si viodevin doi 
pimpinoz. Für di cjase de frute une grande scrite 
'e diseve: “Catin, il mio cuore sbrindolea d’amore 
per te!”. E pò, dapardut, scritis “Coleto SI — Ca- 
| tin NO”, e ancje: “Catin, mi vustu? = Sclope Co- 
leto!”. 

Figurasi la int! Al jere dut un ridi e un busina 
di cjacaris, par chès matetäz di zoventüt. Ma di 
sigür no par Catin e Coleto che, par un bon més, 
no metérin plui für il nas di cjase pe vergogne. 

Cul timp il cas si comeda dibessöl. La plòe e 
veve lavat la carbonele e ancje lis scritis si jerin 
smaridis. Une biele di Coleto al compagna Catin 
a messe e nissun si fasé di maravee. 

Di li a un an dut il pais al jere in fieste pes 

gnozzis di Catin e Coleto, ch’a si vulevin propit 
un ben da l'anime. La “Purcite”, ancje jé `e veve 
il so merit par gjoldisi, e di sigür Coleto no’l varés 
mai dismenteát ché scrite: “Catin, il mio cuore 
sbrindolea d'amore per tel”. 


DINO PERESSON 


Impinions 

Il prin dové ch’al è di mode tai nestris timps al è 
chel di jéssi il mancul naturäi pussibil. Il secont... 
nol è stàt inmò scuviart. 

Cjalderie cu’ la «glova», il baston pe lavorazion 
dal formadi. 


Frutan di sıarada 


Sanc di miltis ingranàt 

labirint di grignei 

supas ta un mont di flabis 

inglutidis dal telecomando, 

lenc plantät tal ort di curtifs 

emplas di un vosá di fiòi e cians 

cul pursit ch'al siga il so sacrifissi 

par lujanis di fiesta 

e i nemài ch'a rumiein ta l'ora di requie. 


Coculis di braghis altis 

sciassadis tai tramons dal prin frèit 
e vuéi finidis tan sachés di plastica 
dispoadis di un mantel ingrispät 
lustris tan che balis di assál 

par un gosarót massa plen. 


Gnéspui di riva selvàdia 
dongia la roja e '| cianar 
polpa scura e mulisina 
peada tai vuès 











i da la trotula rüzina e cul suf, 
| gnèspui sparis 
` ta li’ vitaminis di kiwis 
| mangos ananas papais avocados... 


| B. MARIUZ 

TOSELLI E LA GJALINO POVADO 


Cui no s'impense di Toselli, chel omenut ma- 
gri, sec incandit? Al sameavo ch'al ves mangjat 
un rai in di, tanto 'e jero la sò magrecio. Nascıüt 
a Rovigo tal 1905, gjornalist, corispondent de 
vuero e grant invalit, al ero tant tacät `e Cjargno 
che iu ultims agns de sò vito a ju passa al Fòr, lo- 
gjant tal albergo “Sotto Corona”. 

A mi è restät tal cör un so det ch’al disc’ cussı: 
“Ho sempre detto che siete la gente migliore per 
quello che rimane nel cuore dopo avervi cono- 
sciuto!”. 

Da fruto, d'atom, quant ch'a mi vedevo riva ju 
da Cuscurino cul gei cjamät di scuarcios e di ta- 
pos di pec’ a mi davo 100 francs, par chi ves com- 
prät cjastignos, a chei aitris fruz ur’ devo las cara- 
melos. A mi contavo simpri uno storio, chesto 
achi 'e je vero, sucedudo propi a lui in te prima- 
vero dal 1958. | 

Par San Marc (25 di avril) al For `e jero lusan- 
cio di scierä denti las gjalinos tei pulinärs, par che 
no lessin a sgjarpedä iu orz e iu cjamps di cartu- 

fulos e fascioi; chés gjalinos cjatados in dam es vi- 
gnevo copados de micjo preciso dal fuscil di Gino 
de Chighio (la vuardio cumunal). 

Duncjo uno di Toselli al va a spas cu la cjagnu- 
to da cjacio di Checo de Copo; chesto sci clamavo 
Brisculo, ma el vevo un brut vizi, chel di cori de- 
vor es gjalinos. “J vevi già pajät 200 francs a uno 
femeno” (cussi mi contavo) ““parcè che vevo gafa- 
do uno lasciantin intòr si e no, quatri plumos...”. 

Un dopo di miesdi lant su par Danders, Briscu- 
lo, cu la codo enfro las talpos, cencio baja, vio co- 
mo un siluro dev6r a uno polecio povado blancjo 
e néro saltado för da uno lubio; ché biado par sal- 
vasci sci buto tal Dean. Jo e lu cjan su la spuindo 
dal ago aviliz che la gjalino e stavo ormai neansci, 
nond’ero nujo ce fâ. Di colp a mi ven di fâ un 
esam di cuscienzo, nisciun a vedüt nujo, e jo 1 po- 
sc’ tascio, ma cemuot sci fasce tar un pais, dula 
ch'a non'd'è laris di gjalinos, se mancjo uno, la 
colpo e je de Vuardio cumunal che a sbarat, ma 
aloro lu colp al varès rimbombat in duto la vala- 
do. Se no je stado la sclopetado, la colpo `e je deı 
cjans, duncjo di Brisculo che va torzeonant atòr 
cencio essi tignudo a cjadeno. Intant chi eri söro 
pinsir e passo uno femeno. 

— Mandi, mi disc’, ce cjalaiso a laju? 

— Maladeto curint, 1 disc’ jo, a scı é puartado 
vıo la gjalino. 

— Son staz iu cjans, mi domando. 

— Eh si Brisculo e je stado, j rispuint jo dant 
uno pacuto e cjagno. 

— Ah lafè no, uno paco no baste. E dis la feme- 
no. Ce gjalino ere? 

- Uno gjalino nero e blancjo, 1 rispuint jo dut 
scoreät. Forsi uno poleciuto. 

- Ah, no mi interesso ati, se ero uno gjalıno 
povado `e jero che di Tanut. E `e part secjado 
parce che cun Tanut `e jero in barufo. 

Ma Tanut al ero gnò amic, 1 savevi ch'al ero un 
tic lunatic, `a mi conven la a cerilu prin ca s’inra- 
bi. J puarti a cjaso iu cjans e i brinchi Tanut ch'al 
stä par enträ in coperativo cun doi amis. 

- Mandi, i disc’, al è sucedüt un dam, Brisculo 
e à scorsat tal Dean la to gjalino povado! 

- No!?... mi disc’. Gjalino tu la clamos, che `e 
jero uno sorto di polecio ca mi fascevo un ôf in 
di. Al rispuint dut inrabiat. 

- Tu la podevos scierä denti. J disc’ jo. 

- E tu tègni a cjadeno lu to cjan, ogni viac’ che 
tu passos su par Davùatri, tu cj tiros devòr las 














maledizions des femenos. 

— Beh, i fäsc’ jo calmanlu, miegio colpo paron, 
ce dam esel? Forsi Tanut nol èstramp cemuot chi 
lu crout, parcè ch’al cambio tono. 

— Satu, a mi fäsc’, sci metin d'acordo, parcè 
che ché gjalino a mi lavo simpri te strado, e prin 
o dopo a me vares copado la vuardio comunäl, 
metin dut a tascio e tu pajos la biro a dutan qua- 
tri. 

Content che la facendo sci ero cuietado vio 
cussi i entri in coperativo cui sio amis, 1 ordini a 
Cjuan quatri butiglios di biro, chi pai subit. 

— Cj vae ben, a mi domando Tanut, cu l'animo 
ormai in pasc’? 

— Si, irispuint content, e tu? 

— Altrochè, gjaù, a mi disc’, pojanmi uno man 
su la spalo, intant che cun che ato al tignivo lu 
crichil plen di biro, bevin duc’ contenz, parcè che 
la gjalino no ero mé!... 


(furlan di For Avoltri) NOVELLA DEL FABBRO 

«Articui» di arint 


Campionari di rincjns par orelis di ogni ... pre- 
tese! 

Ce cj zòvin las tos cercjes 

E po’ ancje i cjei rincjns 

Se tu sos diches cavernes 
För dal mont dai moscardins. 


...Hincjns tes orelis 
Cordon tor il cuel, 
Ti cjali bambine, 

Ti sposi par chel. 


Oh saltait balait fantates 

Fin che il deit no l'é leát, 
Quant che il deit a l'à la rincja 
Il bon timp a l'è passât. 


“as 

Piligrin in Ciera Santa 


L'Anunsiassion 


Parse i òmis ani 

“falsada” 

la Tö 

ciasuta-tana 

sgarfada four a la buna 

in tal “zès e calcar 

da la culina di Nazaret? 
Glisiis munumentäls 

di lusso 

(fin lusso sfassat), 

fälsis 

(stratificadis). 

Mari Santa; viju in gloria 
lour a’ volèvin doma disi Ti 
ch'a Ti volèvin ben, 

onora Ti. 

(O a’ volèvini fa jodi li’ lour 
bravuris?). 


O. COLUSSI 











i Piligrin in Ciera Santa 
Santa Sepoltura 


… © Ti preán 
d'indulà ch'a Ti an 
sapulit: 

ma i Ti sos risurit 


Coma un füs di rais 
al plomba dal alt 
dret 

scjaldànt il pavimint 
il soreli 


ch'al smusulissi il cóur 
di chei ch'a Ti volin 
ben 

uchi 

e uchi 

a' Ti prèin 

radigant di un cuntinuo 
(e par in eternu:). 


O. COLUSSI 

IN FAULE 


Quanch’e vignive domenie, gno nono mi senta- 
ve sul cambron de biciclete e po ’o lavin-ju, di là 
dal plazzal Dormisch, a cori par trois e stradelis 
in miez dai praz. 

Ogni tant il nono al gambiave strade e inalore 
`o passavin a ret des cjasis di clap dai contadins. 
dula che il nasebon di fen si misclizzave cul odòr 
di ledan. Ca e la, jenfri i porton spalancaz, `o cu- 
cavin gjalinis, polezzuz, dindiaz... 

Quanche si passave in miez aes cjasis grandonis 
dai contadins, la strade si stretave, ma li si podeve 
gjoldi ıl frescut de ombrene. Po la strade `e torna- 
ve tal soreli, ma subite dopo si jentrave tune bo- 
schete e si passave sot di un bersò a forme di gala- 
rie fate di ramaz ingredeäz. Jenfri lis fuéis al pas- 
save qualchi raj di soreli ch'al tarlupave sul pol- 
var blanc de strade. 

Finide la boschete, la strade si dipleave sot il cil 
seren. : 

In bande al passave un rojuz di aghe frescje e 
clare ch`e petenave 1 fii di jarbe dal ör. 

Denant, si viodeve, un daür di chelaltrı, 1 
cjamps di strafoi e di meniche, di forment e dı 
siale, ch’a vevin ca e la maglis rossis di papavars. 
Dulintór lis sisilis s'incrosavin tal ajar cjantant le- 
gris. In bande, tanche un mär blanc, un prat di 
margaritis. 

Cheste "e jere, ‘za agnorums, vie de Faule e 
propit lì, gno pari e gno barbe insingaräz dal se- 
nari, e’ an fat-su la cjase. 


ALMA PLAI 


Impinions 

Il ridi nol è par nuje une brute maniere par tacä 
une amicizie, ma dal sigür ’e je la miör par cjon- 
zäle. 


241 


COMUNIONS 


Vere. Capitade in tun pais che no si pant. 

Berto “cole” nol jere mai stat a fa la comunion 
te sò parochie, 

Nancje a Nadal, nancje a Pasche ni tai aniver- 
saris plui impuartanz. 

E nò parceche nol voleve fäle: nol faseve la co- 
munion parceche nol voleve confessäsi, nol vole- 
ve fâ savé i soi pecjaz e lis sòs raganizzis a don 
Gjldo, il so plevan. 

Quanche si cjatavin pa strade, don Gjldo j ra- 
comandave simpri di la in glesie a confessasi, ma 
Berto nuje: al prometeve, ma nol mantignive. 

E cussi par agnorums. Fintrimai che, qualchi 
an fa, Berto al veve savüt che cumò, par fa la co- 
munion, nol conventave confessäsı, bastave dome 
di une prejere di pentiment. 

Te sabide al va in canoniche, al cjate il plevan 
e j dis: “Don Gjldo, doman `o vignarai a fa la co- 
munion come che lui mi a simpri racomandat e 
par fami perdonä i pecjäz dal Signör, `o ai dit un 
rosari intir”. Inmagjnasi la maravèe dal plevan 

che, sul moment, al jere restät inderedät, ma po, 
lat vie Berto, al pensa: “Se tu crodis di scapolä in 
cine minüz i pecjàz che tu vevis sul stomi di 
agnorums in ca, tu viodaras che alc sul stomi ti 
restara ancje a ti”. 

"E ven domenie, e al ven il moment de comu- 
nion. Il plevan al veve preparät, insieme aes altris 
particulis, ancje une rondele di piel di corean 
blancje, tajade a dovè, ch’e semeave propit a une 
particule. Quanch’al è il turno di Berto, slavrat 
tanche un zoc su la balaustre, ıl plevan, disint alc 
par latin, j met in bocje ché palanche di piel ch’al 
veve preparade. 

Berto al tache a mastia, ma ché particule no j 
lave ni su ni ju. 

Finide Messe al va te ostarie a bevi alc par pa- 
ra-ju ce ch'al veve in bocje e, viodint so copari 
Toni, j domande: “Toni, ma la comunion, ce ise, 
ce si mangjal?”. “Il cuarp di Crist” j rispuint il 
copari. 

E Berto: “Si viöt che a mi mi son capitaz i 
enarís!”. 


R. BELLO 

«Articui» di arint 


Golaine a zir di cuel in azzar (lustri e no lustri) 
cun boconüz di mariperle tes rositis indarinta- 


dis, 

lis 'stelis, de 'zoje. 


Daimi daimi chel garoful 
Che lu meti sul cjapiel, 

Jo us darai un fil di perles 
Che les metis tör il cuel. 


Oh vö daimi quatri perlis 
Che les meti atòr il cuel, 
Us darai un mac di rosis 
Che les metis sul cjapiel. 


O blecs, come duc’ chei di prime, di vilotis popolars. 


a 








ISANS DIMIN 


Gno bisnono Min al era cressüt sot la scuela di 
doi granc’ sans: san scugni e san rangjäsi. Adora al 
veva mosträt di savei metiu in pratica, sveät al era e 
sigür di sô buina stela, tant ch’al veva cumbinät di 
maridasi cun mé bisnona Mariana, biela, e sciora: 
lui, invessit, al veva noma la strada di lä a messa. E 
'a nol veva zovat che il pari di mé bisnona - furious 
cul Min “Spaiot” (par via ch'al vegniva di un caso- 
lar “Spaia”, di la dal Tiliment, de bande di Socleif) 
par cjastia la fia, al vès fat test noma par che atra, 
Regjna, ubidient e buina di sintimens. 

Min no si era scomponüt e cu la sò biela `a si era fat 
mena dal copari in viac’ di gnozzas fint a Tumiec’. 
Pa l'ocasion, plen di braura par vei ché biela femi- 
na, la veva portada a mangja tal albergo Roma (za 
in che volta inomenat), ma il camarir, vidut chei 
doi intrigas coma polez ta stopa "a no j veva metüt 
su la taula nencia il mantil. Alora Min, rozo si, ma 
fin di ciurviel, al tira für da sacheta il so fazzoleton 
di nas (ros cun disens blancs) e `a lu a slargjat in 
biela mostra. E sicoma ch’al era barbot, al camarir 

ch’al vegniva dongja — Di...po, a...a cjasa mê...j ...] 
soi usät cussi, j...jo! - E duc son restäs di stuc. 


A j erin vegnüs dopo, un daür l'atri, sedis fis e il 
Min a strizzasi la ciuria par mantegniu granc’ e 
gròs. Cussi in ta sô vita al a scugnüt fâ duc’ i mi- 
stirs: boscadór, ustir, contadin, cjama malgas e me- 
nasi daür fis, brüs, nevous e massarias. Ma lui al sa- 
veva governa e nissun al si insumiava di lai cuintra. 

Encja gno pari, da pizzul, al à fat il famei sot di 
lui. Una volta, ch’al veva di lâ ta sô malga preferida 
louf, al era za in na cui agns — e cussi al a clamat 
Pieri, so nevout di siet agns, par ca lu compagnas 
cul mus fin lassu. (Dal pais a jerin dös buinas oras 
di cjamina su pas cuestas da mont). Rivas sora sera 
fin dongja, il Min, montat sul mus, ai disè al pizzul 
- Cjomò... Pieri, cumò tu pòs tornä indaur. 


Min al veva mitüt-sü ostaria a cjasa sò, tal pais e 
a timp pierdüt, lui e la femina, a’ fasevin i ustirs. Si- 
coma la cjasa `a faseva canton su la strada ch'a 
puarta tai casolars di Priüs, Min al stava ben atent 
se qualchi montenar magari za plen, al passava 
drèt, par la. Alora al clamava la femina e subit ai 
comandava — Mariana, marchi un tai a chel li, cjoc 

coma ch’al è, cemüt fasial a impensäsi?... 


Una di, a si contava, Albina di Duri (Albinòs pai 
paesans — parce che 'a era simpri infagotada sù tai 
pezzos como una stria) `a era lada tal prat di Runc 
e, ce vevia vedüt? La plui biela repa `a era stada ta- 
jada tal so! Pis in bocja par cori indaür, qualchidun 
ai cisiga ch’a era opera dal Min. Albinös, cencia 
paura, a lu fronta ch'a no rivava nencja a di tant 
ch'a era sbalsemada di rabia e di gnarvous e lui, ri- 
duzzant sot las mostacjas - E ... comari ... tu pode- 
vis fâ dimancul di lâ a viodi. — E cussi a è stada pa- 
jada Albina di Duri. 


LUCINA DORIGO 





SCAIS 


In timp di uere mi cjatavi sul tranvai, plen di 
int che no us disi, quanche pöc prime di riva a 
Tarcint sı sint a fuart: «Ma lui non sa chi sono 
10?» E une vös dal somp dal tramp: «Pst! che sin- 
tin cui ch’al è chel pote!». 


E k ck 


Giovanin Sandrin a Flumisel, miôr cognossüt 
come Giovanin mat, al jere un bocòn di frutat, un 
bonät ch’al ’zirave il pais in biciclete cjantuzzant 
o sunànt l'armoniche a bocje. 

Par di la veretât nol disturbave e nissun j faseve 
malegrazis. 

Nol veve fàt il militâr, che anzit quanche si è 
presentât a la jeve il miedi militâr si à domandät: 
«Ma cui isel chel pote che ti à mandât achi?» E 
Giovanin, ch'al jere fin di oréle, viodinlu li de- 
nant cul camisòt blanc come chel altri che lu ve- 
ve mandat, ] dis: «Un come te, un come te». 

Une di che jérin in plaze e lui al vignive inde- 
nant in biciclete, un sorestant dal païs, par fa il 

bulo, lu salude: «Mandi Giovanin mat» E lui, si 
volte e j rispuint: «Viva compagn!». 


* $ ¥ 


Quanche Gildo N. al à batiät il frut e nol veve 
idèe cemut clamalu, j disè al plevan: «Come se- 
cont non mi va ben ancje il gno. Come prin non, 
varès plasê di clamâlu diferént di duc'». 

Uê chel puar frut, ch'al è un biel fantat, si cla- 
me GUASTALDO. 


* k $ 


Quanche il Vescul di Gurize al è vignüt a inau- 
gurä la gnove glesie di Roncjs, dopo da cerimonie 
la Comunität j à ufiart un rinfresc in canoniche. 
Dopo vê cerciät il vin, il Vescul ch’al jere fi di 
contadins, j dis al plevan: «Un malvasie alc e 
cel». 

E il plevan: «S'al savarès eminenze che cui che 
lu prodüz al brusarès dütis lis glesiis di chist 
mont!». 

Il vescul al ferme di bevi e j rispuint: «Sperin 
che no j vegni-su ancje ché di brusä il vignäl.». 


V. BRESSAN 

Forcje di len ch'a ten-sü la platele cu’ l'erba da 


cöl par passä il lat. 





MUSCLI 


Se un pitör al à di figurä la Basse cun tun qual- 
sisei paisüt, al pense dal sigür a un tör bassot e a 
un par di stradis cun puartons duc’ ce plui ce 
mancul sul rustic. Su la glesie, invezzit, il pitòr al 
reste un pöc sorepinsîr: parceche, par tant mode- 
stis ch'a sein, lis glesiis par solit e` an vüt impe- 
gnat 1 predis plui che no i törs e nol è rar il cas 
ch’a stònin tal contest dal pais braurinant cun tu- 
ne fazzade neoclassiche. Ancje la storie da l’edili- 
zie religjose a voltis `e patis di retoriche. 

E cumò domandinsi ce significat ch’al pò vé un 
paisùt dai plui pizzui, come ch’al è Muscli, ch’al 
corispuint propit al modul plui usual dai paîs de 
Basse. 

Josef Fornasir, passionät di storie local, ch’al è 
di Zarvignan (no Sarvignan cu la esse, al dis lui, 
puartant indenant duc i documenz par condanä 
chei ministradôrs ch'e an olsat mètisi cuintri de 
storie), al à vùt scrit su Muscli uns trente pagjnu- 
tis, e in tune si lej che dal 1656 tal paîs a’ jerin: 
“Homini 32, Donne 32, Puti 22, Pute 17”. Cun 








puti e pute, duncje, dome 103 di lör, che no son 
cressüz di trop daspò e no an di vêle vude grasse, 
come che si dis, se dal 1826 juste il tòr — che an- 
cjemò vué al € bassüt — lu an vit lassät a mieze 
altezze fin al 1840; po (viodèt mo se nolèun de- 
stin!), co propit ali, tal pais, dal 1905 'e vigni 
screade une central eletriche par daj la lis a 
Grau, ali tal pais la lüs `e je rivade dome uns 
quindis agn dopo. Robis ch'a tòcjn ae puare int, 
che, senze un so parcè, ur tocje di cjatasi sotane 
mo di imperadòrs, mo di Napoleons, mo di altris 
sorestanz cun aquilis e cun leons... Si trate di sim- 
bui, si sa: ma l'unic simbul dai puars contadins al 
varès di séi chel di un'altre bestie no salvadie e no 
di rapine: la vacje o magari ancje il purcit, che di 
muart al deventave protagonist di une grande fie- 
ste tes cjasis. 

Cetant für de storie dai libris ch'e je la storie 
dai paisuz! ’E je dibòt une storie contrarie, la che 
’es conclamazions des lapidis celebrativis `e ri- 
spuint l'umiltát dai faz di ogni di e dai sacrifizis 
discognossüz di dute la vite dai sotans. 

Sui libris la vite si lèile come ch'e fos storie 
stampade; tai pais invezzit la storie `e risulte vite 
di ognidun e di duc’. Ma, po, no dome 1 omps e 

lis fameis, ma parfin i mürs, lis stradis, i lens, i ri- 
vâi, i trois, lis rois, a’ puèdin vé impuartanzie plui 
de storie stampade. Tant tal librutùt di Fornasir 
che te tabele di une strade di Muscli si fevele di 
platins: “Via dei platani", si lej juste su la prime 
tabele de strade dal pais co si lasse ıl stradon ch’al 
puarte a Grau. Quäi platins? Chei dal stradon? O 
ju ano gjavaz dopo di vé logade ché tabele par 
meti chei arbussiz ch'a son cumò? In ché vie la, si 
viöt, a zampe, dome un grant cjastenär salvadi, 
no un platin. Dutcas, alèdi marca che chei cen- 
tetré cun “puti e pute” di une volte cumò a' son 
deventaz uns votcent e che, in chest dopovuere 
lune senze vueris pes aquilis o i leons, e ancje 
senze colèras e aftis epizotichis, il paisut alède- 
ventät un dai miörs lücs dal mont par vivi. 

Li ’e je la semplicität, ma no dome chê. Sint 
imbande dal stradon e avonde lontan ancje di 
Zarvignan, il paisüt nol è für dal mont, ma alè 
par cont so, valadi in cundizion di concentrasi a 
gjoldi dal so jéssi. Pòs lücs a’ son in vué n tune 
cundizion compagne. La buinore e la sere a Mu- 
scli a’ esistin; a’ puèdin jéssi sintudis no come oris 
qualunche, ma come momenz dal cil e dal Taj, 
l'aghe ch’e passe lentila: chel riul ch’al nas ce sajo 














jo dula e che li al è deventät dibòt un flum, e al 
passe lent, biel, fresc. La int si è inacuarzude de 
bielezze di chè aghe, ch'e passe jenfri pôi e altris 
lens grandons; ad ôr di chê biele aghe e” an loga- 
dis bancjutis par stä li sentäz qualchi volte, maga- 
ri a lej il gjornäl o, miór, a cjala ché aghe e dut 
chel vert. Dica, sul remis avonde larc si a ancje 
une di chês fontanis de Basse ch'a butin aghe di 
un continui, di e gnot. 

'O ài propit volüt lâ a bevi un got di ché aghe, e 
cumò `o cròt ch’o podarai sintimi plui fresc no 
dome par un moment, ma — `o speri — par in vite. 


L. CJANTON 

Un «articul» in ... code 


Juste par padina i voi, imbarlumaz di arint, ‘le 
ca un sigjl (mineral di aluminio che lu clamin 
allume di rocca) cun stamps su ognidune des 
tre fazzadis, ch'e si presentin girevoltant il 
perno a vit tramièz la “fereade”. 

E ce sigjl, lafesi, par marcä cun estro lis faturis 
da l'ingèn. 


Duc’ i "articui" sistemaz tes mesadis dal Strolic ‘a parte- 
gnin a une ricolte di Vigj Ciceri. 


*S* 








ICJARS DAI LENS 


Sul fini dal istât "za di matina bunora, a’ capi- 
tavin in païs í cjärs colms di lens tiräz di un o dol 
cjavai duc’ sganghiz pa massa fadia. Ju compa- 
gnava a pit il paròn che, ogni tant, ju scoreava 
senza dül parzeche al veva premura di liberasi di 
chel peso intrigòs par tornä a cjasa prin di gnot. 
Al cjaminava cu l'anda dai montagnärs e ingluti- 
va in tuna di, chilometros e chilometros di strada 
blancja di pòlvar: 

— Ghie, ghie! — si sintiva daurman e, ju su la 
schena una paca cun tun scjoc di scoria ch'al ta- 
java l'ajar. 

In chel, li’ ruedis cui frenos a man, a’ ziulavin 
ju pa riva dal mulin tant di rompi li’ orelis - la 
pesa comunal ’a jera propri insomp da strada 
prinzipal dongja da casarma. 

Puntuai ogni an chei marcjadans a’ rivavin jù 
dal Cuei e dai mons daür di Guriza, cun chel di 
cjapasi alc par partä-für l'inviar (simpri massa 
lunc par cui ch’al stenta) e, di ché strada, a’ bara- 
tavin cui contadins, miluz e cjastinis in cambio di 





qualchi tamana di blava. Di solit a’ entravin in 
pais o pa strada granda o par ché plui curta di san 
Lurinz e jera "za simpri pront cui che ju spietava 
par cumbina l’afar. Scjariát i lens, a’ tornavin 
contenz indaür di indulä ch’a jerin vignüz. 

I contadins, malafenò, a’ no vevin fregul dibi- 
sugna di compräsi i lens: a’ lavin biel a boscä sul 
ronc o ta boscheta e podopo a’ seavin in doi cul 
seön i troncs dai arbui distiräz sul cavalet. Una 
musica ch’a durava par un biel pièz e simpri ché, 
da la matina fintramai sera. Par dongja a’ vevin 
sot dal puartin, ancja li’ zocjis gjavadis-für lunc i 
örs dai cjamps e cundiplui 1 scurubus ch’a arde- 
vin come il stran e li’ fassinis di vit a cavalòns sot 
al mûr. Strucjat il cjaric dai lens devant dal por- 
tòn "za duc’ sclapäz a curt, vigniva ca di nó al Ri- 
co Martens a metiju in tassa e cun lui a’ vevin di 
dä una man duc’ i componenz plui in fuarza da 
famea. — Us racomandi di meti in banda li’ zocjis 
plui boconis par scjaldä chist unviär il Bambinùt 
— diseva `l tata. E alora cun ches mans dutis in- 
gropadis, il lavör si imbardeava e plui di qualchi 
toc di len al finiva sul pît dal malintopät. 

Il fogolär cul partafurdinapa, il cjadenaz e il 
cjavedäl cu la bozza dal vin, al jera, in ché volta, 





ancjamo 1l cür da cjasa. Duta la famea `a s'ingru- 
mava ator dal füc e no mancjava nancja `l gjat 
ch’al ronfava di gust pognèt sui modòns al clip. 
Li d'inviar `a si spietava la polenta cuèta cui lens 
ch’a sclopetavin sot da cjalderia e lis faliscjs slusi- 
gnavin inglutidis da bocja nera insieme al fun. Si 
stava ben sentäz cu li’ mans viartis devant dal 
füc, parfin trasparentis cul lusôr da flamis. No si 
stacavin no cussi fazilmentri 1 voi di ché flama vi- 
va ch’a scjaldava ancja `Ï cür. Li, a` si contavin lr 
storus da gnangula marangula, dal orcul, dai la- 
ris, da striis, dai lófs, da ocjutis e i fruz di li a póc 
a’ partivin pal mont dai siums. E li, `a si passava 
la gnot plui biela dal an ch’a jera la vilia di Nadal 
quanche si stava-sù duc’ insieme cui siops e `I 
bon vin, a spietä il Bambinüt fin a miezagnot, tör 
dal zoc biel impiat. Sunavin alora li” cjampanıs 
pa Messa e la glesia `a si emplava. Una ligria, una 
pas tal cür, un augurasi di ogni ben ch’al dava 
tanta serenitat. 

Ma `a je vignuda una di ché ora ch’a son sparis 
i fogolärs par lassaj 1l puèst.ai “sparherds”, non 
todesc par indica “l spolèr ch'al scjaldava si duta 
la cusina ma platava, magaricussinò, il füc: la ro- 
ba plui biela e viva da cjasa. Si a scugnüt cussi di- 

gi adio a un timp da vita cu li’ sös oris di polsa 
devant da flamis ch'a inluminavin tanche `l sore- 
li, li” musis e li’ gjambis ruanis pal massa calor. 
Cumo cul “sparherd” gnôf, `a si sporcjava dispès 
la busata dal camin ch'al fumava e la cusina si 
emplava di fun. Vigniva alora `Ï spazzacamin cu 
li” rusclaris e la cuarda leada a una bala di plomp. 
Stant sul tet, la faseva cori su e ju par ché gola ne- 
ra di sfrusin cun tun fracas d'infiar. 

In chel di al jera un lavoròn di maz par neta ıl 
pulvin svualat dapardüt in ogni cjantòn. Plui di 
`na volta il cjalin al cjapava fuc dibessôl cun tun 
rumor come se fòs stat il taramot. Tremant come 
bachetis, `a si coreva tal ort sberlant di paura par 
cjalä il camin butä-für il fun a cavalons cu li” len- 
ghis di fac. A” corevin dongja ancja 1 vizins di cja- 
sa preocupaz, justamentri, dal pericul ma la fuga- 
rela, dopo una biela mieza ora, a planc a planc, `a 
si distudava bessola e finiva ancja `l fracas. 

Passada la paura `a si sbotava alora duc’ 
d’acordo cul di: 

— A’ vin vit furtuna, ancja chista volta a’ vin 
sparagnat di clama il spazzacamin! 


(furlan di Fara) ANNA BOMBIG 





BARBIRS E PAN 


Al è savüt che i barbirs a’ son cjacarons; quan- 
che si va te lör buteghe, intant che ti staronzin 1 
cjavei, ti contin ché..., ti domandin chel..., magari 
dome par gjaväti-für 1 passaraz. 

Vigj Sartòr, un omenut senze pretesis che j pla- 
seve di tignisi ben, dutis lis voltis ch'al lave dal so 
barbir chest j domandave simpri s'al veve mai 
stät a Rome; lui nol podeve che rispuindij di no 
vé vude ancjemò ocasion di lâ a viodile. 

Vigj al jere stuf di cheste naine e quanch’e an 
organizade une coriere par la te Capital pursi lui 
al è lat: cussi che dopo al à podüt gjavasi la spizze 
di disij al barbir di vé vüt stat. 

«Oh! E ce ästu viodüt di biel?». 

«O ai viodudis tantis di ches robonis: chel 
grandiôs Altar de Patrie; la Plazze Vignesie, ché 
plazze innomenade des grandis plenonis di Talia- 
nons che li, dopo, nol jere mai stät squasi nissun, 
ne a scoltà ne a berlà, o piés; po il Colosseo, cussi 
grant e tant vecjon, la biele Fontane di Trevi dulà 
che, seancje no soi lat te vasche a bagnàmi, come 


264 





la Anita dal film, ’o ai butät dentri un cent francs, 
cun ché di tornä; `o soi lat sul Gianicolo a viodi il 
monument dal General Garibaldi a cjaval, chel 
ch’al a judát i Talians a vigni tal Friül; `o ai visi- 
tade chè grande Glesie di San Pieri, i "Zardins dal 
Vatican e po `o ài viodút ancje il Pape, ch'al mi a 
fin fevelat». 

«Orpo! E ce ti ajal dit?». 

«Al mi à pojade une man sul cjäf, m'al à "zirát, 
mo di une bande, po di ché altre». 

«E po?». 

«E po mi à domandat: — Cui isal chel sclape- 
zocs di barbîr che ti à cuinzät i cjavei in cheste 
maniere? =». 


* k ok 


Apene tomat cjase il so omp, Mariute, che jé lu 
riten par un dismenteon, a sec-vie, j domande: 
«Toni, ästu cjolt il pan?». 

«Po sì, gjo, Mariute, che lu ai cjolt; ve lu ca ch'al 
è: al é ancjemo cjalt». 

«Bon! Alore, cumó, metilu vie te vintule, par do- 
man: che vué 'o mangjn chel di ir». 


GIOVANNI MIANI 

Nadäl 1909 


Di cavie 

che ur rivi 
par Nadäl 
almancul 

la fotografie! 


Sentäz 

sul baúl 
lant vie 
cul vapor 
il Friül 

si piardeve 
indaür... 


in miis 
di aghe 


salade. 


E.B. 


Giuseppe Onesti: Tre operai, dal ciclo Polenta & Co. 








Calou d'inviar 


Cuan’ ch'al soréli 

al lassa al puost a so fia, 

la coltra blancia, freida e galiva, 
ch'a ten in ciält sì ch'a duarm, 

a pea chel luzou 

ch'al sumèa chel arient 

ch'al cuiärs 

la sapiensa di chel om ch'al paussa. 


A. CLERICI 


galiva= plane 





SANTE LUZIE DI UNE VOLTE 


Mi svei ’es sis di buinore. 

La cjalze, peade da pit dal jet, `e je vueide. 

Ogni an vueide. 

— Parceche il frut no si a di abituálu mal — al dis 
gno pari. Cul cür in gole ’o voi tai bragons par vio- 
di s'a son lis solitis quatri scjatulutis di mandolat 
invuluzzadis te cjarte a flörs, regäl segret de mame. 

A’ sòn!... 

`O met su lis zuculis, `o buti la manteline su lis 
spalis, mi cjalcj la barete sul cjaf; sul frontin `e je 
une steme di late ’zäle che mostre une ancore 
cun sot un “Nodo Savoia”. 

`O voi cun gno pari pes stradis scuris; un pari 
tracagnot, mostacjs ch’a somein un manubrio di 
biciclete, voi zelesc’. 

— Svelt, svelt!... — mi dis cun vôs basse. 

'O galopi, lis mans ficjadis tes sachetis. 'O cja- 
rezzi il mandolat de mame; `o torni e `o torni a 
contá lis quatri scjatulutis; a” coventin inmò dós 
oris par podé cercjä il goloset e ufrilu ai amis di 
scuele plui puars di me. 





Il pas di gno pari al è grevi, al a avonde patit 
pes stradis de Franze, puar emigrant furlan; in- 
vuluzzät tal golaron al pipe e al murmuje preje- 
ris. 

Barachis denant la glesie dal Redentór e lums a 
petrolio. 

Bombons fins, mandolät di bagjgjs, clapuz, pe- 
varins, colaz, confez di semosanto e po’ strache- 
ganassis, carobulis, susins, fics e piruz secs, na- 
ranzis e datui. Cjalderons ch'a fimin plens di 
moncjs e di ufiei. Dongje di un puarton une viele 
sbarlufide 'e messede lis bueris. 

Il borc si èsveat. 

'O jentrin in glesie. — Pree Sante Luzie — mi dis 
gno pari dantimi la man bagnade di aghe sante — 
Ur àn gjavát 1 voi cun la spade. 

`O cir di preä contant e tornant a contä lis scja- 
tulutis di mandolät ch'o ài te sachete dai bragons. 

Di bant Sante Luzie, la 'zovine martare di Sira- 
cuse, mi mostre i siei voi sul plat. 

La Sagre `e scomenze a vivi. 

A` rivin 1 contadins su lis caretis e sui scjalárs. 

— Cjol un ufiel frut — mi dis gno pari - I ufiei a' 
lustrin i budiei - `O mandi ju par fuarze un ufiel 
come s'o paras ju l'infüs di Viene, fat cun la cas- 

sie, 1l santonego, l'ai e la jarbesene che nus al da- 
ve la none la sabide par para vie 1 viars. 

In mostre su un banc a' son cjavaluz di cjarte- 
peste di tirä cul spali, pipinis di pezzot cui cjavei 
di stope, sclopis ch'a sbarin un stropul, in tun 
cjanton cerclis di len par cori d'istat e pipinuz di 
len sentäz su une ruede che sburtanju a’ somein 
ch'a pedalin. 

Te locande di Martin, in fazze a la glesie, gno 
pari al mangje une sope di tripis, come ch`e ül la 
tradizion, paranlis ju cun tun got di neri. Jo `o 
spieti la mé ore par gjoldi il gno mandolät. 

Sul puarton de scuele di San Domeni gno pari 
al mi lasse. - Marcomandi di jessi bon — mi dis 
serio e al volte lis spalis. Lu viöt slontanasi plet e 
strac. 

Si ferme a impia la pipe e si volte e bussämi cui 
VOI. 

Vué no je plui mé mari, no son plui lis scjatu- 
lutis di mandolät. 

Nol è plui il papà cui voi zelesc’ e lis mostacjs a 
manubrio. 

No son plui lis barachis für de glesie dal Re- 
dentör il dì di Sante Luzie e nol è plui Martin e la 
sope di tripis. 

No son plui nancje 1 amis di scuele muarz in 
uere o sparnizzaz pal mont, ma Sante Luzie `e 
continue a dänus a duc’ noaltris puaris creaturis 
la lüs de speranze. 


S. VISENTIN 


Impinions 

L’uniche diference tra un sant e un pecjadór `e je 
che ogni sant al à un passât e ogni pecjadör un 
avigni. 


Lis Impinions a son dètules di Oscar Wilde (1854-1900), 
voltadis par furlan di 'Zuan Osualdini. 

E tal cumiät, a ognidun, 
ch'al supi biscoz 
o ch'al roséi corean, 
sorte, salüt e bon an! 


Il Strolic 

